
  Venujem LEONARDOVI a KATHERINE WOOLLEYOVCOM


  UTORKOVÝ KLUB


  Nevyriešené záhady.


  Raymond West vyfúkol oblak dymu a s istou dávkou potešenia zopakoval: Nevyriešené záhady.


  Uznanlivo sa rozhliadol okolo seba. Starodávna izba s čiernymi drevenými hradami na strope bola vkusne zariadená starožitným nábytkom, ktorý do nej očividne zapadol. Raymond West mohol byť spokojný. Ako spisovateľ vedel oceniť prostredie, v ktorom je všetko, ako má byť. Vždy sa nazdával, že dom tety Jane vystihuje jej osobnosť. Zahľadel sa na druhú stranu kozuba, kde sedela jeho teta vo veľkom pohodlnom kresle. Slečna Marplová mala na sebe čierne brokátové šaty s úzkym driekom a kaskádami belgickej čipky na živôtiku, čierne čipkové rukavičky a na hustých bielych vlasoch jej trónil čepiec z čiernej čipky. Plietla čosi biele, mäkké a chlpaté. Bledomodrými očami vľúdne a láskavo pozerala na synovca a jeho hostí, dávajúc najavo pokojnú radosť. Najprv sa zahľadela na okázalo zdvorilého Raymonda, potom na maliarku Joyce Lemprièrovú s nakrátko ostrihanými čiernymi vlasmi a zvláštnymi hnedozelenými očami a napokon na svetáckeho džentlmena sira Henryho Clitheringa. V izbe boli ešte dve osoby: miestny farár doktor Pender a pán Petherick, vysušený drobný právnik, ktorý sa nepozeral cez okuliare, ale ponad ne. Slečna Marplová každému venovala chvíľku pozornosti a s miernym úsmevom pokračovala v pletení.


  Pán Petherick si decentne odkašľal, čo zvyčajne znamenalo, že chce niečo povedať. Čo to vravíte, Raymond? Nevyriešené záhady? A čo s nimi  há?


  Nič, ozvala sa Joyce Lemprièrová. Raymondovi sa páči zvuk tých slov a okrem toho sa rád počúva.


  Raymond West na ňu zazrel, no ona len zaklonila hlavu a zasmiala sa.


  Je to klamár, nemyslíte, slečna Marplová? povedala. Som si istá, že aj vy to viete.


  Slečna Marplová sa milo usmiala, ale neodpovedala.


  Život sám je nevyriešená záhada, poznamenal vážne farár.


  Raymond sa narovnal a odhodil cigaretu. To som nemal na mysli. Nehovoril som o filozofických otázkach, povedal. Myslel som na celkom prozaické holé fakty, na veci, ktoré sa skutočne stali a dosiaľ pre ne nikto nenašiel vysvetlenie.


  Viem, o čom hovoríš, môj milý, ozvala sa slečna Marplová. Napríklad to, čo sa včera ráno prihodilo pani Carruthersovej. U Elliotta kúpila libru čerstvých garnátov. Potom bola ešte v dvoch obchodoch, a keď prišla domov, zistila, že garnáty nemá. Vrátila sa teda do obchodov, kde sa predtým zastavila, ale po garnátoch ani stopy. Zdá sa mi to veľmi čudné.


  Naozaj čudné, súhlasil sir Henry Clithering s vážnou tvárou.


  Pravda, existuje viac možných vysvetlení, pokračovala slečna Marplová, ktorej od vzrušenia zružoveli líca. Napríklad, niekto iný…


  Ale tetuška, prerušil ju pobavene Raymond West, nemal som na mysli príhody z dedinského života. Myslel som skôr na vraždy a zmiznutia, o ktorých by sir Henry mohol rozprávať celé hodiny, keby mal chuť.


  Lenže ja o práci nikdy nehovorím, priznal skromne sir Henry. Nikdy.


  Sir Henry Clithering bol donedávna hlavným komisárom Scotland Yardu.


  Určite je veľa vrážd a iných zločinov, ktoré sa polícii nepodarilo objasniť, poznamenala Joyce Lemprièrová.


  O tom niet pochýb, povedal pán Petherick.


  Zaujímalo by ma, začal Raymond West, kto je úspešnejší pri riešení záhad. Nemôžem sa ubrániť pocitu, že obyčajnému policajnému detektívovi chýba potrebná fantázia.


  To je čisto laický názor, utrúsil sucho sir Henry.


  Asi na to treba celý výbor, povedala s úsmevom Joyce. Pričom odborníkom na psychológiu a fantáziu by bol spisovateľ…


  Posmešne sa uklonila Raymondovi, ktorý si však zachoval vážnu tvár.


  Umenie písať skutočne umožňuje prienik do ľudskej povahy, vyhlásil. Spisovateľ často zbadá motív tam, kde by ho obyčajný človek ani nehľadal.


  Ja viem, zlatko, ozvala sa slečna Marplová, že tvoje knihy sú veľmi inteligentné. Ale myslíš si, že ľudia sú skutočne takí nepríjemní, ako ich vykresľuješ?


  Milá tetuška, odvetil Raymond mierne, pokojne sa drž svojho presvedčenia. Nerád by som ním otriasol.


  Chcem povedať, pokračovala slečna Marplová a zvraštila čelo, kým rátala očká na ihlici, že mnohí ľudia nie sú ani dobrí, ani zlí, ale jednoducho veľmi naivní.


  Pán Petherick si opäť odkašľal. Nemyslíte si, Raymond, povedal, že pripisujete priveľký význam fantázii? Fantázia je veľmi nebezpečná, to my právnici vieme až pridobre. Nezaujaté triedenie dôkazov a analýza faktov, to je podľa môjho názoru jediná logická metóda, ktorá vedie k pravde. A z vlastnej skúsenosti môžem potvrdiť, že je to dosiaľ najúspešnejšia metóda.


  Ale ba! zvolala Joyce a podráždene mykla hlavou. Stavím sa, že v tejto hre by som vás všetkých ľahko porazila. Nielenže som žena  hovorte si, čo chcete, ale ženy sú obdarené intuíciou, ktorá mužom chýba  som aj maliarka. Vidím veci, ktoré vy nevidíte. A ako maliarka som sa stretla s rôznymi ľuďmi. Poznám život tak, ako ho naša slečna Marplová nikdy nemohla poznať.


  Neviem, neviem, moja milá, povedala slečna Marplová. Aj na dedine sa občas stanú hrozné a smutné veci.


  Môžem? spýtal sa doktor Pender s úsmevom. Viem, dnes je v móde duchovných skôr kritizovať, ale nezabúdajte, že všeličo počujeme a poznáme aj tie stránky ľudskej povahy, ktoré zostanú pred svetom navždy skryté.


  Mám dojem, že tvoríme pomerne reprezentatívny spolok, usúdila Joyce. Čo keby sme založili klub? Čo je dnes? Utorok. Nazveme ho Utorkový klub. Budeme sa stretávať raz za týždeň a povinnosťou každého člena je prísť s nevyriešenou záhadou. Pravda, musia to byť príhody zo skutočného života a dotyčný člen musí poznať riešenie. Dovolíte? Koľko je nás? Jeden, dva, tri, štyri, päť. Malo by nás byť šesť.


  Na mňa ste zabudli, zlatko, pripomenula slečna Marplová so žiarivým úsmevom.


  Joyce to trochu zaskočilo, ale nedala nič najavo. To by bolo milé, slečna Marplová, povedala rýchlo, nenapadlo mi, že by ste sa k nám chceli pridať.


  Myslím, že to bude veľmi zaujímavé, najmä ak uvážime, koľko je tu múdrych pánov. Ja síce nie som veľmi bystrá, ale život v St Mary Meade ma naučil čo-to o ľudskej povahe.


  Vaša účasť pre nás bude veľkým prínosom, povedal sir Henry galantne.


  Kto začne? spýtala sa Joyce.


  Myslím, že o tom netreba dlho rozmýšľať, ozval sa doktor Pender, keď máme to šťastie, že medzi nami môžeme privítať takého významného muža, ako je sir Henry… Nedokončil vetu a zdvorilo sa uklonil sirovi Henrymu.


  Ten chvíľu mlčal, no napokon si s povzdychom prekrížil nohy a začal: Nie je pre mňa ľahké vybrať prípad, ktorý by vás zaujal, ale náhodou viem o jednom, čo spĺňa všetky podmienky. Možno ste o ňom zhruba pred rokom čítali v novinách. Vtedy ho odložili ad acta ako nevyriešený, ale zhodou okolností sa záhada pred niekoľkými dňami vysvetlila.


  Fakty sú jednoduché. Traja ľudia spolu večerali a okrem iného mali na stole aj homára z konzervy. Neskôr v noci všetci traja ochoreli a bolo treba okamžite poslať po lekára. Dvaja sa uzdravili, no tretí zomrel.


  Aha! zvolal natešene Raymond.


  Ako som povedal, fakty sú celkom jednoduché. Za príčinu smrti považovali otravu ptomaínom, v tom zmysle spísali protokol a mŕtveho riadne pochovali. Lenže tým sa všetko neskončilo.


  Slečna Marplová pokývala hlavou. Začali sa trúsiť reči, povedala, ako to už býva.


  A teraz vám predstavím aktérov tejto malej drámy. Povedzme, že manželia sa volali Jonesovci a manželkina spoločníčka slečna Clarková. Pán Jones bol obchodný zástupca firmy, ktorá vyrábala lieky. Bol to svojím spôsobom fešák, trochu neokrôchaný žoviálny päťdesiatnik. Jeho manželka bola celkom obyčajná, asi štyridsaťpäťročná žena. Jej spoločníčka slečna Clarková mala šesťdesiat rokov a bola to mohutná, červenolíca žena veselej povahy. Ani jeden z tejto trojice nebol ničím výnimočný.


  Problémy sa však začali dosť zvláštne. Pán Jones totiž strávil predchádzajúcu noc v malom hoteli v Birminghame. V ten deň dali do jeho izby čistý listový papier a chyžná, ktorá zrejme nemala čo robiť, sa zabávala tým, že v zrkadle skúmala podložku, na ktorej pán Jones predtým písal list. Keď sa o niekoľko dní v novinách objavila správa o smrti pani Jonesovej, spôsobenej pokazeným homárom z konzervy, chyžná si spomenula na slová, ktoré rozlúštila na podložke, a zdôverila sa ostatným. Zneli takto: Celkom závislý od svojej manželky… až zomrie, budem… stovky a tisícky…


  Isto si spomínate na nedávny prípad ženy, ktorú otrávil manžel. Chyžným v hoteli viac nebolo treba a ich fantázia sa rozbehla na plné obrátky. Pán Jones mal v úmysle zbaviť sa manželky a zdediť státisíce libier! Jedna z chyžných mala čírou náhodou príbuzných v tom istom mestečku, kde bývali Jonesovci. Napísala im a oni jej odpovedali. Pán Jones sa údajne krútil okolo peknej mladej dcéry miestneho lekára. Škandál visel vo vzduchu. Na ministerstvo vnútra prišla písomná žiadosť o prešetrenie prípadu. Do Scotland Yardu prúdili anonymné listy obviňujúce pána Jonesa z vraždy manželky. Pravdupovediac, nikdy nám nenapadlo, že ide o niečo iné ako o bežné malomestské klebety a ohováranie. Napriek tomu sme v záujme upokojenia verejnosti vydali súhlas na exhumáciu. Hoci to bol jeden z tých prípadov, ktorý sa zakladá iba na predsudkoch, vyšlo najavo, že ľudia mali pravdu. Výsledky pitvy jasne dokázali, že pani Jonesová zomrela na otravu arzenikom. Pracovníci Scotland Yardu spolu s miestnymi policajtmi museli vypátrať, kto a akým spôsobom jej arzenik podal.


  Ach, vzdychla Joyce. To sa mi páči. Skutočný život.


  Samozrejme, že podozrenie padlo na manžela. Mal totiž prospech zo smrti svojej ženy. Nešlo síce o státisíce, ako si naivne predstavovali hotelové chyžné, ale o slušnú sumu osemtisíc libier. Okrem platu nemal žiadne vlastné peniaze a rád ich rozhadzoval, najmä v spoločnosti žien. Preskúmali sme podľa možnosti čo najdiskrétnejšie aj klebetu o jeho náklonnosti k lekárovej dcére a zistili sme, že medzi tými dvoma síce bolo silné puto priateľstva, ale pred dvoma mesiacmi sa náhle rozišli a odvtedy sa už nestretli. Lekár, starší človek, priamy a dôverčivý, bol výsledkom pitvy ohromený. Zavolali ho uprostred noci k trom trpiacim ľuďom. Okamžite si uvedomil, že stav pani Jonesovej je veľmi vážny, a poslal do svojej ordinácie po ópiové tabletky na zmiernenie bolesti. A keď aj napriek jeho úsiliu zomrela, nenapadlo mu, že čosi nie je v poriadku. Bol presvedčený, že jej smrť zapríčinila istá forma botulizmu. Jonesovci mali vtedy na večeru homára z konzervy, šalát, chlieb, syr a žĺtkový krém s ovocím. Z homára, žiaľ, neostalo nič  všetko sa zjedlo a konzervu vyhodili. Lekár vypočul mladú slúžku Gladys Linchovú. Bola veľmi rozrušená, uplakaná a rozčúlená, takže s ňou bola ťažká reč, ale ustavične opakovala, že konzerva nebola ani trochu vydutá a mäso homára podľa nej vyzeralo dobre.


  Tieto fakty sme mali k dispozícii. Ak pán Jones potajomky otrávil manželku arzenikom, bolo jasné, že nemohol dať jed do jedla, pretože večerali všetci traja. Okrem toho sme zistili, že pán Jones prišiel z Birminghamu práve vo chvíli, keď sa servírovala večera, takže nemal kedy jedlo otráviť.


  A čo spoločníčka? spýtala sa Joyce. Mohutná žena veselej povahy.


  Sir Henry prikývol. Isteže sme jej venovali náležitú pozornosť. Ale chýbal nám motív. Pani Jonesová jej nič neodkázala a smrť zamestnávateľky pre ňu znamenala iba to, že si musela hľadať iné miesto.


  Takže ju môžeme vynechať, usúdila Joyce.


  Jeden z mojich inšpektorov však objavil dôležitú skutočnosť, pokračoval sir Henry. Pán Jones prišiel po večeri do kuchyne a žiadal slúžku o misku kukuričnej kaše pre manželku, ktorá sa necíti dobre. Počkal v kuchyni, kým Gladys Linchová uvarila kašu, a potom ju sám odniesol do manželkinej izby. Priznávam, že som to považoval za rozhodujúci moment.


  Právnik súhlasne prikývol. Motív, povedal a na prstoch vyratúval ďalšie body. Príležitosť. Ako obchodný cestujúci pre farmaceutickú firmu mal prístup k jedu.


  Bol to muž slabých morálnych zásad, ozval sa farár.


  Raymond West uprene hľadel na sira Henryho. Má to jeden háčik, povedal. Prečo ste ho nezatkli?


  Sir Henry sa ironicky usmial. To je nešťastná stránka tohto prípadu. Všetko išlo ako po masle, ale potom sme sa dostali do slepej uličky. Pána Jonesa sme nezatkli, lebo slečna Clarková nám pri výsluchu povedala, že kukuričnú kašu nezjedla pani Jonesová, ale ona. Zdá sa, že išla do izby pani Jonesovej, ako mala vo zvyku. Pani Jonesová sedela v posteli a vedľa nej miska kaše.


  ‚Necítim sa dobre, Milly,‘ povedala. ‚Tak mi treba, nemala som na noc jesť homára. Poprosila som Alberta o trochu kukuričnej kaše, ale akosi ma prešla chuť.‘


  ‚Aká škoda,‘ poznamenala slečna Clarková, ‚vyzerá dobre, nie sú v nej žiadne hrčky. Gladys je naozaj šikovná kuchárka. Dnešné dievčatá už nevedia správne uvariť kašu. Musím sa priznať, že mám na ňu chuť, lebo som hladná.‘


  ‚Ani sa nečudujem, keď stváraš hlúposti,‘ odvetila pani Jonesová.


  Sir Henry prerušil rozprávanie. Musím vám vysvetliť, že slečna Clarková, znepokojená svojou čoraz mohutnejšou postavou, držala odtučňovaciu kúru.


  ‚Škodí ti to, Milly, ver mi,‘ nástojila pani Jonesová. ‚Boh ťa stvoril mocnú, lebo chcel, aby si bola mocná. Zjedz tú kašu. Urobí ti dobre.‘


  Slečna Clarková ju poslúchla a misku vyprázdnila. Takže sme zase nemali nič proti manželovi. Dokonca aj tie slová na písacej podložke hravo vysvetlil. List, čo vtedy napísal, bol odpoveďou na list od brata z Austrálie, ktorý ho prosil o peniaze. Pán Jones mu objasnil, že je celkom závislý od manželky. Až keď zomrie, bude môcť disponovať jej peniazmi a pomôže bratovi, ak sa to bude dať. Mrzelo ho, že mu nemôže pomôcť, ale pripomenul, že na svete sú stovky, ba tisícky ľudí s rovnakým osudom.


  Takže váš prípad sa zosypal ako domček z kariet? spýtal sa doktor Pender.


  Áno, prisvedčil sir Henry. Nemohli sme riskovať zatknutie pána Jonesa bez dôkazov.


  Po chvíľke ticha sa ozvala Joyce: A to je všetko?


  Opísal som vám prípad, ako sa javil pred rokom. Riešenie je teraz v rukách Scotland Yardu a o dva-tri dni si o ňom zrejme prečítate v novinách.


  Riešenie, zopakovala zamyslene Joyce. Ktovie, aké je. Navrhujem, aby sme porozmýšľali a o päť minút každý povie, na čo prišiel.


  Raymond West prikývol a pozrel na hodinky. Keď uplynulo päť minút, pozrel na doktora Pendera. Chcete začať?


  Starý pán pokrútil hlavou. Priznám sa, som celkom zmätený. Zdá sa, že manžel je vinný, ale neviem si predstaviť, ako to urobil. Možno jej podal jed dosiaľ nezisteným spôsobom, aj keď mi nie je jasné, ako to po toľkom čase vyšlo najavo.


  Joyce?


  Spoločníčka, vyhlásila Joyce. Určite to bola spoločníčka. Aký mala motív? Bola síce stará a tučná, ale to ešte neznamená, že nemohla byť zaľúbená do pána Jonesa. Možno nenávidela jeho manželku pre niečo iné. Len si predstavte, aké to je byť spoločníčkou  stále sa tváriť prívetivo, so všetkým súhlasiť a dusiť v sebe vlastné myšlienky a túžby. Jedného dňa pohár pretiekol, a tak ju zabila. Pravdepodobne jej dala arzenik do kaše a celá tá rozprávka o tom, že ju zjedla sama, je obyčajná lož.


  Pán Petherick?


  Právnik spojil končeky prstov v typickom geste. Ťažko povedať. Skutočne ťažko povedať, keď zvážime fakty.


  Ale musíte, pán Petherick, trvala na svojom Joyce. Nemôžete si nechať svoj názor pre seba a tvrdiť, že ste nezaujatý právnik. Musíte hrať s nami.


  Pokiaľ ide o fakty, povedal pán Petherick, nemám čo dodať. Ale keďže som, žiaľ, videl priveľa podobných prípadov, nazdávam sa, že vinný je manžel. A slečna Clarková ho nevedno prečo zámerne kryla. Možno mali medzi sebou nejakú finančnú dohodu. Zrejme si uvedomil, že naňho padne podozrenie, a ju čakala iba chudoba, nuž mohla súhlasiť, že povie historku o zjedenej kaši, ak jej pán Jones vyplatí slušnú sumu. A ak sa to skutočne stalo, bol to, samozrejme, podvod. Veľký podvod.


  Nesúhlasím s nikým z vás, vyhlásil Raymond. Zabudli ste na jeden dôležitý faktor. Na lekárovu dcéru. Podľa mňa sa stalo toto: homár z konzervy bol pokazený, preto sa vyskytli príznaky otravy. Poslali po lekára. Ten našiel pani Jonesovú vo veľkých bolestiach, lebo zjedla viac mäsa ako ostatní, a tak dal okamžite priniesť, ako ste povedali, sir Henry, ópiové tabletky. Nešiel po ne sám, ale niekoho poslal. A kto dal poslovi tabletky? Celkom určite lekárova dcéra. A keďže bola zaľúbená do pána Jonesa, v tej chvíli sa v nej prebudili najnižšie pudy a uvedomila si, že jeho sloboda je v jej rukách. Tabletky, ktoré poslala otcovi, obsahovali čistý arzenik. To je moje riešenie.


  A teraz, sir Henry, nám prezraďte, ako to bolo, povedala dychtivo Joyce.


  Moment, odvetil sir Henry. Slečna Marplová ešte neprehovorila.


  Slečna Marplová smutne krútila hlavou. Bože dobrý. Bože dobrý, opakovala. Zase mi ušlo očko. Príliš ma zaujal váš príbeh. Smutný prípad, veľmi smutný. Pripomína mi starého pána Hargravesa, čo býval hore na kopci. Jeho manželka nič netušila, kým nezomrel. Všetky peniaze odkázal inej žene, s ktorou mal päť detí. Kedysi u nich slúžila. Milá dievčina, hovorievala pani Hargravesová  dá sa na ňu spoľahnúť, že každý deň obráti matrace, okrem piatka, samozrejme. A starý Hargraves si vydržiaval v dome v susednom meste mladú ženu a pokojne robil kostolníka, každú nedeľu pri bohoslužbe vyberal milodary.


  Teta Jane, prerušil ju netrpezlivo Raymond. Čo má nebohý Hargraves spoločné s týmto prípadom?


  Hneď som si naňho spomenula, odvetila slečna Marplová. Tie príbehy sú si veľmi podobné, nezdá sa vám? Povedzme, že sa to nešťastné dievča priznalo, a tak ste sa dozvedeli pravdu, sir Henry.


  Ktoré dievča? spýtal sa Raymond. O kom to hovoríš, tetuška?


  O Gladys Linchovej, samozrejme, o tej, ktorá bola celá bez seba, keď ju doktor vypočúval  a ani sa chuderke nešťastnej nečudujem. Dúfam, že ten podliak Jones odvisne za to, že z nevinnej dievčiny spravil vrahyňu. Zrejme obesia aj ju, chuderu.


  Myslím, slečna Marplová, že ide o nedorozumenie, začal pán Petherick.


  Ale slečna Marplová vzdorovito pokrútila hlavou a pozrela na sira Henryho. Mám pravdu, však? Veď je to celkom jasné. Stovky a tisícky  a žĺtkový krém  chcem povedať, že to musí pochopiť každý.


  Prepánajána, aké stovky, aké tisícky, aký žĺtkový krém? zvolal Raymond.


  Teta sa k nemu obrátila. Kuchárky takmer vždy zdobia žĺtkový krém stovkami a tisíckami, zlatko, povedala. Hovorí sa tak ružovým a bielym cukrovým ozdobám. Keď som počula, že mali na večeru žĺtkový krém a že manžel niekomu písal o stovkách a tisíckach, hneď som vedela, koľko bije. Arzenik bol v tých ozdôbkach. Dal ich slúžke a povedal, aby nimi ozdobila krém.


  Ale to nie je možné, ozvala sa Joyce. Krém predsa jedli všetci.


  Kdeže, odpovedala slečna Marplová. Nezabúdajte, že spoločníčka držala odtučňovaciu kúru. A človek, ktorý chce schudnúť, sa krému ani nedotkne. Predpokladám, že pán Jones cukrové ozdoby jednoducho odložil nabok. Bolo to šikovne vymyslené, ale veľmi nepekné.


  Oči všetkých sa upreli na sira Henryho.


  Zvláštne, začal pomaly, ale slečna Marplová trafila do čierneho. Jones totiž dostal Gladys Linchovú do ťažkostí, ako sa hovorí. Bola na pokraji zúfalstva. On sa chcel zbaviť manželky a sľúbil Gladys, že sa s ňou ožení, len čo žena zomrie. Pridal jed do cukrových ozdôb a povedal Gladys, čo má robiť. Gladys Linchová pred týždňom zomrela. Jej dieťa umrelo pri pôrode a Jones ju opustil pre inú ženu. Na smrteľnej posteli sa priznala.


  Krátke mlčanie napokon prerušil Raymond. Nuž, teta Jane, bod pre teba. Nechápem, ako si na to prišla. Nikdy mi nenapadlo dávať slúžku do súvislosti s prípadom.


  Nie, zlatko, povedala slečna Marplová, ale nepoznáš život tak ako ja. Muž ako Jones  drsný a žoviálny… Len čo som počula, že v dome slúžila pekná dievčina, bola som presvedčená, že jej nedal pokoj. Smutné a bolestné, človeku sa o tom ťažko rozpráva. Neviete si predstaviť, aký šok to bol pre pani Hargravesovú a celé mestečko.


  SVÄTYŇA BOHYNE AŠTARTY


  A teraz vy, doktor Pender, čo nám poviete?


  Starý kňaz sa jemne usmial.


  Viedol som pokojný život, povedal. Len zriedka sa v mojom okolí odohralo niečo nezvyčajné. Ale raz, to som bol ešte mladý, som zažil čudesnú a tragickú príhodu.


  Áno? spýtala sa povzbudivo Joyce Lemprièrová.


  Nemôžem na ňu zabudnúť, pokračoval farár. Vryla sa mi do pamäti a ešte vždy si vybavujem úžas a hrôzu, čo som cítil pri pohľade na muža, ktorého zabila nadprirodzená sila.


  Naskakuje mi z toho husia koža, pán Pender, posťažoval sa sir Henry.


  Aj mne vtedy naskakovala. Odvtedy sa nikdy nesmejem ľuďom, ktorí hovoria o atmosfére určitého miesta. Ona totiž existuje. Sú miesta preniknuté dobrými alebo zlými vplyvmi, ktoré dávajú pocítiť svoju silu.


  Jeden dom, volá sa Sosny, je takto postihnutý, poznamenala slečna Marplová. Starý pán Smithers prišiel o všetky peniaze a musel ho opustiť, potom v ňom bývali Carslakovci a Johnny Carslake spadol zo schodov a zlomil si nohu. Pani Carslaková sa musela ísť liečiť do južného Francúzska. Po nich prišli Burdenovci a počula som, že pána Burdena operovali.


  Myslím, že v takých prípadoch ide o prehnanú poverčivosť, povedal pán Petherick. Mnohým nehnuteľnostiam uškodili ľahkomyseľne šírené hlúpe historky.


  Poznal som zopár duchov a musím priznať, boli to veľmi silné osobnosti, zasmial sa sir Henry.


  Mali by sme nechať doktora Pendera rozprávať, ozval sa Raymond.


  Joyce vstala a zhasla obe lampy, takže izbu osvetľoval iba blikotajúci oheň v kozube.


  Kvôli atmosfére, povedala. Teraz môžeme pokračovať.


  Doktor Pender sa na ňu usmial, oprel sa pohodlne v kresle, zložil si cviker a miernym hlasom začal:


  Neviem, či niekto z vás pozná Dartmoor. Miesto, o ktorom bude reč, sa nachádza na jeho okraji. Bol to utešený dom, ale nikto oň neprejavil záujem, hoci bol niekoľko rokov na predaj. Pravda, v zime je tam dosť neprívetivo, ale výhľad je úchvatný a ten dom mal niečo do seba. Napokon ho kúpil istý muž menom Haydon  sir Richard Haydon. Poznal som ho zo štúdií, a aj keď sme sa dlho nevideli, naše priateľstvo tým nijako neutrpelo, takže som s radosťou prijal pozvanie do Tichého hája  tak sa ten dom volal.


  Zišla sa tam neveľká spoločnosť. Richard Haydon a jeho bratanec Elliot, lady Manneringová s bledou, nenápadnou dcérou Violet. Kapitán Rogers a jeho manželka, vetrom ošľahaní ľudia, ktorí žili iba pre kone a poľovačky, mladý doktor Symonds a slečna Diana Ashleyová. O nej som už čosi vedel. Jej fotografia sa často objavovala v spoločenských rubrikách novín, lebo patrila k najslávnejším krásaviciam tej sezóny. Bola naozaj úchvatná. Tmavovlasá, vysoká, s nádhernou smotanovobielou pleťou a prižmúrenými šikmými tmavými očami, vďaka ktorým vyzerala dosť exoticky. Okrem toho mala aj úžasný hlas, hlboký a zvučný.


  Hneď som si všimol, že môjho priateľa Richarda Haydona priťahuje, a dovtípil som sa, prečo nás pozval. Nebol som si však istý, čo cíti ona. Zdala sa mi veľmi prelietavá. Jeden deň sa rozprávala iba s Richardom a ostatným vôbec nevenovala pozornosť, no na druhý sa zabávala iba s jeho bratancom Elliotom a tvárila sa, akoby Richard neexistoval, a vzápätí sa začala zvodne usmievať na mlčanlivého doktora Symondsa.


  V to ráno, keď som pricestoval, nám hostiteľ ukázal svoje sídlo. Dom z devonshirskej žuly nebol ničím pozoruhodný. Stavitelia zjavne mysleli predovšetkým na to, aby odolal času a poveternostným vplyvom. Nijaká romantika, ale bývalo sa v ňom pohodlne. Z okien bolo vidieť panorámu vrchov korunovanú vetrom bičovanými Tormi.


  Na svahoch najbližšieho Toru boli roztrúsené kruhové základy chatrčí, pozostatky z neskorej doby kamennej. Na inom kopci stála mohyla, kde archeológovia našli niekoľko bronzových predmetov. Haydon sa zaujímal o starožitnosti a hovoril o vykopávkach s veľkým nadšením. Toto miesto, vysvetľoval nám, je mimoriadne bohaté nálezisko. Našli sa stopy po obyvateľoch chatrčí z obdobia neolitu, po druidoch, Rimanoch, dokonca aj po Féničanoch.


  ‚Ale najzaujímavejšie je práve toto miesto,‘ povedal Richard. ‚Ako už viete, volá sa Tichý háj. Ľahko pochopíte prečo.‘ Ukázal naň rukou.


  Všade naokolo na skalách rástol iba vres alebo papraď, ale asi sto metrov od domu bol vysadený hustý háj.


  ‚To je tiež pozostatok dávnej minulosti,‘ povedal Richard. ‚Stromy vyhynuli a namiesto nich vysadili nové, ale inak to tu vyzerá tak ako kedysi, možno už za čias Féničanov. Poďte sa pozrieť.‘


  Všetci sme ho nasledovali. Keď sme vošli do hája, akoby na mňa čosi padlo. Myslím, že to spôsobilo najmä ticho. V korunách stromov nehniezdili žiadne vtáky. Vzbudzovalo to pocit bezútešnosti a hrôzy. Všimol som si, že priateľ ma s úsmevom pozoruje.


  ‚Cítiš niečo?‘ spýtal sa. ‚Odpor. Nepokoj?‘


  ‚Nepáči sa mi tu,‘ odvetil som potichu.


  ‚Máš na to plné právo. Na tomto mieste sa zhromažďovali nepriatelia tvojej viery. Toto je Aštartin háj.‘


  ‚Aštartin?‘


  ‚Aštarta, Ištar alebo Aštoret  ako chceš. Ja dávam prednosť fénickému menu Aštarta. Pokiaľ viem, u nás je známy iba jeden Aštartin háj  na severe pri Hadriánovom múre. Aj keď to nemôžem dokázať, myslím si, že ten náš je autentický. Tu sa v kruhu stromov konali posvätné obrady.‘


  ‚Posvätné obrady,‘ zamrmlala Diana Ashleyová. V očiach mala zasnený výraz. ‚Aké?‘


  ‚Povedal by som, že dosť nemravné,‘ ozval sa kapitán a zarehotal sa. ‚Viem si to predstaviť.‘


  Haydon si ho nevšímal. ‚Uprostred hája by mal stáť chrám,‘ povedal. ‚V chrámoch sa síce nevyznám, ale mám isté predstavy.‘


  Vošli sme na čistinku medzi stromami a uprostred sme uvideli čosi ako letný dom z kameňa. Diana Ashleyová pozrela na Haydona s otázkou v očiach.


  ‚Nazval som to Aštartina svätyňa,‘ povedal.


  Zaviedol nás dovnútra. Na ebenovom stĺpe bola čudesná soška, ktorá zobrazovala ženu so zakrútenými rohmi sediacu na levovi.


  ‚Fénická Aštarta,‘ vysvetlil Haydon, ‚bohyňa Mesiaca.‘


  ‚Ach, bohyňa Mesiaca!‘ zvolala Diana. ‚Poďme dnes večer usporiadať divoké orgie v maskách. Prídeme sem a za mesačného svitu oslávime bohyňu Aštartu.‘


  Asi som sa pohol, lebo Elliot Haydon rýchlo zareagoval.


  ‚Vám sa to nepáči, však, otče?‘ spýtal sa.


  ‚Nie,‘ odvetil som vážne. ‚Nepáči sa mi to.‘


  Zvedavo na mňa pozrel. ‚Veď je to len hra. Dick predsa nemôže vedieť, či ide o skutočný posvätný háj. Je to iba výplod jeho fantázie, rád sa pohráva s tou predstavou. A keby to bola pravda…‘


  ‚Keby to bola pravda?‘


  ‚Nuž,‘ zasmial sa neisto. ‚Hádam takým veciam neveríte, vy, kňaz.‘


  ‚Neviem, či ako kňaz smiem neveriť.‘


  ‚Ale to už predsa dávno patrí minulosti.‘


  ‚Tým som si nie istý,‘ odvetil som zamyslene. ‚Jedno však viem: zvyčajne nie som citlivý na atmosféru miesta, ale od chvíle, čo som vkročil do tohto hája, cítim okolo seba zlo.‘


  Obzrel sa cez plece. ‚Áno, je to tu akési čudné, viem, čo máte na mysli, ale možno sme podľahli vlastným predstavám. Čo myslíte, doktor Symonds?‘


  Doktor odpovedal až po chvíľke mlčania. ‚Nepáči sa mi tu. Neviem vám povedať prečo. Ale nepáči sa mi tu.‘


  Vtom ku mne pristúpila Violet Manneringová. ‚Nenávidím toto miesto!‘ zvolala. ‚Nenávidím. Poďme rýchlo preč.‘


  Vyšli sme von a ostatní za nami. Iba Diana Ashleyová sa zdržala dlhšie. Keď som sa obzrel, uvidel som ju, ako stojí pred Aštartinou svätyňou a dychtivo hľadí na sošku bohyne.


  Bol nezvyčajne horúci a krásny deň a návrh Diany Ashleyovej usporiadať maškarný večierok sa stretol so všeobecným súhlasom. Nasledoval chichot a šepot a všetci si potajomky pripravovali masky, a keď sme sa pri večeri zase stretli, ozývali sa veselé výkriky. Rogers s manželkou sa prestrojili za neolitických obyvateľov chatrčí  čím sa vysvetlilo náhle zmiznutie rohoží spred kozuba. Richard Haydon sa predstavil ako fénický námorník, jeho bratanec bol vodcom lúpežníkov, doktor Symonds sa premenil na kuchára, lady Manneringová na ošetrovateľku a jej dcéra na čerkeskú otrokyňu. Ja som sa preobliekol (príliš teplo) za mnícha. Posledná prišla Diana Ashleyová a všetkých trochu sklamala, lebo v čiernom plášti vyzerala ako vo vreci.


  ‚Neznámo,‘ vyhlásila afektovane. ‚To som ja. Ale poďme už, preboha, jesť.‘


  Po večeri sme vyšli von. Bol príjemný teplý večer, práve vychádzal mesiac.


  Prechádzali sme sa a zhovárali, ani sme nezbadali, ako rýchlo plynie čas. Až o hodinu sme zistili, že Diana Ashleyová kamsi zmizla.


  ‚Hádam nešla spať,‘ povedal Richard Haydon.


  Violet Manneringová pokrútila hlavou. ‚Kdeže. Asi pred štvrťhodinou som ju videla ísť tamtým smerom.‘ Ukázala k háju, ktorý v mesačnom svetle vyzeral ako hrozivý čierny tieň.


  ‚Ktovie, čo má za lubom,‘ poznamenal Richard Haydon, ‚stavím sa, že nejakú čertovinu. Poďme sa pozrieť.‘


  Išli sme všetci, poháňala nás zvedavosť. Mňa sa však zmocnila akási čudná nechuť, jednoducho sa mi nechcelo vojsť medzi tie stromy. Bránilo mi v tom čosi silnejšie ako ja. Bol som čoraz väčšmi presvedčený, že to miesto je preniknuté zlom. Myslím, že ostatní mali podobné pocity, hoci ich nedali najavo. Stromy stáli tak tesne vedľa seba, že neprepustili ani lúč mesačného svetla. Okolo nás sa ozývali podivné zvuky, šepoty a vzdychy. Bol to priam strašidelný pocit a nevdojak sme sa držali tesne pri sebe. Keď sme však prišli na čistinku uprostred hája, v nemom úžase sme zastali ako prikovaní: na prahu Aštartinej svätyne sa týčila postava v ligotavom priesvitnom rúchu a z tmavých vlasov jej vytŕčali dva zakrútené rohy.


  ‚Panebože!‘ zamrmlal Richard Haydon a na čelo mu vystúpil pot.


  Violet Manneringová však bola bystrejšia. ‚Veď je to Diana!‘ zvolala. ‚Čo to so sebou porobila? Vyzerá celkom inakšie.‘


  Postava vo dverách zdvihla ruky k nebu. Urobila krok dopredu a vysokým spevavým hlasom zahrkútala: ‚Som Aštartina kňažka. Pristupujte ku mne opatrne, lebo v ruke držím smrť.‘


  ‚Nerobte to, zlatko,‘ ozvala sa lady Manneringová. ‚Naháňate nám strach.‘


  Haydon sa okamžite rozbehol k Diane.


  ‚Panebože, Diana!‘ vykríkol. ‚Si fantastická!‘


  Moje oči si konečne privykli na mesačné svetlo, a tak som všetko videl jasnejšie. Skutočne vyzerala inak, Violet mala pravdu. Orientálna tvár, prižmúrené šikmé oči, v ktorých sa zračila krutosť, a na perách čudný úsmev, aký som u nej ešte nevidel.


  ‚Pozor!‘ zvolala varovným hlasom. ‚Nepribližujte sa k bohyni! Kto sa ma dotkne, toho čaká smrť!‘


  ‚Si naozaj úžasná,‘ ozval sa Richard, ‚no radšej s tým prestaň. Neviem prečo, ale nepáči sa mi to.‘


  Pomaly kráčal po tráve smerom k nej, ale ona ho zadržala prudkým gestom. ‚Stoj!‘ skríkla. ‚Ešte krok, a stihne ťa trest bohyne Aštarty.‘


  Richard Haydon sa zasmial a pridal do kroku, no vtom sa stalo niečo zvláštne. Zaváhal, potkol sa a spadol.


  Nedvíhal sa, stále tam ležal vystretý ako pravítko.


  Zrazu sa Diana začala hystericky smiať. V nočnom tichu to znelo hrôzostrašne.


  Elliot zahrešil a vrhol sa k bratancovi. ‚Už toho mám dosť!‘ zaburácal. ‚Vstávaj, Dick, vstávaj, človeče.‘


  Lenže Richard Haydon sa nehýbal. Elliot si k nemu kľakol a opatrne ho prevrátil na chrbát. Sklonil sa, aby mu videl lepšie do tváre.


  Potom prudko vyskočil na rovné nohy a chvíľu vyzeral, akoby sa ho zmocnil závrat.


  ‚Pán doktor,‘ povedal napokon. ‚Prebohaživého, poďte sem. Ja… ja… myslím, že je mŕtvy.‘


  Symonds sa ponáhľal k Richardovi a Elliot sa pomalým krokom vrátil k nám. Nechápal som, prečo si stále obzerá ruky.


  Vtom zaznel Dianin krik: ‚Zabila som ho! Bože dobrý! Nechcela som, ale zabila som ho!‘ Potom omdlela a zosypala sa na trávu ako kôpka nešťastia.


  Nato sa ozvala pani Rogersová. ‚Poďme preč z tohto príšerného miesta,‘ kvílila, ‚tu sa nám môže stať čokoľvek. Je to hrozné!‘


  Elliot ma chytil za plece. ‚To nie je možné,‘ mrmlal. ‚Hovorím vám, že to nie je možné. Človeka takto nemožno zabiť. Je to… je to proti prírode.‘


  Snažil som sa ho upokojiť. ‚isto sa nájde vysvetlenie. Vášho bratanca možno postihla náhla srdcová slabosť. Šok a vzrušenie…‘


  Elliot mi skočil do reči: ‚Vy to nechápete.‘ Ukázal mi ruky a ja som uvidel červené škvrny. ‚Dick neumrel na šok, ale na bodnutie, bodnutie do srdca  lenže zbraň chýba.‘


  Pozeral som naňho, neveriac vlastným ušiam. Vtom však doktor Symonds dokončil obhliadku tela a pristúpil k nám. Bol bledý a celý sa triasol. ‚Sme azda všetci blázni?‘ spýtal sa. ‚Čo je toto za miesto, keď sa tu dejú také veci?‘


  ‚Takže je to pravda,‘ povedal som.


  Doktor Symonds prikývol. ‚Rana vyzerá, akoby ju spôsobilo bodnutie tenkou dýkou, ale  žiadna dýka tam nie je.‘


  Všetci sme si vymenili pohľady.


  ‚Musí tam byť!‘ zvolal Elliot Haydon. ‚Zrejme niekam zapadla. Určite leží niekde na zemi. Poďme ju pohľadať.‘


  Hľadali sme usilovne, ale márne. Zrazu sa ozvala Violet Manneringová. ‚Diana držala niečo v ruke. Podobalo sa to na dýku. Videla som to. Keď sa mu vyhrážala, zbadala som, ako sa čosi zalesklo.‘


  Elliot Haydon pokrútil hlavou. ‚Veď stál tri metre od nej,‘ namietol.


  Lady Manneringová sa skláňala nad zrútenou Dianou. ‚Teraz nemá v ruke nič,‘ vyhlásila, ‚a ani na zemi nič nevidím. Si si istá, že si niečo videla, Violet? Ja som si nič nevšimla.‘


  Doktor Symonds pristúpil k Diane. ‚Musíme ju odniesť do domu,‘ povedal. ‚Pán Rogers, pomôžete mi?‘


  Nakoniec sme omdletú Dianu odniesli spoločne. Potom sme sa vrátili po sira Richarda. Doktor Pender prerušil svoje rozprávanie a s ospravedlňujúcim výrazom sa poobzeral okolo seba.


  Dnes by sme boli múdrejší  vďaka detektívnym románom. Každý chlapec z ulice vie, že telo treba nechať na mieste činu. Lenže vtedy sme to nevedeli, a tak sme telo Richarda Haydona odniesli do jeho spálne v žulovom dome a poslali komorníka na bicykli po policajtov  čo bolo skoro dvadsať kilometrov.


  Vtedy ma Elliot Haydon odviedol nabok.


  ‚Počúvajte, vrátim sa do hája. Tú zbraň treba nájsť.‘


  ‚Ak nejaká existuje,‘ povedal som pochybovačne.


  Chytil ma za rameno a mocne mnou zatriasol. ‚Tú poveru si vyhoďte z hlavy. Myslíte si, že smrť spôsobili nadprirodzené sily. Ale ja sa tam vrátim a zistím to.‘


  Neviem, prečo som bol proti tomu. Robil som, čo som mohol, aby som ho odhovoril, ale nedal si povedať. Už len pomyslenie na ten hustý kruh stromov vo mne vzbudzoval hrôzu a predtuchu ďalšej tragédie. No Elliot bol tvrdohlavý ako mulica. Myslím, že aj on sa bál, ale nikdy by sa k tomu nepriznal. Odišiel odhodlaný vyriešiť záhadu.


  Bola to hrozná noc, nikto z nás nemohol spať, ani sme sa o to nepokúšali. Keď dorazili policajti, dali nám jasne najavo, že celej historke neveria. Vyjadrili želanie podrobiť slečnu Ashleyovú krížovému výsluchu, ale doktor Symonds o tom nechcel ani počuť. Slečna Ashleyová sa prebrala z mdlôb či tranzu a dostala silný uspávací liek. V žiadnom prípade ju nikto nesmie rušiť až do druhého dňa.


  Približne o siedmej ráno sa doktor Symonds spýtal, kam sa podel Elliot Haydon. Dovtedy si naňho nikto nespomenul. Vysvetlil som, čo mal Elliot v úmysle, a doktorova vážna tvár ešte väčšmi zvážnela. ‚To nemal robiť. Je to… je to číre bláznovstvo.‘


  ‚Hádam si nemyslíte, že sa mohlo niečo stať?‘


  ‚Dúfam, že nie. Ale myslím, otče, že by sme mali ísť za ním.‘


  Vedel som, že má pravdu, ale musel som pozbierať všetku odvahu, kým som súhlasil. Vydali sme sa na cestu a znova vošli do osudného hája. Dva razy sme na Elliota volali, ale neohlásil sa. Prišli sme na čistinku, ktorá na úsvite vyzerala rovnako strašidelne ako v noci. Symonds mi stisol rameno a ja som tlmene vykríkol. Večer sme v mesačnom svite videli muža ležiaceho na tráve dolu tvárou. A teraz, za bieleho dňa, sme mali pred očami rovnaký výjav. Elliot Haydon ležal na tom istom mieste ako predtým jeho bratanec.


  ‚Preboha!‘ povedal Symonds. ‚Aj jeho to dostalo!‘


  Bežali sme k telu. Elliot Haydon bol v bezvedomí, ale ešte slabo dýchal. O príčine tohto nešťastia nebolo pochýb. Z rany trčala tenká bronzová dýka.


  ‚Našťastie ho zasiahla do pleca, nie do srdca,‘ povedal doktor. ‚Namojdušu neviem, čo si o tom mám myslieť. Ale v každom prípade nie je mŕtvy a povie nám, čo sa stalo.‘


  Lenže od Elliota sme sa veľa nedozvedeli. Jeho opis udalosti bol veľmi hmlistý. Pátranie po dýke nikam neviedlo, a tak sa nakoniec vzdal a zastal pred Aštartinou svätyňou. Vtedy začal mať dojem, čoraz silnejší, že ho ktosi pozoruje spoza stromov. Akokoľvek sa bránil, nevedel sa toho pocitu zbaviť. Povedal nám, že náhle začal fúkať studený vietor. Zdalo sa mu, že nefúka od hája, ale zvnútra svätyne. Obrátil sa a nazrel dnu. Zbadal sošku bohyne a zrazu mal pocit, že sa stal obeťou zrakového klamu. Soška bola stále väčšia a väčšia. Potom ho čosi udrelo do hlavy, zrazilo na zem a v ľavom pleci pocítil prudkú pálčivú bolesť.


  Zistilo sa, že dýka je totožná s tou, ktorú našli pri vykopávkach v mohyle a ktorú si neskôr kúpil Richard Haydon. Nikto nevedel, kde ju mal uloženú, či v háji, alebo v Aštartinej svätyni.


  Podľa názoru policajtov Richarda Haydona úmyselne bodla slečna Ashleyová, ale nemohli proti nej vzniesť obvinenie, lebo sme všetci potvrdili, že sa k nemu priblížila najviac na tri metre. A tak celý prípad ostáva záhadou.


  V izbe zavládlo ticho, ktoré napokon prerušila Joyce Lemprièrová. Neviem, či sa k tomu dá niečo povedať. Je to také hrozné  a tajuplné. Máte nejaké vysvetlenie, doktor Pender?


  Starý pán prikývol. Áno, odvetil. Mám isté vysvetlenie. Pravda, je trochu zvláštne a niektoré faktory stále ostávajú záhadou.


  Zažila som špiritistické seansy, povedala Joyce, a hovorte si, čo chcete, všeličo je možné. Pravdepodobne išlo o nejaký druh hypnózy. Tá mladá dáma sa skutočne premenila na kňažku bohyne Aštarty a asi sa jej nejako podarilo sira Richarda bodnúť. Možno doňho hodila dýku, ktorú slečna Manneringová videla v jej ruke.


  Nemohol to byť oštep? spýtal sa Raymond West. Mesačné svetlo je dosť slabé. Mohla držať v ruke niečo ako kopiju a bodnúť ho z diaľky, okrem toho sa nazdávam, že ste boli všetci zhypnotizovaní. Koniec koncov, čakali ste zásah nadprirodzených síl, preto ste to tak vnímali.


  Vo varieté som videl všelijaké kúsky so zbraňami a nožmi, poznamenal sir Henry. Medzi stromami sa mohol niekto skrývať a odtiaľ hodiť nôž alebo dýku, pravda, za predpokladu, že to bol profesionál. Uznávam, je to trochu pritiahnuté za vlasy, ale iné vysvetlenie mi nenapadá. Spomeňte si, ten druhý muž mal stále pocit, že ho z hája ktosi pozoruje. Pokiaľ ide o slečnu Manneringovú, neprekvapuje ma jej tvrdenie, že slečna Ashleyová mala v ruke dýku, hoci ostatní to svorne popreli. Keby ste mali toľko skúseností ako ja, vedeli by ste, že päť osôb vám tú istú príhodu opíše tak rozdielne, až je to neuveriteľné.


  Pán Petherick zakašľal. Zdá sa mi, že stále obchádzame jednu podstatnú skutočnosť, začal. Kam sa podela zbraň? Slečna Ashleyová sa predsa nemohla zbaviť oštepu, keď stála na otvorenom priestranstve, a ak niekto iný z úkrytu medzi stromami hodil dýku, našla by sa v rane, keď mŕtveho obrátili. Viete, mali by sme zabudnúť na fantastické teórie a držať sa triezvych faktov.


  A kam nás tie fakty zavedú?


  Nuž, jedno je jasné. Keď Richard Haydon spadol, nikto pri ňom nebol, takže jediná osoba, ktorá ho mohla bodnúť, bol on sám. Spáchal samovraždu.


  Ale prečo by to, preboha, robil? spýtal sa Raymond West, očividne pochybujúc.


  Právnik si opäť odkašľal. Nuž, to je teoretická otázka. A v tejto chvíli ma teórie nezaujímajú. Ak vylúčim nadprirodzené sily, v ktoré neverím, nazdávam sa, že to je jediné možné vysvetlenie. Richard Haydon si vrazil dýku do srdca, a keď padal, vytrhol si ju a odhodil medzi stromy. Isteže, zdá sa to nepravdepodobné, ale nie vylúčené.


  Musím povedať, ozvala sa slečna Marplová, že som z toho načisto zmätená. Lenže čudné veci sa naozaj stávajú. Vlani na záhradnej slávnosti u lady Sharpleyovej sa človek, čo pripravoval ihrisko na minigolf, potkol, spadol a až o päť minút sa prebral z bezvedomia.


  Pravdaže, tetuška, povedal Raymond miernym tónom. Ale nemal bodnú ranu, však?


  Nie, zlatko, odvetila slečna Marplová. To sa vám snažím povedať. Samozrejme, je iba jeden spôsob, ako mohol úbohý sir Richard utŕžiť bodnú ranu, ale mňa by zaujímalo, o čo sa vlastne potkol. Isteže, mohol to byť koreň stromu. Veď sa díval na slečnu Dianu a pri mesačnom svetle sa človek ľahko potkne.


  Vravíte, že je iba jeden spôsob, slečna Marplová. Farár na ňu zvedavo pozrel.


  Je to veľmi smutné a nechce sa mi na to ani len pomyslieť. Bol pravák, nemám pravdu? Musel byť, keď sa bodol do ľavého pleca. Počas vojny som veľmi ľutovala chudáka Jacka Baynesa. Strelil si do nohy, isto si to pamätáte, po obzvlášť krutých bojoch pri Arrase. Zdôveril sa mi, keď som ho navštívila v nemocnici, a veľmi sa za to hanbil. Predpokladám, že ani ten nešťastný Elliot Haydon nemal zo svojho zločinu veľký osoh.


  Elliot Haydon! zvolal Raymond. Myslíš si, že to urobil on?


  Nevidím inú možnosť, odpovedala slečna Marplová s mierne prekvapeným výrazom v očiach. Ak, ako múdro hovorí pán Petherick, zvážime iba fakty a nebudeme si všímať atmosféru a pohanské bohyne, čo koniec koncov nie je nič príjemné. Pán Elliot prišiel k Richardovi prvý a prevrátil ho, pri čom bol, pochopiteľne, obrátený chrbtom k ostatným a navyše preoblečený za vodcu lúpežníkov, takže za opaskom musel mať nejakú zbraň. Pamätám sa, že keď som bola mladá, tancovala som raz s mužom v maske lúpežníka. Mal za opaskom pätoro všelijakých nožov a dýk, neviete si predstaviť, aké to bolo nepríjemné a nepohodlné pre jeho partnerku.


  Všetky oči sa upreli na doktora Pendera.


  Celú pravdu som sa dozvedel až o päť rokov, začal, z listu, ktorý mi napísal Elliot Haydon. Vždy mal pocit, že ho podozrievam. Vraj podľahol náhlemu pokušeniu. Aj on ľúbil Dianu Ashleyovú, ale v tom čase bol iba chudobný začínajúci právnik. Zdalo sa mu, že keby sa zbavil Richarda a zdedil jeho titul a majetok, mal by pred sebou úžasnú budúcnosť. Keď si kľakol k bratancovi, dýka mu vykĺzla, on ju takmer bez rozmýšľania vrazil Richardovi do srdca a potom si ju zastrčil za opasok. Neskôr si zranil plece, aby od seba odvrátil podozrenie. List napísal tesne predtým, ako sa vydal na expedíciu na Južný pól, pre prípad, že by sa nevrátil. Myslím, že nemal v úmysle vrátiť sa, a viem, že mu zločin nepriniesol nijaký osoh, ako správne poznamenala slečna Marplová. Päť rokov som žil v pekle, napísal. Dúfam, že svoj zločin aspoň čiastočne odčiním, ak čestne zomriem. Doktor Pender sa odmlčal.


  A svoje slovo dodržal, ozval sa sir Henry. Zmenili ste mená osôb, doktor Pender, ale myslím, že viem, o kom ste rozprávali.


  Ako som povedal, pokračoval starý kňaz, ani toto riešenie neobjasňuje všetky fakty. Ešte vždy si myslím, že v tom háji pôsobili zlé sily, ktoré Elliota Haydona priviedli až k zločinu. Dodnes ma strasie pri spomienke na Aštartinu svätyňu.


  ZLATÝ POKLAD


  Neviem, či môj príbeh prijmete, začal Raymond West, lebo nepoznám jeho riešenie. Fakty sú však také zaujímavé a kuriózne, že by som vám ich rád predložil ako problém. Možno spolu prídeme na logické vysvetlenie. Stalo sa to pred dvoma rokmi, keď som trávil svätodušné sviatky v Cornwalle u istého Johna Newmana.


  V Cornwalle? spozornela Joyce Lemprièrová.


  Áno. Prečo?


  Len tak. Je to trochu zvláštne, lebo môj príbeh sa tiež odohráva v Cornwalle  v rybárskej dedinke Rathole. Hádam nie je reč o nej?


  Nie. Moja dedina sa volá Polperran. Leží na západnom pobreží Cornwallu, je to veľmi odľahlé skalnaté miesto. S Johnom Newmanom som sa zoznámil pár týždňov predtým, bol to zaujímavý človek: inteligentný, finančne nezávislý a nenapraviteľný romantik. Vzhľadom na svoju najnovšiu záľubu si prenajal Pol House. Bol odborník na alžbetínske obdobie a vedel živo rozprávať o postupe španielskej armady. Hovoril o tom s takým nadšením, akoby všetko videl na vlastné oči. Myslíte, že existuje reinkarnácia? Ktovie, často o tom rozmýšľam.


  Aký si romantický, milý Raymond. Slečna Marplová vrhla na synovca láskavý pohľad.


  To síce nie som, odvrkol podráždene Raymond, ale Newman vo mne vzbudil záujem o minulosť. Zdá sa, že istá španielska loď, o ktorej sa vedelo, že preváža obrovský zlatý poklad, pri cornwallských brehoch narazila na známe zradné skaliská Serpent Rocks a stroskotala. Ako povedal Newman, niekoľko rokov sa ľudia pokúšali vytiahnuť potopený vrak a zachrániť poklad. Samozrejme, podobných historiek je neúrekom, hoci počet lodí údajne prevážajúcich zlato nezodpovedá skutočnosti. Vznikla dokonca aj spoločnosť, ktorá však zbankrotovala a Newman ju odkúpil prakticky za bagateľ. Jeho nadšenie stúpalo.


  Podľa neho to bola iba otázka najmodernejšieho strojového vybavenia. Nepochyboval o tom, že sa nakoniec dostane k zlatému pokladu.


  Keď som ho počúval, zišlo mi na um, ako často sa takéto veci stávajú. Boháč ako Newman môže ľahko uspieť, ale skutočná cena nájdeného pokladu preňho nemá veľký význam. Musím však priznať, že ma nakazil svojím elánom. Priam som videl, ako sa galeóny blížia k pobrežiu a v búrke narážajú na čierne skaly. Už to slovo galeóna znie romanticky. Každého školáka vzrušuje predstava španielskeho zlata  a dospelého muža tiež. Okrem toho som vtedy písal román a niektoré scény sa odohrávali v šestnástom storočí, takže som v celej veci videl príležitosť získať cenné poznatky.


  V piatok ráno som teda v dobrej nálade nastúpil do vlaku na paddingtonskej stanici a tešil som sa na výlet. V kupé bol iba jeden cestujúci, ktorý sedel v kúte oproti mne. Bol to vysoký muž vojenského výzoru a ja som sa nevedel zbaviť dojmu, že som ho už niekde videl. Dlho som si lámal hlavu a nakoniec som na to prišiel. Môj spolucestujúci bol inšpektor Badgworth, s ktorým som sa stretol, keď som pracoval na sérii článkov o Eversonovom zmiznutí.


  Pripomenul som sa mu a čoskoro sa rozprúdil priateľský rozhovor. Keď som mu povedal, že cestujem do Polperranu, poznamenal, že je to zvláštna zhoda okolností, lebo aj on tam má namierené. Nechcel som byť dotieravý, tak som sa nespýtal na dôvod jeho cesty. Namiesto toho som hovoril o svojich záujmoch a zmienil som sa aj o vraku španielskej galeóny. Inšpektor o nej napodiv vedel všetko. ‚Zrejme máte na mysli loď Juan Fernandez,‘ povedal. ‚Váš priateľ nie je prvý, čo minie kopu peňazí, aby z nej vydoloval poklad. Sú to len romantické predstavy.‘


  ‚A možno je to celé iba mýtus,‘ odvetil som. ‚Na tom mieste totiž nijaká loď nestroskotala.‘


  ‚Tá loď sa tam skutočne potopila,‘ opravil ma inšpektor, ‚a veľa ďalších. Boli by ste prekvapený, koľko vrakov leží pri brehoch Cornwallu. Pravdupovediac, práve preto ta cestujem. Pred šiestimi mesiacmi na tom mieste stroskotal Otranto.‘


  ‚Spomínam si, že som o tom čítal,‘ povedal som. ‚Ale straty na životoch neboli, však?‘


  ‚Nie,‘ prisvedčil inšpektor. ‚Ale stratilo sa niečo iné. Otranto totiž viezol náklad zlatých ingotov.‘


  ‚Vážne?‘ spýtal som sa so záujmom.


  ‚Samozrejme, že sme okamžite vyslali skupinu potápačov, aby náklad zachránila, ale zlato zmizlo, pán West.‘


  ‚Zmizlo? Ako?‘


  ‚To je práve tá otázka,‘ odvetil inšpektor. ‚Pri náraze na skalu vznikol v lodnom trezore veľký otvor. Potápači sa ľahko dostali dovnútra, ale trezor bol prázdny. Otázka znie, kedy zlato zmizlo  pred stroskotaním, alebo po ňom? A bolo vôbec niekedy v trezore?‘


  ‚Veľmi zvláštny prípad,‘ poznamenal som.


  ‚Áno, máte pravdu, najmä ak uvážime, čo sú ingoty. Tu nejde o diamantový náhrdelník, ktorý sa vám zmestí do vrecka. Keď si uvedomíte, aké sú ingoty ťažké a objemné  jednoducho mi to nejde do hlavy. Je možné, že niekto zlato zobral predtým, ako loď vyplávala na more, ale ak nie, muselo ku krádeži dôjsť v priebehu posledného polroka  a mojou úlohou je vyšetriť celý prípad na mieste.‘


  Newman ma čakal na stanici a ospravedlňoval sa, že musel dať auto do opravovne v Trure. Namiesto neho si zobral malý nákladiak.


  Vyštveral som sa do kabíny a čoskoro sme sa opatrne prepletali úzkymi uličkami rybárskej dediny. Potom sme šli hore veľmi strmým kopcom a napokon sme odbočili k bráne so žulovými stĺpmi.


  Pol House stál na vysokých útesoch, odkiaľ bol nádherný výhľad na more. Časť domu pochádzala spred troch-štyroch stáročí a časť tvorilo moderné krídlo. Za ním, smerom do vnútrozemia, boli zhruba tri hektáre poľnohospodárskej pôdy.


  ‚Vitajte v Pol House,‘ povedal Newman. ‚A pri Zlatej galeóne.‘ Ukázal nad vstupné dvere, kde visela dokonalá reprodukcia španielskej galeóny s rozvinutými plachtami.


  Prvý večer bol veľmi príjemný a poučný. Hostiteľ mi ukázal staré rukopisy súvisiace s Juanom Fernandezom a mapy s vyznačenou polohou lode. Potom vytiahol nákresy potápačského prístroja, ktorým som vôbec nerozumel.


  Rozprával som mu o stretnutí s inšpektorom Badgworthom, na čo reagoval s veľkým záujmom.


  ‚Na pobreží žijú všelijakí ľudia,‘ povedal. ‚Pašovanie a vykrádanie vrakov majú v krvi. Keď sa loď potopí v blízkosti ich brehov, považujú rabovanie za svoje právo. Je tu jeden chlapík, ktorého vám chcem ukázať. Pozoruhodný starousadlík.‘


  Na druhý deň bolo už od rána pekne a jasno. Išli sme do Polperranu a tam som sa zoznámil s Newmanovým potápačom, istým Higginsom. Bol to muž s kamennou tvárou, neuveriteľne skúpy na slovo, ktorý sa takmer nezapájal do rozhovoru. Keď s Newmanom prebrali nejaké technické záležitosti, zašli sme do krčmy Tri kotvy. Pivo mu konečne rozviazalo jazyk.


  ‚Z Londýna prišiel dáky detektív,‘ zavrčal. ‚Ľudia vravia, že loď, čo sa tu potopila vlani v novembri, viezla riadnu kopu zlata. Nuž čo, nebola prvá ani posledná.‘


  ‚Veru tak,‘ prízvukoval krčmár. ‚Máš svätú pravdu, Bill Higgins.‘


  ‚Tiež si myslím, pán Kelvin,‘ povedal skromne Higgins.


  Zvedavo som pozrel na krčmára. Bol to nápadný muž, tmavovlasý, počerný a plecnatý. Oči mal podliate krvou a pohľad uhýbavý. Dovtípil som sa, že je to ten zaujímavý starousadlík, ktorého spomínal Newman.


  ‚Nechceme, aby sa nám po pobreží motali cudzí ľudia a do všetkého pchali nos,‘ vyhlásil bojovne.


  ‚Máte na mysli políciu?‘ spýtal sa s úsmevom Newman.


  ‚Políciu aj ostatných,‘ odvetil významne Kelvin. ‚Na to nezabúdajte, pánko.‘


  ‚Viete, pán Newman, mal som pocit, že sa vám ten chlap vyhráža,‘ povedal som, keď sme sa vracali hore kopcom.


  Priateľ sa iba zasmial. ‚Nezmysel, pre tunajších ľudí nie som nebezpečný.‘


  Pochybovačne som pokrútil hlavou. Kelvin mal v sebe čosi hrozivé a primitívne. Bol som si istý, že jeho myšlienky sa uberajú krivolakými cestičkami.


  Myslím, že vtedy sa ma zmocnil ten nepríjemný pocit. Nevedel som sa ho zbaviť. Prvú noc som spal výborne, ale druhú som sotva zažmúril oko. Bola nedeľa, zamračená a pochmúrna, akoby sa schyľovalo k búrke. Nikdy som nevedel zakrývať svoje pocity a Newman rýchlo zbadal zmenu.


  ‚Čo je to s vami, pán West? Dnes ráno ste akýsi nervózny.‘


  ‚Neviem,‘ priznal som sa, ‚ale mám hroznú predtuchu.‘


  ‚Za to môže počasie.‘


  ‚Asi áno.‘


  Viac som nepovedal. Popoludní sme si vyšli na more v Newmanovom motorovom člne, ale spustil sa taký lejak, že sme boli radi, keď sme sa vrátili na pevninu a prezliekli do suchého.


  Môj nepokoj večer zosilnel. Vonku hrmelo, zavýjala víchrica. Okolo desiatej sa búrka utíšila.


  Newman pozrel z okna. ‚Vyčasilo sa,‘ povedal. ‚Nečudoval by som sa, keby sa do polhodiny celkom vyjasnilo. Ak áno, mohli by sme ísť na prechádzku.‘


  Zívol som a odvetil: ‚Som hrozne ospalý. V noci som veľmi zle spal. Asi si pôjdem skôr ľahnúť.‘


  A to som aj urobil. Tentoraz som spal ako drevo, ale neoddýchol som si. Ustavične ma prenasledovala zlá predtucha. Mal som hrozné sny. Snívalo sa mi, že blúdim v pekelných priepastiach a strašidelných roklinách a že jediné pokĺznutie by znamenalo smrť. Keď som sa zobudil, ručičky na budíku ukazovali osem. Hlava sa mi išla rozskočiť a cítil som sa ako zbitý pes.


  Hrôza, ktorú som prežíval vo sne, ma neopúšťala, a keď som pristúpil k oknu, hneď som v strachu cúvol, lebo prvé, čo som uvidel  aspoň som si to myslel  bol muž, ktorý kopal hrob. Chvíľu mi trvalo, kým som sa vzchopil a uvedomil si, že domnelý hrobár je v skutočnosti Newmanov záhradník, ktorý kopal jamu na tri ružové kríky, čo ležali vedľa v tráve.


  Záhradník zdvihol hlavu, a keď ma zbadal, dotkol sa rukou klobúka. ‚Dobré ráno. Krásny deň.‘


  ‚Áno, asi áno,‘ odpovedal som. Stále som sa nevedel zbaviť istej skľúčenosti.


  No ako povedal záhradník, vonku bolo naozaj pekne. Slnko svietilo a jasnomodrá obloha sľubovala príjemné počasie. Zišiel som dolu na raňajky a cestou som si pískal. Slúžky v dome nebývali. Dve sestry v strednom veku, ktoré bývali neďaleko, prichádzali každý deň, aby sa postarali o skromné potreby pána Newmana. Jedna práve kládla kanvicu s kávou na stôl, keď som vošiel do izby.


  ‚Dobré ráno, Elizabeth. Pán Newman ešte nevstal?‘


  ‚Zrejme odišiel zavčasu,‘ odvetila. ‚Už tu nebol, keď sme prišli.‘


  V tej chvíli sa ma znova zmocnil nepokoj. Predchádzajúce dve rána totiž Newman prišiel na raňajky dosť neskoro, nepôsobil na mňa dojmom ranného vtáčaťa. Poháňaný nepríjemnou predtuchou som vybehol hore schodmi do jeho izby. Bola prázdna a posteľ nedotknutá. Po krátkej prehliadke som zistil ešte niečo. Ak sa išiel Newman prejsť, musel mať na sebe večerný oblek, lebo ani ten som v izbe nevidel.


  Bol som si istý, že predtucha ma neklamala. Newman sa v noci vybral na prechádzku a nevedno prečo sa dosiaľ nevrátil. Čo sa stalo? Nehoda? Spadol z útesu? Treba ho začať hľadať, a to bez meškania.


  Za pár hodín som zhromaždil dosť veľkú skupinu dobrovoľníkov a spoločne sme sa pustili do pátrania. Prehľadali sme útesy a skaly pod nimi, ale po Newmanovi nebolo ani stopy.


  Nakoniec som v zúfalstve vyhľadal inšpektora Badgwortha. Okamžite zvážnel.


  ‚Ktosi tu hrá špinavú hru,‘ povedal. ‚V týchto končinách je dosť ľudí bez zábran. Poznáte Kelvina, krčmára z Troch kotiev?‘


  Odvetil som, že som už mal tú česť.


  ‚Viete, že bol pred štyrmi rokmi vo väzení za úmyselné ublíženie na zdraví?‘


  ‚To ma neprekvapuje.‘


  ‚Medzi tunajšími obyvateľmi panuje názor, že váš priateľ rád strká nos do cudzích vecí. Dúfam, že sa mu nič vážne neprihodilo.‘


  Pátranie sa zintenzívnilo, no až neskoro popoludní bolo naše úsilie odmenené. Newmana sme objavili v hlbokej priekope na jeho vlastnom pozemku. Ruky a nohy mal pevne zviazané hrubým lanom a v ústach napchatú vreckovku, aby nemohol kričať. Bol hrozne vyčerpaný a ubolený, ale po masáži zápästí a členkov a po dúšku whisky sa natoľko vzchopil, že nám vyrozprával, čo sa stalo.


  Keďže sa vonku vyčasilo, vybral sa okolo jedenástej v noci na prechádzku. Jeho kroky viedli popri útesoch k miestu nazývanému Zátoka pašerákov, kde je veľa jaskýň. Zbadal mužov, ktorí čosi vykladali z člna, a zamieril k nim, lebo chcel zistiť, čo sa tam deje. Náklad bol očividne ťažký a chlapi ho odnášali do jaskyne najväčšmi vzdialenej od brehu.


  Hoci v Newmanovi neskrslo žiadne podozrenie, predsa bol zvedavý. Nebadane sa k nim priblížil. Vtom sa ozval varovný výkrik a vzápätí naňho zaútočili dvaja mocní chlapi. Upadol do bezvedomia, a keď sa prebral, ležal v nákladiaku, ktorý išiel po hrboľatej ceste. Dovtípil sa, že má namierené do dediny. Na jeho veľké prekvapenie nákladiak vošiel do brány jeho vlastného domu. Muži sa chvíľu šeptom radili a nakoniec ho hodili do priekopy; vybrali si to najhlbšie miesto, aby ho hneď nenašli. Potom nákladiak odišiel a Newmanovi sa zdalo, že odbočil do ďalšej brány, o štyristo metrov bližšie k dedine. Útočníkov síce nevedel opísať, ale z ich reči usúdil, že sú to námorníci z Cornwallu.


  Inšpektora Badgwortha to zaujalo. ‚Stavím sa, že tam ukryli zlato!‘ zvolal. ‚Podarilo sa im ho dostať z potopenej lode a uložiť v jaskyni. Každý tu vie, že sme prehľadali všetky jaskyne okolo Zátoky pašerákov a teraz pokračujeme ďalej do vnútrozemia. Preto v noci preniesli náklad do jaskyne, ktorú sme už prehľadali a do ktorej sa pravdepodobne nevrátime. Žiaľbohu, mali na to najmenej osemnásť hodín. Ak pána Newmana prepadli včera v noci, pochybujem, že v tej jaskyni ešte niečo nájdeme.‘


  Inšpektor sa ponáhľal do jaskyne a skutočne našiel stopy, ktoré dokazovali, že zlato tam bolo, ale niekto ho odniesol, tentoraz na neznáme miesto.


  Na druhý deň ráno ma inšpektor upozornil na jednu vec.


  ‚Po tej ceste chodí málo motorových vozidiel,‘ povedal, ‚a na niektorých úsekoch sú zreteľne viditeľné stopy po pneumatikách. Na jednej chýba kúsok gumy v tvare trojuholníka, takže zanecháva stopu, ktorú si nemožno pomýliť. Auto skutočne vošlo do brány a potom vyšlo cez druhú bránu, čiže je to auto, ktoré hľadáme. Ale prečo vyšlo druhou bránou? Auto určite patrí niekomu z dediny, tým som si istý. A takých ľudí nie je veľa  najviac dvaja-traja. Aj Kelvin, krčmár z Troch kotiev, má jedno.‘


  ‚Neviete, aké mal pôvodné povolanie?‘ spýtal sa Newman.


  ‚Zaujímavá otázka, pán Newman. Kelvin bol v mladosti profesionálny potápač.‘


  Pozreli sme s Newmanom na seba. Jednotlivé časti skladačky do seba pekne zapadali.


  ‚Spoznali ste medzi tými chlapmi Kelvina?‘ chcel vedieť inšpektor.


  Newman pokrútil hlavou. ‚Nie, to nemôžem povedať,‘ odvetil s ľútosťou v hlase. ‚Nestačil som si ich obzrieť.‘


  Inšpektor bol taký láskavý, že mi dovolil, aby som ho odprevadil k Trom kotvám. Garáž stála v bočnej uličke. Dvere boli zatvorené, ale našli sme druhé, a tie boli otvorené. Inšpektor si prezrel pneumatiky a zakrátko zvolal: ‚Máme ho! Vidíte to poškodené miesto na ľavom zadnom kolese? Nuž, pán Kelvin, z tohto sa tak ľahko nevykrútite!‘


  Raymond West zrazu prestal rozprávať.


  A čo bolo ďalej? spýtala sa Joyce. Zatiaľ v tom nevidím žiadnu záhadu  iba ak sa im nepodarilo nájsť zlato.


  Zlato sa skutočne nenašlo, odvetil Raymond. Ale ani Kelvina nedostali. Predpokladám, že ich nejako prekabátil, ibaže neviem ako. Na základe poškodenej pneumatiky ho zatkli. Ale potom sa vyskytol nečakaný problém. Oproti dverám do garáže bol totiž domček, ktorý si na leto prenajala istá maliarka.


  Tie maliarky! zasmiala sa Joyce.


  Ako vravíš, tie maliarky. Táto už niekoľko týždňov chorľavela a striedali sa u nej dve ošetrovateľky. Tá, čo mala službu v noci, si prisunula kreslo k oknu, na ktorom nebola stiahnutá roleta. Vyhlásila, že nákladiak nemohol vyjsť z garáže tak, aby ho nezbadala, a ona prisahala, že tej noci z garáže nevyšiel.


  V tom problém nevidím, odsekla Joyce. Ošetrovateľka zaspala. Všetky to robia.


  Isteže, ehm, vyskytli sa také prípady, ozval sa uvážlivo pán Petherick, ale zdá sa mi, že prijímame fakty bez toho, aby sme ich dôkladne preskúmali. Skôr ako prijmeme ošetrovateľkinu výpoveď, mali by sme sa presvedčiť o jej dôveryhodnosti. Alibi prišlo až príliš rýchlo a vzbudzuje isté pochybnosti.


  Vypovedala aj maliarka, povedal Raymond. Hovorila, že ju trápili bolesti a väčšinu noci prebdela, takže by určite počula nákladné auto. Okrem toho po búrke bolo vonku mimoriadne ticho.


  Hm, to je dôležitý fakt, povedal kňaz. A čo Kelvin? Mal alibi?


  Tvrdil, že bol doma a o desiatej si išiel ľahnúť, ale nemal mu to kto dosvedčiť:


  Ošetrovateľka určite zaspala, vyhlásila Joyce. A pacientka tiež. Chorí ľudia vždy hovoria, že v noci ani oka nezažmúrili.


  Raymond spýtavo pozrel na doktora Pendera.


  Viete, je mi ľúto toho Kelvina. Zdá sa mi, že doplatil na svoju zlú povesť. Pravda, bol vo väzení, ale okrem poškodenej pneumatiky, čo je naozaj zvláštna zhoda okolností, niet dôkazov, čo by svedčili proti nemu.


  A vy, sir Henry?


  Sir Henry pokrútil hlavou. Náhodou o tomto prípade niečo viem, povedal s úsmevom. Takže som vylúčený z hry.


  Dobre. A ty, teta Jane? Nechceš nám niečo povedať?


  Moment, zlatko. Obávam sa, že som zle rátala. Dve obrátene, tri hladko, jedno ubrať, dve obrátene  tak, teraz je to správne. Čo si sa pýtal?


  Zaujíma ma tvoj názor.


  Nepáčil by sa ti, zlatko. Všimla som si, že moje názory mladým ľuďom nevoňajú. Radšej budem ticho.


  Nezmysel, teta Jane, von s tým!


  Milý Raymond, začala slečna Marplová, odložila pletenie a pozrela na synovca. Myslím, že by si mal byť opatrnejší pri výbere priateľov. Si príliš dôverčivý, každému naletíš. Azda je to preto, že ako spisovateľ máš bujnú fantáziu. Tá historka o španielskej galeóne! Keby si bol starší a mal viac životných skúseností, hneď by si spozornel. A navyše si toho človeka poznal iba pár týždňov!


  Sir Henry sa zrazu rozosmial a plesol si po kolene. Tentoraz vás dostala, Raymond, povedal. Slečna Marplová, ste úžasná. Váš priateľ sa totiž nevolá Newman, má iné meno, pravdupovediac niekoľko iných mien. Momentálne nie je v Cornwalle, ale v Devonshire, presnejšie v chýrnej väznici Princetown uprostred Dartmooru. Nechytili sme ho v súvislosti so zlatými ingotmi, ale pri ozbrojenom prepadnutí trezoru jednej londýnskej banky. Prezreli sme si jeho záznamy a podarilo sa nám nájsť väčšiu časť zlatého pokladu  bol zakopaný v záhrade Pol House. Celkom dobrý nápad. Na cornwallskom pobreží stále kolujú historky o stroskotaných galeónach plných zlata. Tým mohol vysvetliť potápača a neskôr aj zlato. Potreboval však obetného baránka a Kelvin bol na tú úlohu ako stvorený. Newman zahral svoj výstup veľmi presvedčivo a náš priateľ Raymond, slávny spisovateľ, sa stal spoľahlivým svedkom.


  A čo tá pneumatika? namietla Joyce.


  Nuž, to mi bolo hneď jasné, povedala slečna Marplová. Ľudia majú vo zvyku meniť kolesá, to som si všimla, aj keď sama nešoférujem, a tak mohli odmontovať koleso z Kelvinovho nákladného auta, vyniesť ho von bočnými dverami, namontovať na nákladiak pána Newmana, odviezť auto na pláž, naložiť ho zlatom a vrátiť sa druhou bránou. Potom zrejme koleso vrátili na miesto, zatiaľ čo niekto zväzoval pána Newmana v priekope. Muselo to byť veľmi nepohodlné a možno čakal dlhšie, ako predpokladal. O to sa zrejme postaral ten chlapík, čo sa vydával za záhradníka.


  Prečo si myslíš, že sa vydával za záhradníka, teta Jane? spýtal sa Raymond.


  Nuž, nemohol to byť skutočný záhradník, odvetila slečna Marplová. Na svätodušný pondelok totiž záhradníci nepracujú. To vie každý. S úsmevom si zbalila pletenie.


  Tento zdanlivo bezvýznamný fakt mi ukázal cestu k riešeniu. Pozrela na Raymonda a dodala: Až budeš mať vlastný dom a záhradu, začneš si všímať aj takéto maličkosti.


  KRV NA CHODNÍKU


  Je to zvláštne, začala Joyce Lemprièrová, ale nemám veľkú chuť rozprávať svoj príbeh. Stalo sa to už dávno  presnejšie pred piatimi rokmi no ešte vždy mi behá mráz po chrbte pri spomienke na udalosť, ktorá je sčasti úsmevná a sčasti hrôzostrašná. Zaujímavé, že aj skica, ktorú som vtedy namaľovala, má v sebe niečo z tej atmosféry. Na prvý pohľad je to len hrubá skica úzkej strmej cornwallskej uličky zaliatej slnkom. No ak sa na ňu dívate dlhšie, začne sa do nej vkrádať čosi zlovestné. Nepredala som ju, ale ani sa na ňu nepozerám. Stojí v kúte ateliéru, obrátená k stene.


  Dejiskom bola dedinka Rathole. Typická cornwallská rybárska dedinka, veľmi malebná  azda až príliš. Všade vidieť prehnanú snahu vytvoriť atmosféru ako v starej cornwallskej čajovni. Sú tam obchodíky, v ktorých písmomaliarky v krojoch ručne maľujú mottá na kusy pergamenu. Je to pekné a milé, ale podľa mňa trochu silené.


  Viem, čo máš na mysli, povedal Raymond West s povzdychom. Myslím, že za to môžu autobusy s turistami. Nech sú cesty akokoľvek úzke, žiadnu malebnú dedinku nevynechajú.


  Joyce súhlasne prikývla. Do Rathole skutočne vedú uzučké a strmé cesty. Ale vrátim sa k svojmu príbehu. Prišla som do Cornwallu na dva týždne s úmyslom venovať sa maľovaniu. V Rathole je starý hostinec Polharwith Arms. Údajne je to jediný dom, čo prežil španielske bombardovanie v šestnástom storočí.


  To nebolo bombardovanie, zamračil sa Raymond West. Snaž sa byť historicky presná, Joyce.


  Tak či onak, vylodili sa na breh aj s delami, strieľali z nich na dedinu a všetky domy zničili. Ale to teraz nie je dôležité. Hostinec sídli v starom krásnom dome s prednou verandou na štyroch pilieroch. Našla som si veľmi dobré miesto a práve som sa pustila do práce, keď sa po kľukatej ceste dolu kopcom pomaly blížilo auto. Samozrejme, zastalo pred hostincom, presne tam, kde mi to nevyhovovalo. Vystúpili z neho dvaja ľudia  muž a žena  nevenovala som im veľkú pozornosť. Ona mala na sebe fialové plátenné šaty a fialový klobúčik.


  No vzápätí muž zase nasadol do auta, odviezol sa dolu k hrádzi a zaparkoval, za čo som mu bola vďačná. Keď sa vracal, prešiel okolo mňa. Vzápätí sa po ceste prirútilo ďalšie auto, v ktorom sedela žena v neuveriteľne pestrých šatách potlačených kvetmi  myslím, že to boli vianočné hviezdy  a na hlave mala široký slamený klobúk  aký nosia Kubánci  šarlátovej farby.


  Nezastavila pred hostincom, ale pokračovala ďalej smerom k druhému hostincu. Tam vystúpila a ten muž pri pohľade na ňu prekvapene zvolal: ‚Carol, pri všetkom, čo je na tomto svete krásne! Kde si sa tu vzala? Nevideli sme sa roky. Zdravím ťa. Aha, tam je Margery, moja manželka. Poď, zoznámim vás.‘


  Vykročili po ulici bok po boku, a vtedy som zbadala, že z dverí vyšla tá druhá a mieri k nim. Ženu, čo sa volala Carol, som zazrela iba letmo, keď prechádzala okolo mňa. Ale všimla som si silnú vrstvu bieleho pudru na brade a ústa namaľované krikľavošarlátovým rúžom a napadlo mi  len sa mi to mihlo hlavou , či Margery bude mať z tohto stretnutia radosť. Nevidela som Margery zblízka, ale z diaľky sa mi zdala nevýrazná, upätá a veľmi počestná.


  Isteže, netýkalo sa ma to, ale niekedy človek zazrie veci, o ktorých jednoducho musí rozmýšľať. Z miesta, kde som stála, som zachytila iba útržky rozhovoru. Rozprávali sa o kúpaní. Manžel, volal sa Denis, si chcel prenajať čln a veslovať popri pobreží. Povedal, že asi pol druha kilometra odtiaľ je jaskyňa, ktorú rozhodne treba vidieť. Carol o ňu prejavila záujem, ale navrhla, aby sa prešli po útesoch a pozreli si ju z pevniny. Poznamenala, že neznáša člny. Nakoniec sa dohodli, že Carol pôjde pešo po chodníku medzi útesmi a Denis s Margery si vezmú čln. Mali sa stretnúť pri jaskyni.


  Keď som počula, ako sa zhovárajú o kúpaní, aj ja som dostala chuť ovlažiť sa. Bolo horúco a práca sa mi veľmi nedarila.


  Okrem toho som dúfala, že popoludňajšie svetlo bude zaujímavejšie. Tak som si zbalila veci a pobrala sa na neveľkú pláž, o ktorej som vedela  ležala na druhej strane jaskyne a bol to môj malý objav. Voda bola fantastická. Zjedla som trochu hovädzieho jazyka z konzervy a dve paradajky, a keď som sa popoludní vrátila do hostinca, bola som plná nadšenia a elánu, len sa pustiť do maľovania.


  Dedina vyzerala, akoby spala. Pokiaľ išlo o popoludňajšie svetlo, nemýlila som sa, tiene boli oveľa výraznejšie. Hlavnou témou mojej skice bol hostinec Polharwith Arms. Slnečné lúče dopadali šikmo na priestranstvo pred ním a vytvárali zvláštny efekt. Na balkóne sa sušili dva kúpacie úbory, šarlátový a tmavomodrý, z čoho som usúdila, že výprava k moru dopadla dobre.


  V jednom rohu plátna bolo treba niečo opraviť, a tak som sa k nemu sklonila. Po chvíli som zdvihla hlavu, a o jeden z pilierov verandy sa opieral muž, objavil sa tam z ničoho nič. Bol oblečený ako rybár, ale mal dlhú čiernu bradu  keby som bola potrebovala model zlého španielskeho kapitána, lepšieho by som nenašla. Rýchlo som sa dala do práce, aby mi neušiel, aj keď sa tváril, že má v úmysle podopierať verandu celú večnosť.


  Nakoniec sa odlepil od stĺpa, ale našťastie som už bola hotová. Podišiel ku mne a začal rozprávať. Musím uznať, že mu nechýbala výrečnosť.


  ‚Rathole,‘ začal, ‚je veľmi zaujímavé miesto.‘


  Ubezpečila som ho, že to už viem, ale nedal sa odradiť. Vyrozprával mi celú históriu bombardovania  chcem povedať zničenia  dediny, aj to, že hostinského z Polharwith Arms zabili posledného. Španielsky kapitán ho prepichol mečom na prahu jeho vlastného domu, takže krv striekala až na chodník a trvalo sto rokov, kým sa podarilo zmyť krvavé škvrny.


  Ten príbeh celkom zapadol do lenivej, ospanlivej popoludňajšej nálady. Chlapík mal prijemný hlas, ale ja som v ňom počula akýsi skrytý podtón, ktorý mi naháňal strach. Aj keď sa správal zdvorilo, cítila som, že v skutočnosti je to krutý človek. Odrazu som chápala inkvizíciu a všetky tie zverstvá, ktorých sa Španieli kedysi dopúšťali.


  Kým rozprával, ja som stále maľovala, a náhle som si uvedomila, že zatiaľ čo som ho počúvala, namaľovala som niečo, čo tam v skutočnosti nebolo. Na bielom chodníku zaliatom slnkom som namaľovala krvavé škvrny. Zdalo sa mi neuveriteľné, že myseľ natoľko ovplyvnila moju ruku, ale keď som sa pozrela smerom k hostincu, čakal ma ďalší šok. Moja ruka totiž namaľovala len to, čo videli moje oči  kvapky krvi na bielom chodníku.


  Chvíľu som na ne uprene hľadela. Potom som zavrela oči, v duchu som si vravela: Nebuď hlúpa, veď tam nič nie je, ale keď som ich znova otvorila, škvrny sa nestratili.


  Zrazu som mala pocit, že viac už neznesiem. Prerušila som prúd rybárovej reči. ‚Viete, nie som si istá, či dobre vidím. Sú na tom chodníku krvavé škvrny?‘


  Pozrel na mňa blahosklonne a prívetivo. ‚Kdeže, slečinka, dnes tam už žiadne škvrny nie sú. Veď som vravel, že sa to stalo pred päťsto rokmi.‘


  ‚Áno, ale teraz… na chodníku…‘ Slová mi uviazli v hrdle. Vedela som, vedela, že nevidí to, čo ja. Celá roztrasená som sa zdvihla a začala baliť. Vtom z hostinca vyšiel mladý muž, ktorého som predtým videla prísť autom. Znepokojene sa pozeral raz na jeden, raz na druhý koniec ulice. Na balkóne sa objavila jeho manželka a pozbierala kúpacie úbory.


  On zamieril k autu, ale zrazu si to rozmyslel, prešiel cez ulicu a zamieril k rybárovi. ‚Povedzte, dobrý človek, neviete, či sa už vrátila tá dáma, čo prišla druhým autom?‘


  ‚Myslíte tú paničku v kvetovaných šatách? Nie, pane, nevidel som ju. Ráno išla po útese smerom k jaskyni.‘


  ‚Viem, viem. Všetci traja sme sa tam kúpali a ona sa potom rozlúčila s tým, že pôjde naspäť pešo. Odvtedy som ju nevidel. Nemohlo jej to trvať tak dlho. Tunajšie útesy nie sú nebezpečné, však?‘


  ‚To záleží na tom, kadiaľ idete, pane. Najlepšie je zobrať si sprievodcu, čo sa tu vyzná.‘


  Zjavne tým myslel seba a začal tému rozvíjať, ale mladík ho rázne prerušil, rozbehol sa k hostincu a zavolal na svoju manželku, ktorá stála na balkóne: ‚Hej, Margery, Carol sa ešte nevrátila. Nezdá sa ti to čudné?‘


  Nepočula som jej odpoveď, ale manžel pokračoval: ‚Nuž čo, dlhšie čakať nemôžeme. Máme pred sebou cestu do Penritharu. Si hotová? Idem po auto.‘


  Tak aj urobil a vzápätí obaja odcestovali. Ja som sa zatiaľ snažila presvedčiť samu seba, že moje predstavy boli jednoducho smiešne. Len čo auto odišlo, pozorne som preskúmala chodník pred hostincom. Samozrejme, nijaké krvavé škvrny som nenašla. Tie existovali iba v mojej fantázii. Ale napriek tomu ma celá vec desila ešte väčšmi ako predtým. Kým som tam stála, počula som rybárov hlas.


  Díval sa na mňa. ‚Zdalo sa vám, že vidíte krvavé škvrny, však, slečinka?‘


  Prikývla som.


  ‚To je zvláštne, veľmi zvláštne. Viete, slečinka, máme tu jednu poveru. Ak niekto uvidí krvavé škvrny…‘ Odmlčal sa.


  ‚Tak čo?‘ spýtala som sa.


  Stíšil hlas, a hoci mal cornwallskú intonáciu, hovoril ako vzdelaný človek, bez prvkov miestneho dialektu. ‚Hovorí sa, že ak niekto vidí krvavé škvrny, do dvadsiatich štyroch hodín nás navštívi smrť.‘


  Hrozné! Po chrbte mi prebehli zimomriavky.


  Rybár ochotne pokračoval: ‚V kostole je zaujímavá pamätná tabuľa súvisiaca so smrťou…‘


  ‚Ďakujem, nemám záujem,‘ vyhlásila som rázne, zvrtla som sa na podpätku a zamierila k domčeku, kde som bývala. Už som bola pri ňom, keď som v diaľke uvidela ženu menom Carol, ktorá prichádzala po chodníku. Mala naponáhlo. Medzi sivými skalami vyzerala ako jedovatý šarlátový kvet. A ten klobúk farby krvi…


  Striaslo ma. Určite mi mäkne mozog, pomyslela som si.


  Neskôr som začula zvuk jej auta. Bola som zvedavá, či aj ona ide do Penritharu, ale odbočila doľava, teda opačným smerom.


  Dívala som sa, ako sa auto šplhá hore kopcom, a keď sa mi stratilo z dohľadu, hneď sa mi začalo lepšie dýchať. Dedina bola pokojná a ospanlivá ako predtým.


  Nuž, ak je to všetko, ozval sa Raymond West, keď Joyce zmĺkla, môžem hneď vyniesť verdikt. Zlé trávenie, škvrny pred očami po jedle.


  To nie je všetko, povedala Joyce. Tá vec mala dohru. O dva dni som o nej čítala v novinách pod titulkom Smrť pri kúpaní v mori. V článku stálo, že sa istá pani Dacrová, manželka kapitána Denisa Dacra, nešťastnou náhodou utopila v zátoke Landeer, teda neďaleko Rathole. S manželom bývali v tamojšom hoteli a hovorili o kúpaní, ale v ten deň začal fúkať studený vietor. Kapitán Dacre vyhlásil, že je chladno, a spolu s ďalšími ľuďmi z hotela odišiel hrať golf. Pani Dacrová sa však napriek počasiu išla kúpať do zátoky. Keď sa dlho nevracala, manžel sa zľakol a s priateľmi ju šiel hľadať na pláž. Tam našli jej šaty, ale po nešťastnej žene nebolo ani stopy. Telo objavili až o týždeň, keď ho more vyplavilo na breh dosť ďaleko od miesta, kde sa kúpala. Pred smrťou utrpela silný úder do hlavy, čo viedlo k domnienke, že pravdepodobne skočila do mora a narazila hlavou na kameň. Ak som dobre rátala, jej smrť nastala presne dvadsaťštyri hodín po tom, čo som videla tie krvavé škvrny.


  Protestujem, povedal sir Henry. To nie je záhada, ale strašidelná historka o duchoch. Slečna Lemprièrová zjavne pôsobila ako médium.


  Pán Petherick si podľa svojho zvyku odkašľal. Jedno ma zaráža, začal. Ten úder do hlavy. Myslím, že by sme nemali zabúdať na možnosť cudzieho zavinenia. Ale zatiaľ nemáme dosť faktov. Halucinácie alebo videnie slečny Lemprièrovej sú síce zaujímavé, ale nie je mi jasné, čo od nás chce počuť.


  Zlé trávenie a zhoda okolností, vyhlásil Raymond. Okrem toho, nemôžeš vedieť, či to boli tí istí ľudia. A kliatba, či čo to bolo, sa zrejme vzťahuje len na obyvateľov dediny Rathole.


  Mám pocit, poznamenal sir Henry, že ten zlovestný rybár s tým nejako súvisí. Súhlasím však s pánom Petherickom  slečna Lemprièrová nám poskytla málo faktov.


  Joyce sa obrátila k doktorovi Penderovi, ktorý s úsmevom pokrútil hlavou. Je to zaujímavý príbeh, ale obávam sa, že pokiaľ ide o fakty, som toho istého názoru ako sir Henry a pán Petherick.


  Joyce pozrela na slečnu Marplovú a tá sa na ňu usmiala.


  Aj ja si myslím, že to od vás nebolo celkom fér, milá Joyce. V mojom prípade je to, samozrejme, iné, lebo my ženy si všímame oblečenie. Ale nie je fér predložiť tento problém mužom. Istotne si to vyžadovalo časté a rýchle prezliekanie. Aká prefíkaná žena! A ešte prefíkanejší muž.


  Joyce na ňu vyvalila oči. Teta Jane, chcem povedať, slečna Marplová, tuším, že… áno, tuším, že poznáte pravdu.


  Nuž, moja milá, pre mňa je to ľahšie ako pre vás, veď sedím pekne v teple. Navyše ako maliarka vnímate atmosféru citlivejšie ako ostatní ľudia, nemám pravdu? Ja pri svojom pletení vidím iba fakty. Na chodník padali kvapky krvi z kúpacieho úboru, ktorý sa sušil na balkóne, a keďže bol červený, ani zločinci si nevšimli, že je od krvi. Úbohé stvorenie, úbohé mladé stvorenie!


  Prepáčte, slečna Marplová, ozval sa sir Henry, ale ja stále ničomu nerozumiem. Vy a slečna Lemprièrová asi viete viac ako my muži.


  Poviem vám, ako sa to skončilo, navrhla Joyce. O rok neskôr som maľovala v prímorskom letovisku na východnom pobreží, keď sa ma zrazu zmocnil pocit, že prežívam niečo, čo sa už raz stalo. Na chodníku sa zdravili dvaja ľudia, muž a žena, s treťou osobou, ženou v nápadných šatách potlačených vianočnými hviezdami. ‚Carol, pri všetkom, čo je na tomto svete krásne! Kde si sa tu vzala? Nevideli sme sa roky. Poznáš moju manželku? Joan, to je moja stará priateľka slečna Hardingová.‘


  Muža som spoznala hneď. Bol to Denis z Rathole. Len manželka bola iná  volala sa Joan, a nie Margery  a zároveň veľmi podobná tej predchádzajúcej, rovnako mladá a veľmi nenápadná. Chvíľu som si myslela, že mi načisto preskočilo. Rozhovor sa zvrtol na kúpanie. Poviem vám, čo som urobila: hneď a zaraz som odpochodovala na policajnú stanicu. Napadlo mi, že ma budú považovať za bláznivú, ale bolo mi to jedno. Moje obavy však boli zbytočné. Na stanici sa ma ujal človek zo Scotland Yardu, ktorý pricestoval v tej istej záležitosti. Vysvitlo  ach, je to také odporné , že polícia podozrieva Denisa Dacra. Samozrejme, že to nebolo jeho pravé meno  pri rôznych príležitostiach vystupoval pod rôznymi menami. Zoznamoval sa s dievčatami, zvyčajne tichými a nenápadnými, ktoré nemali veľa príbuzných či priateľov. S každou sa oženil, uzavrel na jej meno životnú poistku na vysokú sumu a potom  božemôj, je to naozaj hrozné! Carol bola jeho pravá manželka a spoločne postupovali podľa plánu, ktorý sa nemenil. Tak ho nakoniec chytili. Poisťovne začali čosi šípiť. S novou manželkou vždy pricestoval do tichého prímorského mestečka, kde sa akoby náhodou objavila aj Carol, a išli sa kúpať. Manželku zabili a Carol sa s ním vrátila v člne, preoblečená do šiat zavraždenej. Potom odcestovali, ale najprv sa vypytovali, či niekto nevidel ich priateľku Carol. Len čo vyšli z mestečka, Carol sa rýchlo preobliekla do svojich pestrofarebných šiat, nápadne sa namaľovala, vrátila sa pešo do mestečka a odišla vlastným autom. Zistili, akým smerom plynie prúd, takže smrť utopením sa odohrala až v ďalšom prímorskom letovisku. Carol vystupovala ako manželka, zašla na odľahlú pláž, pohodila tam svoje šaty, vrátila sa opäť v kvetovaných šatách a pokojne počkala na manžela.


  Predpokladám, že keď zabili úbohú Margery, trochu krvi vystreklo na Carolin kúpací úbor, ale ten bol červený, takže si nič nevšimla, ako povedala slečna Marplová. Až keď ho zavesila na balkón, stieklo z neho pár kvapiek na chodník. Fuj! Joyce sa zachvela. Stále to mám pred očami.


  Pravdaže! zvolal sir Henry. Už si spomínam. Ten muž sa v skutočnosti volal Davis. Celkom som zabudol, že používal aj meno Dacre. To bola diabolsky prefíkaná dvojica. Vždy ma prekvapovalo, že si nikto nevšimol ustavičné zmeny totožnosti. Asi preto, ako hovorí slečna Marplová, že šaty sa ľahšie identifikujú ako tváre. Bol to vskutku rafinovaný plán, a aj keď sme Davisa podozrievali, dlho nám trvalo, kým sme ho chytili, lebo mal vždy dokonalé alibi.


  Ako to robíš, teta Jane? spýtal sa zvedavo Raymond. Viedla si taký pokojný život, a predsa ťa nič neprekvapí.


  Vždy vravím, že všade na tomto svete sa dejú podobné veci, odvetila slečna Marplová. Poznala som istú pani Greenovú, mala päť detí, všetky pochovala  a všetky boli poistené. Nuž, nečudo, že v človeku skrsne podozrenie.


  Pokrútila hlavou. V živote dediny je veľa zlého. Dúfam, že vy, moji milí mladí ľudia, nikdy nezistíte, aký je svet v skutočnosti zlý.


  MOTÍV VERZUS PRÍLEŽITOSŤ


  Pán Petherick si odkašľal, tentoraz významnejšie ako inokedy. Po senzačných príbehoch, ktoré sme práve počuli, mám obavy, že sa vám ten môj bude zdať príliš obyčajný, povedal ospravedlňujúco. Neprelieva sa v ňom krv, ale napriek tomu sa mi vidí zaujímavý a našťastie viem, ako sa skončil.


  Ale nie je príliš suchý, však? spýtala sa Joyce Lemprièrová. Viete, mám na mysli právnické problémy v prípade Barnaby verzus Skinner z roku 1881 alebo niečo podobné.


  Pán Petherick sa chápavo usmial. Nie, nie, toho sa nemusíte báť, slečna. Príbeh, ktorý vám chcem vyrozprávať, je celkom prostý a zrozumiteľný každému laikovi.


  Takže nijaké právnické kľučky, ozvala sa slečna Marplová, výhražne šermujúc ihlicou na pletenie.


  Môžete sa spoľahnúť, ubezpečil ju pán Petherick.


  Nuž, nie som si tým taká istá, ale vypočujme si váš príbeh.


  Týka sa môjho bývalého klienta. Nazvem ho pán Clode  Simon Clode. Bol to veľmi bohatý muž a býval vo veľkom dome neďaleko odtiaľto. Mal syna, ktorý padol vo vojne a zostala po ňom malá dcérka. Jej matka zomrela pri pôrode, a tak po otcovej smrti prišla bývať k starému otcovi, ktorý si ju okamžite obľúbil. Malá Chris si s ním robila, čo chcela. Ešte som nevidel, aby dospelého muža natoľko opantalo malé dieťa. Neviete si predstaviť, aký bol zúfalý, keď dievčatko dostalo zápal pľúc a umrelo. Malo iba jedenásť rokov.


  Úbohý Simon Clode sa od žiaľu takmer pomiatol. A keďže mu v tom čase zomrel brat, ktorý bol chudobný, Simon Clode veľkoryso ponúkol domov aj jeho deťom  dvom dievčatám Mary a Grace a chlapcovi Georgeovi. Aj keď bol k neteriam a synovcovi láskavý a štedrý, nikdy ich nezahrnul toľkou láskou ako svoju vnučku. Georgeovi Clodovi našiel miesto v banke a Grace sa vydala za šikovného mladého chemika, výskumníka Philipa Garroda. Tichá a pokojná Mary zostala doma a starala sa o strýka.


  Myslím, že ho svojím neokázalým spôsobom mala rada. Zdalo sa, že je všetko v poriadku. Po smrti malej Christobel ma Simon Clode navštívil a chcel spísať nový závet. Jeho majetok  pripomínam, že išlo o obrovské imanie  sa mal rozdeliť rovnakým dielom medzi netere a synovca, teda každému by pripadla tretina.


  Čas plynul. Jedného dňa som náhodou stretol Georgea Cloda a spýtal som sa, ako sa má strýko, ktorého som už dlhšie nevidel. Na moje prekvapenie sa mladý George zamračil. ‚Kiežby ste vedeli priviesť strýka Simona k rozumu,‘ povedal smutne. V jeho úprimnej, aj keď nie príliš bystrej tvári sa zračilo znepokojenie. ‚Odkedy sa venuje špiritizmu, ide to s ním dolu kopcom.‘


  ‚O čom to hovoríte?‘ spýtal som sa prekvapene.


  Nato mi George všetko porozprával. Ako sa pán Clode začal zaujímať o vyvolávanie duchov a ako stretol americké médium, istú pani Eurydice Spraggovú. Tá žena, ktorú George bez okolkov nazval podvodníčkou, získala nad Simonom Clodom veľkú moc. Prakticky stále bola uňho dome, kde sa konali mnohé seansy, pri ktorých sa milujúcemu starému otcovi zjavil duch Christobel.


  Chcem pripomenúť, že nepatrím k tým, čo špiritizmus zosmiešňujú alebo odsudzujú. Ako všetci viete, verím dôkazom. A myslím si, že ak nestranne zvážime dôkazy v prospech špiritizmu, nemôžeme všetko považovať za podvod. Preto, ako hovorím, nie som ani veriaci ani neveriaci. Existujú isté svedectvá, s ktorými nemožno nesúhlasiť.


  No na druhej strane špiritizmus priam zvádza k podvodom, a z toho, čo mi George Clode povedal o pani Eurydice Spraggovej, som pochopil, že Simon Clode sa ocitol v zlých rukách a že pani Spraggová pravdepodobne patrí k podvodníkom najhrubšieho zrna. Oklamať starého pána, čo ako rozumného v praktických záležitostiach, bola hračka, pokiaľ išlo o lásku k mŕtvej vnučke.


  Čím dlhšie som o tom rozmýšľal, tým nepríjemnejšie som sa cítil. Mladých Clodovcov, Mary a Georgea, som mal rád a uvedomoval som si, že vplyv pani Spraggovej na ich strýka môže mať v budúcnosti neblahé dôsledky.


  Pri prvej vhodnej príležitosti som išiel navštíviť Simona Cloda. A presvedčil som sa, že pani Spraggová je v jeho dome váženým hosťom. Stačil jeden pohľad na tú osobu a moje najhoršie obavy sa potvrdili. Bola to statná žena v strednom veku, ktorá obľubovala nápadné oblečenie. Rada používala prázdne frázy ako: ‚Naši milovaní, ktorí odišli,‘ a podobne.


  V dome býval aj jej manžel, pán Absalom Spragg, vysoký chudý muž s melancholickým výrazom v tvári a nepokojnými očami. Len čo sme so Simonom Clodom osameli, začal som opatrne sondovať. Prekypoval nadšením. Eurydice Spraggová je úžasná! Zoslalo mu ju samo nebo! Vôbec jej nezáleží na peniazoch, uspokojí sa s radostným pocitom, že pomáha ľuďom v núdzi. K malej Chris chová priam materinské city. On sám ju začína považovať takmer za dcéru. Potom mi podrobne porozprával, ako počul hlas malej Chris, ktorá povedala, že sa má dobre a je šťastná s otcom a matkou. Dieťa mu hovorilo veci, ktoré vo mne vzbudili silné pochybnosti, keďže som Christobel poznal. Predovšetkým zdôrazňovala, že otec a matka zbožňujú milú pani Spraggovú.


  ‚Lenže vám, pán Petherick,‘ prerušil Clode svoje rozprávanie, ‚je to iba na smiech.‘


  ‚Vôbec nie,‘ zaprotestoval som. ‚V žiadnom prípade. Viacerým autorom, čo o tejto téme píšu, bezvýhradne dôverujem a celkom určite by som veril každému médiu, pokiaľ by ho oni odporúčali. Predpokladám, že pani Spraggová má odporúčania?‘


  Nato Simon spustil hotový chválospev na pani Spraggovú. Boh vyslyšal jeho modlitby. Stretli sa v kúpeľoch, kde v lete strávil dva mesiace. Náhodné stretnutie, a koľko radosti mu prinieslo!


  Odchádzal som veľmi znepokojený. Moje najhoršie obavy sa potvrdili, ale bol som bezmocný. Dlho som si lámal hlavu, až som napokon napísal Philipovi Garrodovi, ktorý, ako som už povedal, sa oženil so staršou Clodovou neterou Grace. Starostlivo som vyberal slová, ktorými som opísal, čo som vedel. Zdôraznil som najmä nebezpečenstvo vyplývajúce z pôsobenia tej ženy na starého pána. Naznačil som, že by azda bolo vhodné spojiť sa s renomovanými špiritistami. Nazdával som sa, že pre Philipa Garroda to nebude problém.


  Garrod okamžite konal. Na rozdiel odo mňa si totiž uvedomoval, že Simon Clode má podlomené zdravie a ako praktický muž vonkoncom nemal v úmysle pripustiť, aby Grace alebo jej súrodenci prišli o dedičstvo, ktoré im podľa zákona patrí. O týždeň pricestoval aj s významným hosťom, ktorým bol sám slávny profesor Longman. Longman bol skutočný vedec, a práve vďaka nemu brali ľudia špiritizmus vážne. Nebol iba vynikajúci vedec, ale aj čestný a charakterný človek.


  Návšteva však nikam neviedla. Pokiaľ viem, Longman zväčša mlčal, kým bol v dome. Konali sa dve seansy, podrobnosti nepoznám. Longman sa celý čas zdržiaval poznámok, ale po návrate domov napísal Philipovi Garrodovi list. Priznal, že pani Spraggovú neprichytil pri podvode, no napriek tomu sa nazdáva, že úkazy neboli pravé. Pán Garrod môže jeho list ukázať strýkovi, ak uzná za vhodné. Navrhol, aby si pán Clode vybral iné médium.


  Philip Garrod bez meškania odniesol list strýkovi, ale výsledok nesplnil jeho očakávanie. Starý pán sa rozzúril. Vyhlásil, že ide o sprisahanie s cieľom zdiskreditovať pani Spraggovú, ktorá je v skutočnosti hotový anjel! Zdôverila sa mu, že jej istí ľudia v tejto krajine závidia. Zdôraznil, že Longman nenašiel nič, čo by svedčilo o podvode. Eurydice Spraggová prišla, keď bol celkom na dne, poskytla mu pomoc a útechu a on ju bude brániť, aj keby sa preto mal rozvadiť s celou rodinou. Ona preňho znamená viac ako ktokoľvek na svete.


  Ukázal Philipovi Garrodovi dvere, ale následkom rozčúlenia sa jeho zdravotný stav výrazne zhoršil. Posledný mesiac viac-menej polihoval a zdalo sa, že zostane pripútaný na lôžko, až kým ho nevyslobodí smrť. Dva dni po Philipovom nedobrovoľnom odchode som dostal správu, že mám neodkladne prísť. Clode ležal v posteli, a hoci som laik, aj ja som videl, že je vážne chorý. Sotva lapal dych.


  ‚To je môj koniec,‘ začal. ‚Cítim to. Nesnažte sa ma uchlácholiť, Petherick. Ale skôr ako zomriem, musím urobiť, čo je mojou povinnosťou voči jedinej osobe, ktorá pre mňa spravila viac než ktokoľvek iný. Chcem zmeniť závet.‘


  ‚Samozrejme,‘ povedal som. ‚Ak mi dáte pokyny, spíšem nový závet a pošlem vám ho na schválenie.‘


  ‚Nie, to nepôjde. Pochopte, človeče, možno sa nedožijem rána. Napísal som, čo treba.‘ Začal hľadať pod vankúšom. ‚A vy mi poviete, či tam niečo nechýba.‘


  Vytiahol list papiera, na ktorom bolo niekoľko slov načarbaných ceruzkou. Ich zmysel bo jasný: neteriam a synovcovi odkázal po päťtisíc libier a zvyšok obrovského majetku zanechal ‚s vďačnosťou a obdivom‘ Eurydice Spraggovej.


  Nepáčilo sa mi to, ale mal som zviazané ruky. Starý pán bol pri zmysloch, o nepríčetnosti nemohla byť reč.


  Zazvonil a vzápätí pribehli dve slúžky. Chyžná Emma Gauntová bola vysoká žena v strednom veku, v dome slúžila už roky a vzorne sa starala o pána Cloda. S ňou prišla kuchárka, mladá tridsaťročná žena plná života. Simon Clode na ne vrhol prísny pohľad spod hustého obočia.


  ‚Chcem, aby ste dosvedčili moju poslednú vôľu. Emma, podaj mi pero.‘


  Emma poslušne podišla k písaciemu stolu.


  ‚Nie z ľavej zásuvky,‘ povedal podráždene. ‚Vari nevieš, že vždy býva v pravej?‘


  ‚Nie, prosím, tu je,‘ odvetila Emma a ukázala mu pero.


  ‚Tak si ho zle odložila,‘ zašomral starec. ‚Neznášam, keď veci nie sú tam, kde majú byť.‘


  Ešte vždy šomral, keď si zobral pero. Potom prepísal závet načisto a potvrdil ho svojím podpisom. Aj Emma Gauntová a kuchárka Lucy Davidová sa podpísali. Poskladal som dokument a vložil ho do podlhovastej modrej obálky. Vzhľadom na okolnosti bol závet napísaný na obyčajnom papieri.


  Slúžky už boli na odchode, keď Clode zrazu prudko vydýchol a skrivil tvár. Sklonil som sa k nemu a Emma Gauntová sa rýchlo vrátila. Starý pán sa však spamätal a slabo sa usmial. ‚To nič, Petherick, neznepokojujte sa. Teraz sa mi bude ľahšie umierať, lebo som urobil, čo som chcel.‘


  Emma Gauntová na mňa pozrela, akoby sa pýtala, či smie odísť. Prikývol som a ona sa pobrala k dverám  cestou však zdvihla modrú obálku, ktorá mi vypadla z rúk, a podala mi ju. Vložil som si obálku do vrecka a Emma vyšla z izby.


  ‚Vidím, že vás to pobúrilo,‘ poznamenal Simon Clode. ‚Ste zaujatý ako všetci ostatní.‘


  ‚To nie je otázka zaujatosti,‘ namietol som. ‚Možno, že pani Spraggová skutočne má isté schopnosti. Nemal by som nič proti tomu, keby ste jej odkázali menšiu sumu ako prejav vďačnosti, ale úprimne povedané, nie je správne vydediť vlastnú krv a všetko odkázať cudzej osobe.‘


  Po tých slovách som odišiel. Urobil som, čo bolo v mojich silách, vyjadril som nesúhlas.


  Na chodbe som stretol Mary Clodovú, ktorá vychádzala zo salóna.


  ‚Nedáte si s nami čaj, predtým ako odídete? Nech sa páči,‘ povedala a zaviedla ma dnu.


  V kozube horel oheň, miestnosť pôsobila útulným, veselým dojmom. Mary mi zobrala kabát a v tej chvíli vstúpil jej brat George. Odniesol môj kabát na opačný koniec miestnosti a vrátil sa ku kozubu, kde sme pili čaj. Časom prišla reč aj na majetkové záležitosti. Simon Clode sa o ne odmietol starať a poveril Georgea, aby vybavil, čo treba. George bol nervózny a trápila ho neistota. Na môj návrh sme po čaji prešli do pracovne a ja som si prezrel papiere. Mary Clodová bola po celý čas s nami.


  Asi o štvrť hodiny som sa začal chystať na odchod. Spomenul som si, že môj kabát zostal v salóne, a tak som sa poň vrátil. Pri kresle, na ktorom ležal môj kabát, kľačala pani Spraggová a mal som dojem, že niečo robí s kretónovým poťahom. Len čo som vošiel, očervenela a okamžite sa zdvihla.


  ‚Ten poťah nikdy poriadne nesedel,‘ posťažovala sa. ‚Božemôj! Ja by som to spravila lepšie.‘


  Vzal som si kabát, ale keď som si ho obliekal, zbadal som, že obálka so závetom vypadla z vrecka a leží na dlážke. Zasunul som ju naspäť a rozlúčil som sa.


  Vrátil som sa do kancelárie  a teraz vám podrobne opíšem, čo som robil. Vyzliekol som si kabát a vybral obálku z vrecka. Stál som pri písacom stole s obálkou v ruke, keď vošiel môj koncipient. Ktosi mi volal a on ho nemohol prepojiť, lebo moja linka nefungovala. Šiel som s ním do vedľajšej kancelárie a tam som asi päť minút telefonoval.


  Keď som skončil, koncipient na mňa čakal. ‚Prišiel za vami pán Spragg. Zaviedol som ho do vašej kancelárie.‘


  Pán Spragg sedel pri stole. Vstal a pozdravil ma, ale jeho hlas znel falošne. Vzápätí spustil dlhý monológ. V podstate sa pokúšal obhájiť seba a svoju manželku. Obáva sa, že ľudia hovoria, a tak ďalej a tak ďalej. Jeho pani už ako dieťa vynikala čistotou srdca a nezištnosťou… Obávam sa, že som sa k nemu správal dosť odmerane. Nakoniec sa asi dovtípil, že jeho návšteva nikam nevedie, a rýchlo sa rozlúčil. Vtedy som si spomenul, že som nechal obálku so závetom na stole. Zobral som ju, zapečatil, napísal, čo obsahuje, a odložil do trezoru.


  A teraz príde pointa. Pán Simon Clode o dva mesiace zomrel. Nebudem vás zaťažovať podrobnosťami, zhrniem iba holé fakty. Keď som otvoril zapečatenú obálku so závetom, našiel som iba čistý list papiera.


  Pán Petherick sa odmlčal a prešiel pohľadom po tvárach, v ktorých sa zračil záujem. Pobavene sa usmial.


  Chápete, čo sa stalo, však? Zapečatená obálka ležala dva mesiace v mojom trezore. V tom čase bolo vylúčené, aby niekto vymenil závet. A od podpísania dokumentu po uloženie do trezoru uplynul príliš krátky čas. Kto mal teda príležitosť a kto mal z toho osoh?


  Ak dovolíte, zrekapitulujem najdôležitejšie body: pán Clode podpísal závet a ja som dokument vložil do obálky. Potom som si dal obálku do vrecka kabáta. Kabát mi vzala Mary a vzápätí George, ktorého som mal stále pred očami, keď odkladal kabát. Kým som bol v pracovni, pani Spraggová mala dosť času vytiahnuť obálku z vrecka môjho kabáta a prečítať si závet. Koniec koncov, poukazovala na to aj skutočnosť, že obálka ležala na dlážke, keď som sa chystal odísť. Lenže tu nastáva čudná dilema: mala príležitosť, ale celkom určite nemala motív. Simon Clode jej všetko odkázal, nemala dôvod vymeniť závet za čistý papier, prečo by sa pripravovala o dedičstvo, po ktorom bažila? To isté sa vzťahuje aj na pána Spragga. Aj on mal príležitosť. Asi dve alebo tri minúty bol sám v mojej kancelárii a dokument ležal na stole. Ale prečo by to robil? Máme tu kuriózny problém: dvaja ľudia, ktorí mali príležitosť vymeniť závet za čistý papier, nemali nijaký motív, zatiaľ čo dvaja ľudia, ktorí mali motív, nemali príležitosť. Mimochodom, z okruhu podozrivých nevylučujem ani slúžku Emmu Gauntovú. Bola oddaná mladým Clodovcom a manželov Spraggovcov z duše neznášala. Som si istý, že by sa bola pokúsila o výmenu, keby jej to bolo napadlo. No napriek tomu, že obálku zdvihla z dlážky a podala mi ju, čiže ju mala v ruke, rozhodne nemala príležitosť dokument vymeniť ani mi podstrčiť inú obálku (čoho by určite nebola schopná), pretože tú obálku som priniesol ja a nikto z domácich nemal poruke takú istú.


  Pán Petherick sa s úsmevom rozhliadol okolo seba. Nuž, to je teda moja malá záhada. Dúfam, že som hovoril dosť jasne. Teraz ma zaujímajú vaše názory.


  Slečna Marplová sa rozosmiala. Ostatní na ňu nechápavo pozerali. Očividne sa na niečom dobre zabávala.


  Čo sa deje, teta Jane? Nepovieš nám, čo ťa tak rozveselilo? spýtal sa Raymond.


  Myslela som na malého Tommyho Symondsa. Bol to malý čert, ale niekedy celkom vtipný. Jedno z tých detí, čo s nevinnou tváričkou vždy čosi vyparatia. Minulý týždeň v nedeľnej škole sa Tommy prihlásil a spýtal sa: ‚Pani učiteľka, hovorí sa žĺtok z vajca je biely, alebo žĺtky z vajec sú biele?‘ Slečna Durstonová mu pohotovo vysvetlila, že žĺtok je biely alebo žĺtky sú biele  a ten šibal na to povedal: ‚Ja hovorím, že žĺtok z vajca je žltý!‘ Isteže, nebolo to od neho pekné. Ten vtip bol navyše starý ako svet. Aj ja som ho poznala, keď som chodila do školy.


  Naozaj zábavné, teta Jane, povedal Raymond miernym tónom. No so zaujímavým príbehom pána Pethericka to nijako nesúvisí.


  Akože nie, ohradila sa slečna Marplová. Je to chyták! A príbeh pána Pethericka je tiež chyták. Typický právnik! Ach, môj milý priateľ! Pokrútila hlavou.


  Som zvedavý, či ste na to prišli, povedal právnik a v očiach mu zaiskrilo.


  Slečna Marplová napísala niekoľko slov na kus papiera, poskladala ho a podala pánu Petherickovi.


  Ten si prečítal, čo napísala, a vrhol na ňu pohľad plný uznania. Existuje niečo, čo neviete? spýtal sa.


  Poznala som to už ako dieťa. Často som sa s tým hrávala.


  Netuším, o čom hovoríte, ozval sa sir Henry. Predpokladám, že pán Petherick má ešte nejaké eso v rukáve.


  Mýlite sa, odvetil právnik. Povedal som vám všetko. Slečnu Marplovú si teraz nevšímajte. Ona má na všetko svoj názor.


  Mali by sme byť schopní dopátrať sa pravdy, vyhlásil Raymond West trochu podráždene. Fakty sú naozaj dosť jasné. Päť osôb sa bezpochyby dotklo tej obálky. Spraggovci mohli vymeniť jej obsah, ale zjavne to neurobili. Zostávajú traja. Keď si spomeniem, čo všetko dokážu kúzelníci priamo pred našimi očami, napadá mi, že papier mohol vymeniť George Clode, keď odnášal kabát na druhý koniec miestnosti.


  Nuž, ja si myslím, že to bola skôr Mary, povedala Joyce. Podľa mňa sa od slúžky dozvedela, čo sa deje, a vymenila jednu modrú obálku za druhú.


  Sir Henry nesúhlasne pokrútil hlavou. Nazdávam sa, že ani jeden z vás nemá pravdu. Takéto veci naozaj dokážu iba kúzelníci a odohrávajú sa na javisku alebo v románoch, no podľa môjho názoru sú prakticky nemožné, najmä v prítomnosti takého bystrého muža, akým je náš priateľ pán Petherick. Mám istý nápad  je to len nápad, nič viac. Vieme, že profesor Longman počas svojej návštevy takmer nič nepovedal. Môžeme teda právom predpokladať, že Spraggovci boli veľmi zvedaví na výsledok jeho návštevy. Ak im Simon Clode nič nepovedal, čo je pravdepodobné, mohli si príchod pána Pethericka vysvetľovať po svojom. Možno si mysleli, že pán Clode už spísal závet v prospech Eurydice Spraggovej a že ho chce zmeniť vzhľadom na zistenia profesora Longmana, alebo že Philip Garrod presvedčil strýka o právoplatnosti nárokov jeho pokrvných príbuzných. V tom prípade môžeme predpokladať, že pani Spraggová plánovala výmenu dokumentu. Pri tom ju však vyrušil pán Petherick a ona si nestihla prečítať pravý závet. Preto ho rýchlo spálila v kozube, aby právnik nezistil, že sa stratil.


  Joyce rázne pokrútila hlavou. Určite by ho nespálila, skôr ako si prečíta obsah.


  Je to trochu pritiahnuté za vlasy, pripustil sir Henry. Len dúfam, že pán Petherick nepomáhal prozreteľnosti.


  Povedal to iba žartom, ale právnik sa zatváril urazene. To bola mimoriadne nevhodná poznámka, ohradil sa dôstojne.


  A čo na to hovorí doktor Pender? spýtal sa sir Henry.


  Pravdupovediac, nemám v tom celkom jasno. Myslím, že výmenu listov musela uskutočniť buď pani Spraggová, alebo jej manžel. A pokiaľ ide o motív, súhlasím so sirom Henrym. Ak si závet prečítala až po odchode pána Pethericka, ocitla sa v dileme, pretože sa nemohla priznať. Zrejme by ten dokument dala medzi ostatné papiere pána Cloda v nádeji, že sa po jeho smrti nájde. Len neviem, prečo sa nenašiel. Možno  ale to je naozaj iba domnienka  naň natrafila Emma Gauntová a z lásky k mladým Clodovcom ho zámerne zničila.


  Myslím, že vysvetlenie doktora Pendera je najlepšie, vyhlásila Joyce. Nemám pravdu, pán Petherick?


  Právnik však pokrútil hlavou. Dobre, začnem tam, kde som prestal. Bol som rovnako zmätený ako vy. Asi by som nikdy neuhádol, čo sa v skutočnosti stalo, ale dostalo sa mi vysvetlenia. Aj to bol šikovný ťah.


  Asi o mesiac som večeral s Philipom Garrodom a on v rámci konverzácie spomenul zaujímavý prípad, s ktorým sa nedávno oboznámil.


  ‚Rád by som vám o ňom porozprával,‘ povedal. ‚Ale zostane to len medzi nami.‘


  ‚Spoľahnite sa.‘


  ‚Môj priateľ mal veľké očakávania v súvislosti s jedným príbuzným a bol zdrvený, keď zistil, že príbuzný má v úmysle odkázať svoj majetok osobe, ktorá si to vonkoncom nezaslúži. Obávam sa, že môj priateľ občas postupuje dosť nekonvenčne. V dome bola slúžka oddaná legitímnym dedičom. Priateľ jej dal jednoduchú úlohu. Odovzdal jej plniace pero, riadne naplnené, ktoré mala vložiť do zásuvky v pánovom písacom stole, ale nie tam, kde zvyčajne bývali písacie potreby. V prípade, že by pán chcel, aby svedčila pri podpise akéhokoľvek dokumentu, a prikázal jej priniesť pero, mala mu dať to, ktoré dostala od môjho priateľa  vyzeralo presne ako pero, ktoré pán bežne používal. To bolo všetko. Viac sa nedozvedela. A ako verná slúžka splnila priateľove pokyny do poslednej bodky.‘ Philip Garrod sa odmlčal a povedal: ‚Dúfam, že vás nenudím, pán Petherick.‘


  ‚Vôbec nie, je to veľmi zaujímavé,‘ odvetil som.


  Oči sa nám stretli.


  ‚Môjho priateľa, samozrejme, nepoznáte,‘ utrúsil.


  ‚Samozrejme, že nie,‘ odvetil som.


  ‚Výborne,‘ povedal Philip Garrod. S úsmevom dodal: ‚Už viete, ako to bolo? V pere bol takzvaný neviditeľný atrament čiže škrob rozpustený vo vode, do ktorej sa pridá zopár kvapiek jódu. Vznikne tmavomodrá tekutina podobná atramentu, ale keď ňou niečo napíšete, behom štyroch-piatich dní text zmizne.‘


  Slečna Marplová sa zasmiala. Neviditeľný atrament, povedala. Poznám ho. V detstve som sa s ním často hrávala. So žiarivým úsmevom sa rozhliadla a ešte raz pohrozila prstom pánu Petherickovi.


  Ale aj tak to bol chyták, pán Petherick, napomenula ho. Nuž, čo iné sa dá čakať od právnika.


  ODTLAČOK PALCA SVÄTÉHO PETRA


  Si na rade, teta Jane, povedal Raymond West.


  Áno, teta Jane, tešíme sa na skutočne pikantnú historku, pridala sa Joyce Lemprièrová.


  Len sa smejte, povedala pokojne slečna Marplová. Myslíte si, že nemôžem mať zaujímavé zážitky iba preto, že celý život bývam v tejto odľahlej dedine.


  Bože uchovaj, nikdy som netvrdil, že dedinský život plynie pokojne a bez dramatických udalostí! zvolal Raymond. A už vôbec nie po tom, čo sme od teba počuli! Veľký svet je mierumilovný a pokojný v porovnaní s tým, čo sa deje v St Mary Meade.


  Nuž, môj milý, ľudská povaha je všade rovnaká, ale na dedine ju možno pozorovať zblízka.


  Vy ste naozaj úžasná, teta Jane! zvolala Joyce. Dúfam, že vám neprekáža, keď vás volám teta Jane? dodala. Sama neviem, prečo to robím.


  Vážne? spýtala sa slečna Marplová. Pozrela na Joyce a v jej iskrivých očiach sa objavilo čosi, čo mladej žene vohnalo krv do tváre.


  Raymond West sa zahniezdil a niekoľko ráz rozpačito zakašľal.


  Slečna Marplová sa na oboch usmiala a vrátila sa k pleteniu. Hoci som viedla pokojný život, mám dosť skúseností s riešením drobných problémov, ktoré sa občas vyskytli. Niektoré boli dosť zložité, ale nemalo by význam o nich rozprávať, lebo by vás nezaujímali  napríklad kto rozstrihal pani Jonesovej sieťovku, alebo prečo si pani Simsová iba raz obliekla nový kožuch. Veľmi zaujímavé, verte mi, pre každého, kto sa venuje skúmaniu ľudskej povahy. Ale jediná historka, ktorá by vás azda mohla zaujať, je tá o manželovi mojej nešťastnej netere Mabel. Stalo sa to pred desiatimi až pätnástimi rokmi a, chvalabohu, všetci už na tú záležitosť dávno zabudli. Ľudia majú krátku pamäť  a myslím si, že je to dobre.


  Slečna Marplová sa odmlčala a potom si popod nos zamrmlala: Musím si zrátať očká. S uberaním sú vždy problémy. Jeden, dva, tri, štyri, päť a potom tri obrátene  teraz je to správne. O čom som to hovorila? Už viem, o úbohej Mabel.


  Mabel je moja neter. Milá dievčina, naozaj milá, ale trochu pojašená. Potrpí si na melodrámu a v rozčúlení často povie viac, ako chcela. Keď mala dvadsaťdva rokov, vydala sa za pána Denmana, a obávam sa, že ich manželstvo nebolo veľmi šťastné. Dúfala som, že sa nezoberú, lebo pán Denman mal dosť výbušnú povahu  rozhodne nebol ten typ, ktorý by trpezlivo znášal Mabeline rozmary  a okrem toho som sa dozvedela, že v jeho rodine sa vyskytlo šialenstvo. Lenže dievčatá boli vtedy rovnako tvrdohlavé ako dnes, na tom sa nič nezmení ani v budúcnosti. A tak sa Mabel vydala.


  Po sobáši som ju nevídala často. Raz či dvakrát ma navštívila a oni ma pozývali k nim, ale ak mám byť úprimná, nerada bývam u cudzích ľudí, vždy sa na niečo vyhovorím. Boli spolu desať rokov, keď pán Denman náhle zomrel. Deti nemali, a tak odkázal všetky peniaze Mabel. Okamžite som jej napísala, že prídem, ak chce. Ona mi však poslala veľmi rozumný a triezvy list, z ktorého som vyrozumela, že nie je zdrvená žiaľom. Pomyslela som si, že sa niet čomu čudovať, lebo v poslednom čase spolu nevychádzali práve najlepšie. Až o tri mesiace prišiel od Mabel hysterický list, v ktorom ma úpenlivo prosila, aby som prišla, lebo situácia je zo dňa na deň horšia a ona už viac neznesie.


  Samozrejme, že som Clare vyplatila stravné, strieborný tanier a kanvicu z čias kráľa Karola som odniesla do banky a ihneď som odcestovala. Mabel bola na pokraji nervového zrútenia. Myrtle Dene, tak sa volal jej dom, bol veľký a veľmi pohodlne zariadený. Okrem kuchárky a slúžky tam bývala aj ošetrovateľka  starala sa o starého pána Denmana, Mabelinho svokra, ktorý, ako sa hovorí, mal o koliesko viac. Väčšinou bol pokojný a správal sa slušne, no niekedy bol skutočne čudný. Ako som povedala, šialenstvo mali v rodine.


  Mňa však šokovala Mabel. Veľmi sa zmenila, stále sa triasla a dalo mi veľkú námahu, kým som z nej vytiahla, aké má ťažkosti. Nakoniec sa mi to podarilo, ako to už býva, okľukou. Spýtala som sa jej na Galagherovcov, priateľov, ktorých často spomínala v listoch. Napočudovanie som dostala odpoveď, že sa s nimi nestretáva. Na všetky otázky týkajúce sa ďalších známych odpovedala rovnako. Prehovorila som jej do duše, že sa nesmie uzatvárať do seba a smútiť, a zdôraznila som, aké je nerozumné prerušiť styky s priateľmi. Vtedy vyšla s pravdou von.


  ‚Ja za to nemôžem, to oni. Nikto sa so mnou nerozpráva. Keď idem po High Street, vyhýbajú sa mi, aby sa so mnou nemuseli stretnúť. Pripadám si ako malomocná. Je to hrozné, viac už nevydržím. Budem nútená predať dom a odcestovať do cudziny. Lenže prečo ma vyháňajú z domu? Nič som neurobila.‘


  Neviete si predstaviť, aká som bola rozrušená. Práve som plietla šál pre starú pani Hayovú a ušli mi dve očká, na čo som prišla až oveľa neskôr.


  ‚Moja milá Mabel,‘ povedala som. ‚Desíš ma. Vieš, prečo sa k tebe takto správajú?‘


  S Mabel boli odjakživa problémy. Dostať z nej priamu odpoveď na priamu otázku si vyžadovalo priam nadľudské úsilie. Namiesto toho hmlisto spomínala zlomyseľné klebety a ľudí, ktorí nemajú čo robiť, a preto šíria nepravdivé reči, a ďalších ľudí, ktorí ostatným čosi nahovorili.


  ‚Myslím, že chápem,‘ povedala som. ‚Zjavne sa o tebe šíria reči. Ale určite vieš, čoho sa týkajú. A musíš mi to povedať.‘


  ‚Sú to samé ohavnosti,‘ zakvílila Mabel.


  ‚S tým rátam. Nezabúdaj, že ľudia ma už nemôžu ničím prekvapiť. A teraz mi pekne zopakuj, čo sa o tebe hovorí.‘


  Konečne to z nej vyšlo. Náhla smrť Geoffreyho Denmana vyvolala medzi ľuďmi rôzne dohady. Presnejšie, začalo sa povrávať, že Mabel manžela otrávila.


  Všetci viete, že nič nie je krutejšie ako klebety a s ničím sa tak ťažko nebojuje. Keď vám ľudia za chrbtom rozprávajú klamstvá, nemôžete sa brániť, nemôžete ich vyvrátiť a klebety sa nezadržateľne šíria ďalej, nikto ich nezastaví. Jedno som však vedela: Mabel by nikdy nebola schopná niekoho otráviť. A nevidela som dôvod, prečo by mala mať zničený život iba preto, že s najväčšou pravdepodobnosťou vyparatila nejakú hlúposť.


  ‚Bez vetra sa ani lístok nepohne,‘ pripomenula som jej. ‚Musíš mi povedať, čo tie reči vyvolalo. Niečo za tým muselo byť.‘


  Mabel sa dušovala, že nič  okrem toho, že Geoffrey zomrel tak nečakane. Pri večeri mu nič nebolo a v noci zrazu ochorel. Poslali po lekára, ale úbohý Geoffrey skonal krátko po jeho príchode. V tom čase určili ako príčinu smrti otravu hubami.


  ‚Nuž,‘ povedala som, ‚takáto náhla smrť ťa síce mohla dostať do rečí, ale určite nie bez ďalších faktov. Nepohádala si sa s Geoffreym?‘


  Priznala sa, že sa pohádali deň predtým pri raňajkách.


  ‚A slúžky vás počuli?‘ spýtala som sa.


  ‚Neboli pri tom.‘


  ‚Nemuseli, moja milá,‘ povedala som. ‚No s najväčšou pravdepodobnosťou neboli ďaleko.‘


  Pridobre som poznala Mabelin prenikavý hysterický hlas. A Geoffrey Denman tiež zvyšoval hlas, keď sa nahneval.


  ‚Prečo ste sa hádali?‘


  ‚Ako vždy. Bolo to stále rovnaké. Začalo sa to pre nejakú maličkosť a potom sa Geoffrey začal správať nemožne a pohovoril hrozné veci, a ja som mu povedala, čo si o ňom myslím.‘


  ‚Takže ste sa vadili často?‘


  ‚Nebola to moja vina…‘


  ‚Milé dieťa,‘ prerušila som ju. ‚Nezáleží na tom, kto bol na vine. O to teraz nejde. V týchto končinách sú súkromné záležitosti viac-menej verejným tajomstvom. S Geoffreym ste sa často hádali. Jedného rána vypukla obzvlášť prudká hádka a v noci tvoj manžel za záhadných okolností náhle zomrel. Je to všetko, alebo si mi niečo zatajila?‘


  ‚Neviem, čo máš na mysli, teta Jane.‘


  ‚To, čo hovorím, Mabel. Ak si urobila nejakú hlúposť, tak si to, preboha, nenechávaj pre seba. Snažím sa ti pomôcť.‘


  ‚Mne už nepomôže nič,‘ vyhŕkla Mabel, ‚iba smrť.‘


  ‚Dôveruj prozreteľnosti, moja milá,‘ povedala som. ‚Som presvedčená, že predo mnou niečo tajíš.‘


  Odjakživa, už keď bola malá, som na nej poznala, či hovorí celú pravdu. Trvalo mi to dlho, ale napokon som to z nej vymámila. V to ráno bola v lekárni kupovať arzenik. Samozrejme, že sa musela zapísať do knihy. A, samozrejme, že lekárnik nemlčal.


  ‚Kto je váš lekár?‘ spýtala som sa.


  ‚Doktor Rawlinson.‘


  Poznala som doktora Rawlinsona z videnia. Mabel mi ho raz ukázala na ulici. Ak mám byť úprimná, pôsobil na mňa ako roztrasený starec. Život ma naučil neveriť v neomylnosť lekárov. Sú medzi nimi múdri ľudia aj hlupáci, a ani tí najlepší často nevedia, čo vám je. Radšej sa im vyhýbam.


  Keď som si usporiadala myšlienky v hlave, nasadila som si čepiec a pobrala sa navštíviť doktora Rawlinsona. Bol presne taký, ako som čakala  milý starý pán, láskavý, roztržitý, silno krátkozraký, trochu nahluchlý, ale najmä precitlivený. Len čo som spomenula Geoffreyho Denmana, hneď bol na koni a spustil dlhú reč o rôznych druhoch húb, jedlých i jedovatých. Vypočul kuchárku, a tá pripustila, že niektoré huby, čo v ten večer varila, vyzerali ‚akomak čudne‘, ale keďže ich poslali z obchodu, predpokladala, že sú v poriadku. Odvtedy však zmenila názor a čím častejšie myslí na tie huby, tým väčšmi je presvedčená o ich nezvyčajnom vzhľade.


  ‚Viem si to predstaviť,‘ utrúsila som. ‚Spočiatku vyzerali ako šampiňóny, a odrazu sú oranžové s purpurovými bodkami. Títo ľudia si spomenú na všetko, stačí sa trochu pousilovať.‘


  Vyrozumela som, že keď lekár prišiel k chorému, ten už nemohol rozprávať. Nevedel prehĺtať a o niekoľko minút dodýchal. Doktor Rawlinson nemal nijaké pochybnosti o príčine smrti, ktorú vtedy určil. Len mi nebolo jasné, do akej miery ide o obyčajnú tvrdohlavosť a do akej miery tomu skutočne verí.


  Po návrate domov som sa rovno spýtala Mabel, načo kupovala arzenik. ‚Musela si mať nejaký dôvod.‘


  Mabel sa rozplakala. ‚Chcela som sa zmárniť,‘ nariekala. ‚Bola som hrozne nešťastná. Myslela som, že bude najlepšie so všetkým skoncovať.‘


  ‚Máš ešte ten arzenik?‘ spýtala som sa.


  ‚Nie, vyhodila som ho.‘


  Sedela som oproti nej a tuho rozmýšľala.


  ‚Čo sa stalo, keď mu prišlo zle? Volal ťa?‘


  ‚Nie.‘ Mabel pokrútila hlavou. ‚Zazvonil. Musel zvoniť viac ráz. Nakoniec ho začula slúžka Dorothy, zobudila kuchárku a spolu prišli dolu. Keď ho Dorothy uvidela, zľakla sa. Blúznil a hovoril z cesty. Kuchárka zostala pri ňom a Dorothy utekala po mňa. Vstala som z postele a šla k nemu. Na prvý pohľad mi bolo jasné, že je vážne chorý. Brewsterová, ošetrovateľka starého pána Denmana, bola nanešťastie mimo domu, takže nikto nevedel, čo robiť. Poslala som Dorothy po lekára a spolu s kuchárkou sme zatiaľ strážili Geoffreyho. Lenže po chvíli som to nevydržala, bolo to hrozné, a tak som ušla do svojej izby a zamkla sa.‘


  ‚To bolo od teba veľmi sebecké a bezohľadné,‘ poznamenala som. ‚A tvoje správanie nepochybne prispelo k vzniku klebiet. Kuchárka o tom určite rozprávala, kade chodila. Nuž, celé je to veľmi nepríjemné.‘


  Potom som sa porozprávala so slúžkami. Kuchárka chcela hovoriť iba o tých nešťastných hubách, ale ja som ju zarazila. Už som o nich nechcela počuť ani slovo. Namiesto toho som sa dôkladne povypytovala, v akom stave bol pán Denman. Obe sa zhodli, že navidomoči trpel, nevládal prehĺtať a ledva rozprával  a aj keď zo seba niečo dostal, nerozumeli mu.


  ‚Čo hovoril, keď blúznil?‘ zaujímalo ma.


  ‚Mrmlal čosi o rybách, však?‘ odvetila kuchárka a obrátila sa k Dorothy.


  Dorothy súhlasne prikývla.


  ‚Nedávalo to zmysel, povedal vylov a zatým spomenul ryby. Ale bolo vidieť, že nie je pri zmysloch, chudák.‘


  Ani ja som z toho nebola múdrejšia. Nakoniec som oslovila ošetrovateľku Brewsterovú, chudú päťdesiatničku.


  ‚Aká škoda, že som tu vtedy nebola,‘ povzdychla si. ‚Zdá sa, že mu nikto nepomohol, kým neprišiel lekár.‘


  ‚Pravdepodobne bol v delíriu,‘ povedala som s istými pochybnosťami. ‚Lenže to nie je typický príznak otravy ptomaínom, nemám pravdu?‘


  ‚Záleží na okolnostiach.‘


  Spýtala som sa Brewsterovej, ako sa má jej pacient.


  Pokrútila hlavou. ‚Nie dobre.‘


  ‚Zoslabol?‘


  ‚Kdeže, síl má dosť, len zrak mu prestáva slúžiť. Vidí čoraz horšie. Možno nás všetkých prežije, ale duševne je na tom zle. Vravela som mladému pánovi aj panej, že by ho mali dať do ústavu, ale pani Denmanová o tom nechce ani počuť.‘


  Musím uznať, že Mabel mala vždy láskavé srdce.


  Nuž, mala som o čom rozmýšľať. Dlho som uvažovala a napokon som usúdila, že treba urobiť jedno. Vzhľadom na klebety, ktoré sa ustavične šíria, musíme požiadať o exhumáciu tela a postarať sa, aby bola vykonaná pitva, iba tak dosiahneme, že zlé jazyky raz navždy zmĺknu. Mabel sa, pochopiteľne, bránila, odvolávajúc sa zväčša na sentimentálne dôvody  nesmieme rušiť pokoj mŕtveho a tak ďalej , ale ja som neustúpila.


  Nebudem to zbytočne naťahovať. Získali sme povolenie, pitva sa vykonala, ale výsledok nebol taký uspokojivý, ako mohol byť. V tele síce nebolo ani stopy po arzeniku, čo bolo dobré, ale v správe sa uvádzalo, že sa nenašlo nič, čo by poukazovalo na príčinu smrti.


  Sami vidíte, že nám to nepomohlo vybŕdnuť z ťažkostí. Ľudia klebetili ďalej  o zriedkavých jedoch, ktoré sa nedajú zistiť, a podobných nezmysloch. Stretla som sa s patológom, ktorý vykonal pitvu, a položila som mu veľa otázok, hoci sa usiloval vyhnúť odpovediam, a napokon som z neho vymámila iba to, že otravu hubami považuje za nepravdepodobnú. Vtom som dostala nápad a spýtala som sa, aký jed, ak vôbec nejaký, mohol spôsobiť takú náhlu smrť. Jeho vysvetlenie bolo dlhé a obšírne, priznám sa, že som všetkému nerozumela, ale napokon som dospela k záveru, že smrť mohol zapríčiniť silný rastlinný alkaloid.


  Napadlo mi toto: ak mal Geoffrey Denman v krvi šialenstvo, nemohol sa pokúsiť o samovraždu? Koniec koncov, kedysi študoval medicínu, takže dobre poznal účinky rozličných jedov.


  Nezdalo sa mi to pravdepodobné, ale v tej chvíli mi nič iné nezišlo na um. Musím sa priznať, že som bola v koncoch. Teraz sa mi vy moderní mladí ľudia budete smiať, ale vždy keď prídu ťažkosti, mám vo zvyku pomodliť sa  na mieste nezáleží, môže to byť na ulici alebo na trhovisku. A vždy dostanem odpoveď. Niekedy je to len maličkosť zdanlivo nesúvisiaca s problémom, ale mám sa čoho chytiť. Keď som bola malá, nad mojou posteľou visel nápis: Proste a dostanete. V deň, o ktorom je reč, som išla po High Street a usilovne som sa modlila. Zavrela som oči, a keď som ich otvorila, hádajte, čo som uvidela?


  Tváre piatich poslucháčov boli obrátené k slečne Marplovej. A ani jeden z nich nepoznal odpoveď na jej otázku.


  Uvidela som, vyhlásila slečna Marplová, výklad obchodu s rybami. A ležala tam iba jedna ryba  čerstvá treska. Víťazoslávne sa rozhliadla okolo seba.


  Bože dobrý! zvolal Raymond West. Čerstvá treska ako odpoveď na modlitbu?


  Áno, Raymond, odvetila prísne slečna Marplová, a nemusíš sa tváriť tak povznesene. Božia ruka je všade. Hneď som si všimla čierne bodky  odtlačok palca svätého Petra. Ako v tej legende o palci svätého Petra. Potrebovala som vieru, ničím nepoškvrnenú vieru svätého Petra. A tak som si tie dve veci spojila  vieru a rybu.


  Sir Henry sa rýchlo vysmrkal a Joyce si zahryzla do pery.


  Viete, na čo som si spomenula? Na kuchárku a slúžku, ktoré zhodne tvrdili, že umierajúci rozprával o rybách. Bola som presvedčená, absolútne presvedčená, že riešenie tej záhady je sčasti ukryté v posledných slovách úbohého Geoffreyho. Vrátila som sa domov, odhodlaná prísť tej veci na kĺb. Slečna Marplová sa nakrátko odmlčala.


  Napadlo vám niekedy, pokračovala, do akej miery posudzujeme slová podľa kontextu? Na Dartmoore je miesto, ktoré sa nazýva Sivé barany. Keby ste sa rozprávali s tamojším farmárom, zrejme by pochopil, že je reč o kamenných kruhoch, ale takisto by si mohol myslieť, že hovoríte o baranoch. A keby ste mali na mysli kamenné kruhy, cudzí človek by si myslel, nepoznajúc kontext, že spomínate zvieratá. Keď opakujeme niečí rozhovor, zvyčajne nepoužijeme tie isté slová, ale nahradíme ich inými, ktoré majú podľa nášho názoru rovnaký význam.


  Ešte raz som sa porozprávala s kuchárkou a s Dorothy, tentoraz s každou zvlášť. Pýtala som sa kuchárky, či si je istá, že pán na smrteľnej posteli hovoril o rybách. Povedala, že áno.


  ‚Takže spomínal ryby, alebo určitý druh rýb?‘


  ‚To je ono, spomínal druh rýb, ale nepamätám sa aký. Najprv vravel vylov a potom  čo to len bolo? Nebola to morská ryba. Možno okúň  alebo šťuka? Nie, začínala sa na iné písmeno.‘


  Aj Dorothy sa rozpamätala, že pán hovoril o nejakej zvláštnej rybe. ‚Myslím, že to bola cudzokrajná ryba,‘ povedala.


  ‚Vravel, že ju chce vyloviť?‘


  ‚Myslím, že hovoril vylov, ale nie som si istá, nepamätám si to presne. Viete, slečna, nedávalo to zmysel. Ale mám pocit, že to prvé slovo bolo vylov a tá ryba sa začínala na K, ale nebola to kambala ani karas.‘


  Na to, čo príde, som obzvlášť hrdá, priznala sa slečna Marplová. Viete, nevyznám sa v liekoch, považujem ich za odporné a nebezpečné. Po starej mame som zdedila recept na čaj z vratiča, ktorému sa žiaden liek nevyrovná. Ale vedela som, že v dome je veľa medicínskych kníh a medzi nimi aj zoznam liekov. Aby ste rozumeli, mala som dojem, že Geoffrey užil nejaký jed a snažil sa vysloviť jeho názov. Začala som teda hľadať pod písmenom K. Tam som nič nenašla, tak som skúšala ďalej a pod písmenom P som objavila  hádajte čo?


  Poobzerala sa okolo seba, vychutnávajúc okamih víťazstva. Pilokarpín. Uvedomte si, že ten muž ledva rozprával. A čo si z toho vybrala kuchárka, ktorá to slovo jakživ nepočula? Vylov… kapry.


  Doparoma! zvolal sir Henry.


  To by mi nikdy nenapadlo, povedal doktor Pender.


  Veľmi zaujímavé, utrúsil pán Petherick. Skutočne zaujímavé.


  Rýchlo som si prečítala všetko o pilokarpíne a jeho účinkoch na oči, bolo však toho viac, čo s týmto prípadom nesúviselo.


  A v závere som objavila to najdôležitejšie. Používa sa ako protijed pri otrave atropínom.


  Neviete si predstaviť, aký to bol pocit. Zrazu sa mi v hlave vyjasnilo. Nikdy som nepovažovala za pravdepodobné, že Geoffrey Denman spáchal samovraždu. Isteže, moje nebolo to jediné možné riešenie, ale bola som presvedčená, že je správne, pretože jednotlivé časti do seba dokonale zapadali.


  Nebudem hádať, povedal Raymond. Pokračuj, teta Jane, povedz nám, na čo si prišla.


  V medicíne sa vôbec nevyznám, ale viem jedno: keď sa mi začal zhoršovať zrak, lekár mi predpísal kvapky obsahujúce atropín sulfát. Pobrala som sa rovno hore do izby starého pána Denmana a bez okolkov som spustila: ‚Pán Denman, všetko viem. Prečo ste otrávili svojho syna?‘


  Minútu  dve na mňa mlčky pozeral  bol to celkom pekný starý muž  a potom sa rozosmial. Bol to príšerný smiech. Naskočila mi pri ňom husia koža. Čosi podobné som počula iba raz, keď sa pomiatla chuderka stará pani Jonesová.


  ‚Áno,‘ odvetil. ‚Vyrovnal som si s ním účty. Prešiel som Geoffreymu cez rozum. Chcel ma poslať preč. Do ústavu. Počul som, keď sa o tom rozprávali. Mabel je dobrá nevesta  zastala sa ma ale ja som vedel, že nebude schopná odporovať Geoffreymu. Nakoniec vždy dosiahol svoje. Ale ja som ho usadil  usadil som svojho láskavého, milujúceho syna! Ha, ha! V noci som potichu zišiel dolu. Šlo to hladko. Brewsterová nebola doma. Môj milovaný syn spal a pri posteli mal pohár vody. V noci sa zvyčajne zobudil a vypil pohár do dna. Vylial som vodu  ha, ha!  a namiesto nej som doň nalial očné kvapky. Vedel som, že ich vypije, skôr ako zistí, čo to je. Bolo ich za lyžicu  ale stačilo to, celkom to stačilo. A tak sa aj stalo! Ráno mi to prišli šetrne oznámiť. Báli sa, že ma to rozruší. Ha! Ha! Ha! Ha!‘


  Nuž, dodala slečna Marplová, a to je koniec príbehu. Samozrejme, starého pána dali do ústavu. Nebol zodpovedný za svoj čin. Keď všetko vyšlo najavo, všetci Mabel ľutovali a predháňali sa, aby jej vynahradili krivé obvinenie. Ale keby nie Geoffreyho, ktorý si uvedomil, čo vypil, a snažil sa povedať, aby mu bez meškania priniesli protijed, pravda by zrejme nikdy nevyšla najavo. Ak sa nemýlim, existujú typické príznaky otravy atropínom  rozšírené zrenice a tak ďalej, ale, ako som už povedala, doktor Rawlinson bol krátkozraký a veľmi starý. V tej knihe som sa ešte dočítala, že príznaky otravy ptomaínom a atropínom sa od seba veľmi nelíšia. A ubezpečujem vás, že odvtedy nemôžem vidieť tresku a nespomenúť si na odtlačok palca svätého Petra.


  V izbe sa rozhostilo ticho.


  Milá priateľka, ozval sa napokon pán Petherick. Moja milá priateľka, ste jednoducho úžasná.


  Poviem v Scotland Yarde, aby k vám chodili po rady, pridal sa sir Henry.


  Ale niečo nevieš, teta Jane, povedal Raymond.


  Pravdaže viem, môj milý, odvetila slečna Marplová. Stalo sa to tesne pred večerou, však? Keď si bol s Joyce obdivovať západ slnka. To miesto pri jazmínových kríkoch je veľmi obľúbené. Presne tam mliekar požiadal Annie o ruku.


  Dofrasa, teta Jane, nepokaz nám to. Joyce a ja nie sme ako mliekar a Annie.


  V tom sa mýliš, môj milý, povedala slečna Marplová. V skutočnosti sa všetci na seba podobáme. Ale našťastie si to neuvedomujeme.


  MODRÝ MUŠKÁT


  Keď som tu bol pred rokom… začal sir Henry Clithering, ale nedokončil vetu.


  Jeho hostiteľka pani Bantryová naňho zvedavo pozrela.


  Bývalý hlavný komisár Scotland Yardu bol na návšteve u priateľov, u plukovníka Bantryho a jeho manželky v ich dome neďaleko St Mary Meadu.


  Pani Bantryová sa ho s perom v ruke práve spýtala, koho má pozvať ako šiesteho hosťa na večeru.


  Áno? povedala povzbudivo. Keď ste tu boli pred rokom?


  Poznáte slečnu Marplovú? spýtal sa sir Henry.


  Pani Bantryová bola prekvapená. Takúto otázku nečakala. Či ju poznám? Kto by ju nepoznal! Typická stará dievka ako z románu. Je celkom milá, ale hrozne staromódna. Naozaj chcete, aby som ju pozvala?


  Prekvapuje vás to?


  Trochu. Ani mi nenapadlo, že vy  ale isto máte dôvod.


  Vysvetlenie je celkom prosté. Keď som tu bol pred rokom, zvykli sme spolu riešiť rôzne záhady  bolo nás päť alebo šesť  začal s tým Raymond West, ten spisovateľ. Každý z nás musel ostatným porozprávať príbeh, ktorého koniec poznal iba on. Precvičovali sme si schopnosť dedukcie  chceli sme zistiť, kto najskôr odhalí pravdu.


  No a?


  Ani sme si neuvedomovali, že s nami hrá aj slečna Marplová, ale zo slušnosti sme ju nechali  nechceli sme raniť jej city. Aké bolo naše prekvapenie, keď nás stará dáma zakaždým pretromfla!


  Vážne?


  Ubezpečujem vás  vždy udrela klinec po hlavičke.


  To je neuveriteľné! Veď Jane Marplová takmer nikdy nevytiahla päty zo St Mary Meadu.


  Isteže. A práve to jej umožnilo pozorovať ľudí ako pod mikroskopom. Sama nám to povedala.


  Niečo na tom je, pripustila pani Bantryová. Človek určite spozná svojich blížnych z tej horšej stránky. Ale nezdá sa mi, že by medzi nami boli nejakí skutočne zaujímaví zločinci. Musíme jej porozprávať Arthurovu historku o duchoch. Bola by som jej vďačná, keby našla riešenie.


  Nevedel som, že Arthur verí na duchov.


  Samozrejme, že neverí. A práve to ho trápi. Navyše sa to prihodilo jeho priateľovi Georgeovi Pritchardovi  prozaickejšieho človeka by ste ťažko hľadali. Úbohý George, taká hrozná tragédia! Buď je tá čudesná historka pravdivá, alebo…


  Alebo?


  Pani Bantryová neodpovedala. O chvíľku začala z iného konca. Viete, mám Georgea rada  všetci ho majú radi. Nemôžem uveriť, že… Ale ľudia robia veľmi zvláštne veci.


  Sir Henry prikývol. Vedel lepšie ako pani Bantryová, čoho sú ľudia schopní.


  A tak sa stalo, že večer pani Bantryová prešla pohľadom po svojich hosťoch (trochu sa triasla, lebo v jedálni bolo zima ako vo väčšine jedální v Anglicku) a napokon uprela oči na vzpriamenú starú dámu, ktorá sedela po plukovníkovej pravici. Slečna Marplová mala čierne háčkované rukavičky, plecia jej zakrývala stará čipka a ďalšia zdobila husté biele vlasy. Živo sa zhovárala s doktorom Lloydom o miestnom chudobinci a o nedostatkoch v práci okresnej sestry.


  Pani Bantryová ešte vždy žasla. Dokonca jej zišlo na um, či si z nich sir Henry nevystrelil, ale nevedela, prečo by to robil. Jednoducho považovala za neuveriteľné, že to, čo povedal, môže byť pravda. S láskou sa zadívala na červenolíceho plecnatého manžela, ktorý sa rozprával o koňoch s krásnou a populárnou herečkou Jane Helierovou.


  Jane, v skutočnosti ešte krajšia ako na javisku, naňho upierala obrovské modré oči a občas zamrmlala: Vážne?  Nehovorte!  To je naozaj zaujímavé! O koňoch nevedela ani zbla a bolo jej to jedno.


  Arthur, ozvala sa pani Bantryová, úbohá Jane sa pri tebe unudí na smrť. Nechaj kone koňmi a radšej nám porozprávaj historku o duchoch. Veď vieš… o Georgeovi Pritchardovi.


  Čože? Aha. Neviem, Dolly…


  Aj sir Henry by si ju rád vypočul. Spomínala som mu ju dnes ráno. Zaujíma ma, čo na ňu povedia ostatní.


  Ach áno! zvolala Jane. Milujem historky o duchoch.


  Nuž… Plukovník Bantry zaváhal. Nikdy som neveril v nadprirodzené sily. Ale toto… Zrejme nepoznáte Georgea Pritcharda. Je to najlepší človek, akého poznám. Kým žila jeho manželka  o mŕtvych len dobre , nemal to s ňou ľahké. Patrila k tým ľuďom, čo sú možno chorí, ale svoje ťažkosti ustavične zveličujú. Bola náladová, náročná a vonkoncom neprístupná rozumným argumentom. Od rána do večera sa len sťažovala. Od Georgea očakávala, že ju bude obskakovať, ale nech urobil čokoľvek, nikdy nebola spokojná. Väčšina mužov, ktorých poznám  o tom som presvedčený  by jej už dávno zaťala sekeru do hlavy. Nemám pravdu, Dolly?


  Bola to hrozná osoba, vyhlásila pani Bantryová. Keby ju George skutočne zabil sekerou a v porote by sedela čo i len jedna žena, určite by bol oslobodený.


  Neviem presne, ako sa to začalo. George o tom hovoril veľmi hmlisto. Ale nazdávam sa, že pani Pritchardová mala slabosť pre veštby, čítanie z dlane, jasnovidectvo a podobné veci. Georgeovi to neprekážalo. Bol rád, že si našla zábavu. Pani Pritchardová sa však hnevala, že neprejavil náležité nadšenie.


  V dome sa ustavične striedali ošetrovateľky, lebo pani Pritchardová so žiadnou nebola spokojná dlhšie ako pár týždňov. Jednu mladú ošetrovateľku si celkom obľúbila, lebo sa tiež zaujímala o veštenie. Zrazu však upadla do nemilosti a pani Pritchardová trvala na tom, že musí odísť. Potom prijala inú, ktorá už u nej kedysi pracovala  bola to staršia žena s potrebnými skúsenosťami a taktným prístupom k neurotickej pacientke. Sestra Coplingová, ako sa vyjadril George, bola dobrá a rozumná žena, s ktorou sa dalo rozprávať. Náladovosť a výbuchy zlosti pani Pritchardovej znášala so stoickou trpezlivosťou.


  Pani Pritchardová vždy obedovala vo svojej izbe a v tom čase si George s ošetrovateľkou delili úlohy na popoludnie. Ošetrovateľka mala od druhej do štvrtej voľno, ale niekedy si ho zobrala až po večeri, ak chcel George mať popoludnie pre seba. Raz pri tejto príležitosti spomenula, že ide navštíviť sestru do Golders Greenu a možno sa vráti trochu neskôr ako zvyčajne. George bol sklamaný, lebo sa tešil na golf. Sestra Coplingová však preňho mala dobrú správu.


  ‚Nebojte sa, pán Pritchard, dnes nebudeme nikomu chýbať.‘ V očiach jej šibalsky zaiskrilo. ‚Pani Pritchardová čaká návštevu.‘


  ‚Koho?‘


  ‚Moment.‘ Sestra Coplingová zablýskala očami. ‚Aby som sa nepomýlila. Príde Zarida, ktorá vie čítať budúcnosť.‘


  ‚Božemôj!‘ zastonal George. ‚Tá tu ešte nebola, však?‘


  ‚Je úplne nová. Myslím, že ju posiela moja predchodkyňa sestra Carstairsová. Pani Pritchardová sa s ňou ešte nestretla. Požiadala ma, aby som jej napísala a dohodla schôdzku na dnešné popoludnie.‘


  ‚Takže neprídem o golf,‘ uzavrel George a odchádzal naplnený nežnými citmi k Zaride, ktorá vie čítať budúcnosť.


  Keď sa vrátil domov, našiel manželku v stave veľkého rozčúlenia. Ako vždy ležala na gauči a v ruke držala fľaštičku s vonnou soľou, ku ktorej podchvíľou privoniavala.


  ‚George!‘ skríkla. ‚Čo som ti vravela? Len čo som prekročila prah tohto domu, cítila som, že tu čosi nie je v poriadku. No nevravela som to?‘


  George mal na jazyku štipľavú odpoveď, ale zdržal sa a namiesto toho povedal: ‚Nie, nespomínam si.‘


  ‚Nikdy si nič nepamätáš, keď ide o mňa. Muži sú hrozne necitliví, ale ty si horší ako ostatní.‘


  ‚Ale choď, Mary, teraz mi krivdíš.‘


  ‚Ako som vravela, tá žena na to prišla hneď! Ona… ona dokonca zbledla ako stena  ak vieš, čo mám na mysli  len čo vošla do dverí a povedala: Cítim zlo  zlo a nebezpečenstvo. Cítim ho.‘


  George urobil chybu, lebo sa zasmial. ‚Nuž, aspoň si sa dnes popoludní zabavila.‘


  Jeho žena zatvorila oči a privoňala k fľaštičke. ‚Ako ma len nenávidíš! Smial by si sa, aj keby som ležala na smrteľnej posteli!‘


  George síce protestoval, ale pani Pritchardová pokračovala: ‚Len sa smej, ešte nevieš všetko. Tento dom je pre mňa nebezpečný  povedala to tá žena.‘


  Georgeova predchádzajúca náklonnosť k Zaride sa rýchlo vytratila. Pridobre si uvedomoval, že jeho žena je schopná trvať na kúpe nového domu, ak podľahne svojmu rozmaru.


  ‚A čo ešte hovorila?‘ spýtal sa.


  ‚Nemohla mi povedať oveľa viac. Bola veľmi rozrušená. Ale jedno povedala. Mala som v pohári kytičku fialiek. Ukázala na ne a zvolala: Dajte ich preč! Žiadne modré kvety  nikdy nie modré kvety. Modré kvety sú pre vás osudné  to majte vždy na pamäti.‘


  ‚Veď vieš,‘ dodala pani Pritchardová, ‚ako neznášam modrú farbu. Vzbudzuje vo mne odpor, je to čosi ako varovný signál.‘


  George bol múdry muž, a tak nepovedal, že to počuje prvý raz. Namiesto toho sa spýtal, ako vyzerala tá záhadná Zarida. Pani Pritchardová mu ju s nadšením opísala.


  ‚Čierne vlasy zakrútené do uzlov za ušami, privreté oči, okolo nich veľké čierne kruhy, čierny závoj jej zakrýval ústa a bradu a rozprávala so silným cudzím prízvukom  myslím, že španielskym.‘


  ‚Ako správna veštica,‘ poznamenal George.


  Jeho manželka okamžite zavrela oči. ‚Je mi zle,‘ vyhlásila. ‚Zazvoň na sestru. Neláskavosť ma vždy rozčúli, ako vieš.‘


  O dva dni prišla sestra Coplingová za Georgeom a tvárila sa veľmi vážne.


  ‚Prosím vás, poďte so mnou za pani Pritchardovou. Dostala list, ktorý ju veľmi rozrušil.‘


  Jeho žena držala list v ruke, a keď George vstúpil, podala mu ho.


  ‚Čítaj,‘ vyzvala ho.


  George poslúchol. List bol napísaný veľkým písmom čiernym atramentom na hrubom parfumovanom papieri.


  Videla som budúcnosť. Musím Vás varovať, skôr ako bude neskoro. Dávajte si pozor na spln mesiaca. Modrá prvosienka znamená varovanie. Modrá topoľovka znamená nebezpečenstvo a modrý muškát znamená smrť.


  George sa chcel zasmiať, ale včas zachytil pohľad sestry Coplingovej, ktorá varovne pokrútila hlavou. Trochu neisto povedal: ‚Tá žena sa ťa pokúša vystrašiť, Mary. Okrem toho prvosienky ani muškáty nemajú modré kvety.‘


  Lenže pani Pritchardová sa usedavo rozplakala a tvrdila, že jej dni sú zrátané. Sestra Coplingová odprevadila Georgea ku schodom.


  ‚Také bláznovstvo!‘ vyhŕkol.


  ‚Asi máte pravdu.‘


  Čosi v sestrinom hlase ho zarazilo a v úžase na ňu pozrel. ‚Hádam neveríte…‘


  ‚Nie, nie, pán Pritchard. Neverím na predpovedanie budúcnosti  to je hlúposť. Znepokojuje ma však zmysel toho všetkého. Ľudia veštia budúcnosť, aby z toho niečo vyťažili. Lenže tá žena naháňa strach pani Pritchardovej, hoci sama z toho nič nemá. Nechápem to. A je tu ešte niečo…‘


  ‚Áno?‘


  ‚Pani Pritchardová hovorí, že Zarida jej bola akási povedomá.‘


  ‚No a?‘


  ‚Nepáči sa mi to, pán Pritchard, to je všetko.‘


  ‚Nevedel som, že ste poverčivá.‘


  ‚To naozaj nie som, ale rozoznám, keď niečo smrdí.‘


  Prvý incident sa odohral asi o štyri dni. Aby ste mali lepšiu predstavu, musím vám opísať izbu pani Pritchardovej…


  Ak dovolíš, radšej to urobím ja, prerušila ho pani Bantryová. V izbe boli moderné tapety s kvetinovým vzorom, ktorý tvoril ozdobný lem. Vyzeralo to ako v záhrade, aj keď nie v skutočnej, lebo všetky kvety, samozrejme, nemôžu kvitnúť naraz…


  Nedaj sa strhnúť svojou záľubou, Dolly, povedal plukovník. Všetci vieme, že si vášnivá záhradkárka.


  Ale je to smiešne, bránila sa pani Bantryová. Kto to kedy videl, dať dokopy rozkvitnuté zvončeky, narcisy, vlčí bôb, topoľovku a astry?


  Veľmi nevedecké, utrúsil sir Henry. Ale vráťme sa k príbehu.


  Nuž, medzi tými kvetmi boli aj prvosienky, žlté a ružové a  pokračuj, Arthur, koniec koncov, je to tvoj príbeh.


  Plukovník Bantry sa opäť ujal úlohy rozprávača. Jedného rána pani Pritchardová zvonila ako na poplach. Všetci sa zbehli v presvedčení, že udrela jej posledná hodina. Našli ju v stave maximálneho rozrušenia. Ukazovala na tapetu, kde sa medzi ostatnými kvetmi modrala jedna prvosienka…


  Bŕŕ, striaslo slečnu Helierovú. Aké strašidelné!


  Vynorila sa otázka, či tam tá modrá prvosienka nebola stále. K tomu sa prikláňal George aj sestra Coplingová. Lenže pani Pritchardová s nimi zásadne nesúhlasila. Nikdy predtým ten kvet nevidela a v noci bol spln mesiaca. Bola z toho celá bez seba.


  V ten deň som náhodou stretla Georgea, rozprával mi o tom, povedala pani Bantryová. Hneď som zašla za pani Pritchardovou a robila som, čo som mohla, aby som celú vec zľahčila, ale márne. Odchádzala som od nej dosť znepokojená a spomínam si, že som na ulici narazila na Jean Instowovú a všetko som jej vyklopila. Jean je trochu čudná. Povedala: ‚Takže ju to naozaj rozčúlilo?‘ Zdôverila som sa jej so svojimi obavami, že pani Pritchardová mohla od strachu aj umrieť  taká je poverčivá.


  Jeanina reakcia ma však prekvapila. ‚Nebolo by to pre ňu najlepšie?‘ poznamenala. Hovorila to tak chladne a ľahostajne, že ma to priam šokovalo. Viem, že bezohľadná úprimnosť je dnes v móde, ale ja som si na ňu nezvykla. Jean sa pousmiala a dodala: ‚Nepáči sa vám, čo hovorím, ale je to pravda. Čo má pani Pritchardová zo života? Vôbec nič. A pre Georgea Pritcharda je to hotové peklo. Keby jeho ženu od strachu porazilo, bolo by to preňho vykúpenie.‘ Nato som povedala: ‚George je k nej taký dobrý.‘ A Jean odvetila: ‚Áno, zaslúžil by si odmenu, chudáčik. Je to príťažlivý muž. Aj tá posledná ošetrovateľka si to myslela, viete, tá pekná  ako sa volala? Carstairsová. Preto sa poškriepila s pani Pritchardovou.‘ Nepáčilo sa mi, čo Jean povedala. A napadlo mi…


  Pani Bantryová sa významne odmlčala.


  Áno, moja milá, ozvala sa slečna Marplová. Človeku napadne všeličo. Je slečna Instowová pekná? Predpokladám, že hrá golf?


  Áno. A veľmi dobre. Jean je pekná, príťažlivá mladá žena. Má svetlé vlasy, sviežu pleť a pokojné modré oči. Vždy sme si mysleli, že ona a George Pritchard  pravda, za iných okolností  sa k sebe celkom hodia.


  A sú priatelia? spýtala sa slečna Marplová.


  Ó, áno. Veľmi dobrí priatelia.


  Myslíš, Dolly, ozval sa jej manžel, že by som mohol pokračovať?


  Arthur sa chce vrátiť k svojim duchom, povzdychla si pani Bantryová.


  Zvyšok príbehu mi vyrozprával George, začal plukovník. Koncom ďalšieho mesiaca sa pani Pritchardovej opäť priťažilo. V kalendári mala poznačený deň, na ktorý pripadal spln mesiaca, a večer predtým zavolala ošetrovateľku aj Georgea do svojej izby a prinútila ich dôkladne prezrieť tapety. Boli tam len červené a ružové kvety topoľovky  ani jeden modrý. Keď George odišiel, jeho manželka sa zamkla…


  A na druhý deň objavili velikánsky modrý kvet topoľovky, zašvitorila slečna Helierová.


  Správne, prisvedčil plukovník. Vlastne takmer správne. Jeden kvet topoľovky rovno nad jej hlavou zmodral. Georgea to ohromilo. Odmietal však brať tú vec vážne. Trval na tom, že ide o kanadský žartík. Vôbec nebral do úvahy zamknuté dvere ani skutočnosť, že pani Pritchardová objavila zmenu farby predtým, ako niekoho pustila dovnútra  vrátane ošetrovateľky. Vyviedlo ho to z miery a začal sa správať iracionálne. Keď jeho žena chcela ísť von, nepustil ju. Prvý raz v živote bol naklonený uveriť v existenciu nadprirodzených síl, ale nepriznal by to za nič na svete. Zvyčajne dával za pravdu manželke, ale tentoraz nie. Mary zo seba nesmie robiť blázna, vravel. Bola to jednoducho absurdná záležitosť.


  Prešiel ďalší mesiac. Pani Pritchardová sa napodiv sťažovala menej ako predtým. Asi bola príliš poverčivá a myslela si, že svojmu osudu aj tak neujde. Neprestajne opakovala: ‚Modrá prvosienka  varovanie. Modrá topoľovka  nebezpečenstvo. Modrý muškát  smrť.‘ Ležala v posteli a nespúšťala oči z ružovočervených muškátov na tapete.


  Všetci z toho boli nervózni. Dokonca aj ošetrovateľka sa nakazila. Dva dni pred splnom mesiaca prišla za Georgeom a prosila ho, aby odviedol pani Pritchardovú z domu. George sa nahneval.


  ‚Aj keby sa všetky kvety na tej prekliatej stene premenili na modrých diablov, nemôže ju to zabiť!‘ kričal.


  ‚Mýlite sa, pán Pritchard. Poznám prípady, keď ľudí zabil šok.‘


  ‚Nezmysel,‘ odsekol George.


  Pravda, George bol odjakživa tvrdohlavý ako baran. Podľa mňa si vzal do hlavy, že to má na svedomí jeho manželka a že celú vec zosnovala na základe akéhosi hysterického morbídneho plánu.


  Nuž, nadišla osudná noc. Pani Pritchardová ako zvyčajne zamkla dvere. Bola čudne pokojná  ako vo vytržení. Ošetrovateľka sa o ňu strachovala a chcela jej dať injekciu strychnínu na povzbudenie, ale pani Pritchardová odmietla. Svojím spôsobom sa asi zabávala. George bol o tom presvedčený.


  To je dosť možné, poznamenala pani Bantryová. Celá vec mala v sebe isté zvláštne čaro.


  Na druhý deň ráno sa neozvalo zúrivé cenganie. Pani Pritchardová sa zvyčajne budila okolo ôsmej. O pol deviatej ošetrovateľka zabúchala na dvere jej izby. A keď sa pani neozvala, utekala po Georgea a trvala na tom, aby vylomil dvere. S pomocou dláta sa mu to napokon podarilo.


  Sestre Coplingovej stačil jediný pohľad na nehybnú postavu v posteli. Poslala Georgea, aby telefonicky privolal lekára, ale bolo už neskoro. Doktor povedal, že smrť nastala zhruba pred ôsmimi hodinami. Na posteli vedľa nej ležala fľaštička s vonnou soľou a jeden z ružovočervených muškátov na stene sa zmenil na sýtomodrý.


  Hrozné, povedala slečna Helierová a zachvela sa.


  Sir Henry sa mračil. To je všetko? spýtal sa.


  Plukovník Bantry prikývol, ale jeho manželka vyhŕkla: Plyn.


  Aký plyn? chcel vedieť sir Henry.


  Keď prišiel lekár, zacítil v izbe plyn. Plynový horák v kozube bol síce zapnutý, ale iba trochu, takže plyn nemohol nikomu ublížiť.


  A pán Pritchard s ošetrovateľkou nič nezacítili, keď vošli dnu?


  Sestra Coplingová si všimla, že tam trochu cítiť plyn, ale George nie. Zato mu prišlo nevoľno a cítil sa čudne. Nevenoval tomu pozornosť, lebo to pripisoval šoku  a zrejme mal pravdu. V každom prípade o otrave plynom nemohlo byť reči. Zápach bol takmer nebadateľný.


  A to je koniec príbehu?


  Nie. Tak či onak, začali sa šíriť reči. Slúžky si všeličo vypočuli  napríklad, pri jednej príležitosti počuli pani Pritchardovú, ako manželovi vyčíta, že ju nenávidí a že by sa smial, aj keby ležala na smrteľnej posteli. Bolo toho viac. Jedného dňa, keď ju nechcel pustiť von, údajne vyhlásila: ‚Dobre, až zomriem, dúfam, že všetkým bude jasné, kto ma zabil.‘ A čo čert nechcel, deň pred tou tragédiou George miešal roztok na ničenie buriny, ktorý chcel použiť na chodníky v záhrade. Jedna z mladých slúžok ho videla a všimla si tiež, ako o chvíľu niesol manželke pohár horúceho mlieka.


  Reči sa šírili rýchlo. Lekár napísal  nepoznám presné znenie že príčinou smrti bol šok, náhle bezvedomie a následné zlyhanie srdca. Úbohá pani Pritchardová však nebola pod zemou ani mesiac, keď prišiel príkaz exhumovať jej telo.


  Spomínam si, že pitva nič neukázala, povedal vážne sir Henry. Bol to prípad dymu bez ohňa.


  Celé je to akési čudné, poznamenala pani Bantryová. Napríklad tá veštkyňa Zarida. Na adrese, kde mala bývať, o nej nikto nepočul.


  Objavila sa iba raz  ako blesk z modrého neba, dodal plukovník, a vzápätí zmizla. Z modrého neba, to je dobré, nemyslíte?


  A navyše, pokračovala pani Bantryová, tá malá Carstairsová, ktorá ju vraj odporučila, nijakú Zaridu nepoznala.


  Manželia si vymenili pohľady.


  Vskutku záhadná historka, povedal doktor Lloyd. Človek môže iba hádať, ale… Pokrútil hlavou.


  Oženil sa pán Pritchard so slečnou Instowovou? spýtala sa slečna Marplová miernym hlasom.


  Prečo sa na to pýtate? zaujímal sa sir Henry.


  Slečna Marplová naňho uprela nebovomodré oči. Zdá sa mi to veľmi dôležité, odvetila. Vzali sa, či nie?


  Plukovník Bantry pokrútil hlavou. Viete, čakali sme to, ale prešlo už osemnásť mesiacov. Dokonca mám dojem, že tí dvaja sa nestretávajú.


  To je dôležité, povedala slečna Marplová. Veľmi dôležité.


  Zrejme uvažujeme rovnako, obrátila sa k nej pani Bantryová. Myslíš si…


  Ale Dolly, skočil jej do reči manžel. To, čo chceš povedať, je nespravodlivé. Nemôžeš obviňovať ľudí bez jediného dôkazu.


  Nebuď taký  taký chlapský, Arthur. Muži sa vždy boja niečo povedať. Okrem toho, zostane to len medzi nami. Len mi napadlo, možno je to bláznivá myšlienka, že Jean Instowová sa mohla  zdôrazňujem mohla  vydávať za veštkyňu. Možno to bol iba žart. Rozhodne si nemyslím, že by chcela niekomu ublížiť, ale ak to urobila a ak pani Pritchardová umrela od strachu… To si mala na mysli, však Jane?


  Nie, moja milá, nie celkom, odvetila stará dáma. Vieš, keby som chcela niekoho zabiť  na čo by som, samozrejme ani nepomyslela, lebo je to hriech a navyše neznášam zabíjanie  neviem zabiť ani osu, aj keď viem, že to musí byť, a som si istá, že každý záhradník pri tom postupuje čo najhumánnejšie. Ale teraz… čo som hovorila?


  Keby ste chceli niekoho zabiť, pripomenul jej sir Henry.


  Ach áno. Nuž, v takom prípade by som sa nespoľahla na strach. Isteže, vyskytli sa také prípady, ale pripadá mi to veľmi neisté a navyše nervózni ľudia bývajú často odvážnejší, ako sa na prvý pohľad zdá. Asi by som uvažovala o niečom istejšom, na čom by som postavila svoj plán.


  Slečna Marplová, ozval sa sir Henry, vy ma desíte. Dúfam, že sa nikdy nerozhodnete zniesť ma zo sveta. Váš plán by bol príliš dobrý.


  Slečna Marplová naňho prísne pozrela. Nazdávala som sa, že ste ma pochopili správne. Nikdy by som na takú ohavnosť ani nepomyslela. Nie, iba som sa pokúšala rozmýšľať ako  ehm  istá osoba.


  Myslíte Georgea Pritcharda? spýtal sa plukovník. Nikdy neuverím, že by George… aj keď  ošetrovateľka tomu verí. Asi mesiac po smrti pani Pritchardovej, teda v čase exhumácie, som sestru Coplingovú navštívil. Nevedela, ako to urobil  vlastne o tom ani nehovorila , ale bolo jasné, že Georgea podozrieva. Bola presvedčená, že je nejakým spôsobom zodpovedný za manželkinu smrť.


  Nuž, povedal doktor Lloyd, možno nebola ďaleko od pravdy. Mimochodom, ošetrovateľky všeličo vedia. Nemôžu nič povedať  lebo nemajú dôkazy ale vedia.


  Sir Henry sa naklonil dopredu. Slečna Marplová, prihovoril sa starej dáme. O čom rozmýšľate? Neprezradíte nám to?


  Slečna Marplová sa strhla a líca jej zružoveli. Prepáčte, ospravedlnila sa. Myslela som na našu okresnú sestru. Je to veľmi zložitý problém.


  Zložitejší ako problém modrého muškátu?


  Záleží na prvosienkach, povedala slečna Marplová. Chcem povedať, že Dolly hovorila o žltých a ružových prvosienkach. Ak zmodrala ružová prvosienka, je to jasné. Ale ak bola žltá…


  Bola ružová, ozvala sa pani Bantryová.


  Nechápavo hľadela na slečnu Marplovú a s ňou všetci ostatní.


  V tom prípade je to jasné, usúdila stará dáma a ľútostivo potriasla hlavou. Navyše je sezóna ôs. A potom ten plyn.


  Zrejme vám to pripomína nejednu dedinskú tragédiu, utrúsil sir Henry.


  Tragédiu nie, odvetila slečna Marplová. A rozhodne nie zločin. Ale trochu mi to pripomína problémy, ktoré teraz máme s okresnou sestrou. Koniec koncov, aj ošetrovateľky sú len ľudia, keď uvážite, že sa musia stále správať korektne, nosiť tie nepohodlné goliere a bývať v rodinách  nuž, nečudo, že sa zavše niečo stane.


  Sir Henry ožil. Máte na mysli sestru Carstairsovú?


  Kdeže. Sestru Carstairsovú nie. Ale sestru Coplingovú. Bývala v dome Pritchardovcov a trávila veľa času s pánom Pritchardom, ktorý, ako hovoríte, je príťažlivý muž. Chuderka, zrejme si namýšľala  ale to teraz nechajme bokom. Asi nevedela o slečne Instowovej a, samozrejme, keď to neskôr zistila, obrátila sa proti nemu a snažila sa mu ublížiť. Ale ten list ju prezradil, nemám pravdu?


  Aký list?


  Na žiadosť pani Pritchardovej predsa napísala list veštkyni, ktorá prišla na údajné pozvanie. Neskôr však vyšlo najavo, že na tej adrese žiadna veštkyňa nebýva. Z toho vyplýva, že v tom mala prsty sestra Coplingová. Iba predstierala, že napísala list  takže záhadná Zarida bola v skutočnosti ona sama.


  To mi nenapadlo, priznal sir Henry. Hoci je to dôležité.


  Bol to dosť odvážny krok, pokračovala slečna Marplová. Pani Pritchardová ju mohla spoznať aj napriek prestrojeniu  no v tom prípade sa sestra Coplingová mohla vyhovoriť, že to bol iba žart.


  Čo ste mali na mysli, keď ste povedali, že na mieste istej osoby by ste sa nespoliehali na strach? spýtal sa sir Henry.


  Výsledok by bol veľmi pochybný, objasnila slečna Marplová. Nie, myslím si, že tie varovania a modré kvety poslúžili len ako  ak smiem použiť vojenský termín  kamufláž.


  A ako to bolo v skutočnosti?


  Viem, začala slečna Marplová ospravedlňujúco, zdá sa vám, že myslím iba na osy. Úbohé stvorenia, stávajú sa obeťami hromadného ničenia a zvyčajne práve v krásny letný deň. Spomenula som si, čo mi zišlo na um pri pohľade na záhradníka, ktorý potriasal fľašou s kyanidom draselným a vodou  že to vyzerá ako vonná soľ. A keby niekto vymenil fľaštičku s vonnou soľou za takú istú so smrtiacim roztokom… Nešťastná pani Pritchardová rada používala vonnú soľ… Vraveli ste, že mala fľaštičku pri sebe, keď ju našli. Samozrejme, ošetrovateľka mohla fľaštičky zase vymeniť, keď išiel pán Pritchard telefonovať; stačilo pustiť trochu plynu, aby zamaskovala vôňu mandlí a pre prípad, že by niekomu prišlo zle. Počula som, že kyanid draselný necítiť, keď chvíľu počkáte. Ale môžem sa mýliť a v tej fľaštičke bolo niečo úplne iné, no na tom teraz nezáleží, však? Slečna Marplová zmĺkla, aby nabrala dych.


  Jane Helierová sa naklonila dopredu. A čo modrý muškát a ostatné kvety?


  Ošetrovateľky majú vždy poruke lakmusový papierik. odvetila slečna Marplová. Používajú ho, nuž  na testovanie. Nie je to veľmi príjemná téma. Nebudem ju ďalej rozvádzať. Sama som kedysi robila ošetrovateľku, priznala sa a zružovela. V kyslom prostredí sa modrá farba zmení na červenú a v zásaditom sa červená zmení na modrú. Nebolo nič ľahšie ako potrieť lakmusovým papierikom červený kvet  v blízkosti postele, samozrejme. A potom, keď si tá úbohá pani privoňala k obľúbenej fľaštičke, výpary čpavku spôsobili, že kvet zmodral. Veľmi rafinované. Samozrejme, že muškát nebol modrý, keď sa vlámali do izby  všimli si ho až neskôr. Keď ošetrovateľka vymenila fľaštičky, nechala čpavkové výpary chvíľu pôsobiť na tapetu.


  Rozprávate, akoby ste boli pri tom, slečna Marplová, poznamenal obdivne sir Henry.


  Trápi ma, povedala slečna Marplová, chudák pán Pritchard a tá milá slečna Instowová. Možno podozrievajú jeden druhého a vyhýbajú sa stretnutiu  a život je taký krátky. Potriasla hlavou.


  Nemusíte si robiť starosti, ubezpečil ju sir Henry. Niečo totiž neviete. Nedávno zatkli ošetrovateľku obvinenú z vraždy staršieho pacienta, ktorý jej odkázal svoj majetok. Použila kyanid draselný vo fľaštičke od vonnej soli. Sestra Coplingová sa pokúsila zopakovať svoj zločin. Slečna Instowová a pán Pritchard už nemusia mať nijaké pochybnosti.


  Nie je to úžasné? zvolala stará dáma. Nemyslím tú ďalšiu vraždu, samozrejme. To je veľmi smutné a ukazuje, koľko je na svete zla, a ak mu raz podľahnete… To mi pripomína, že musím dokončiť rozhovor s doktorom Lloydom o našej okresnej sestre.


  SPOLOČNÍČKA


  Doktor Lloyd, vy nepoznáte žiadne strašidelné historky? ozvala sa slečna Helierová. Obdarila ho tým istým úsmevom, ktorým večer čo večer očarúvala divadelné obecenstvo. Jane Helierovú nazývali najkrajšou ženou Anglicka a jej žiarliví kolegovia na to reagovali uštipačnými poznámkami. Hovorili si medzi sebou: Jane, samozrejme, nie je nijaká umelkyňa. Veď nevie hrať  viete, čo mám na mysli. To tie oči.


  Tie oči sa teraz upierali na obstarožného starého mládenca, ktorý už päť rokov liečil telesné neduhy obyvateľov St Mary Meadu.


  Lekár si nevdojak narovnal vestu (v poslednom čase mu bola pritesná) a lámal si hlavu, ako nesklamať to nádherné stvorenie, ktoré ho oslovilo s takou dôverou.


  Žiada sa mi, povedala zasnene Jane, stráviť celý večer so zločinom.


  Výborne! zvolal jej hostiteľ plukovník Bantry. Výborne, výborne. A od srdca sa zasmial. Čo povieš, Dolly?


  Jeho manželka prestala myslieť na jarnú výsadbu kvetinových záhonov a nadšene súhlasila. Pravdaže, zahabkala. Vždy som si to myslela.


  Naozaj, moja milá? spýtala sa slečna Marplová a v očiach sa jej zaiskrilo.


  Viete, slečna Helierová, o strašidelné udalosti je v St Mary Meade núdza, nehovoriac o zločine, povedal doktor Lloyd.


  Prekvapujete ma, začudoval sa sir Henry. Bývalý hlavný komisár Scotland Yardu sa obrátil k slečne Marplovej. Z rozprávania vašej priateľky som nadobudol dojem, že St Mary Mead je hotové semenisko zločinu a zla.


  Sir Henry! zaprotestovala slečna Marplová a líca sa jej sfarbili naružovo. To som nikdy nepovedala. Iba som pripomenula, že na dedine žijú rovnakí ľudia ako kdekoľvek inde, lenže tu ich možno pozorovať zblízka.


  Ale vy tu predsa bývate krátko, opäť sa prihovorila lekárovi Jane Helierová. Cestovali ste po svete, boli ste na miestach, kde sa stále niečo deje!


  Máte pravdu, prisvedčil doktor Lloyd, ktorý ešte vždy zúfalo lovil v pamäti. Áno, máte pravdu… Áno… Aha! Už to mám!


  Uľahčene si vydýchol a pohodlne sa usadil. Stalo sa to dávno  takmer som zabudol. Ale fakty boli naozaj čudné  veľmi čudné. Aj zhoda okolností, ktorá mi pomohla nájsť riešenie tej záhady, bola vskutku zvláštna.


  Slečna Helierová si k nemu pritiahla stoličku, pretrela si pery rúžom a čakala. Aj ostatní hostia sa k nemu obrátili a v tvárach sa im zračil záujem.


  Neviem, či ste niekedy boli na Kanárskych ostrovoch, začal doktor Lloyd.


  Musí tam byť krásne, vzdychla Jane Helierová. Ležia niekde v Pacifiku, však? Alebo v Stredozemnom mori?


  Zastavil som sa tam cestou do Južnej Afriky, poznamenal plukovník. Pri západe slnka je nádherný pohľad na najvyšší vrch Tenerife, sopku Pico de Teide.


  Doktor Lloyd pokračoval: Príhoda, o ktorej bude reč, sa odohrala na ostrove Gran Canaria, nie na Tenerife. Odvtedy prešlo už veľa rokov. Vzhľadom na zdravotné ťažkosti som bol nútený prerušiť prax v Anglicku a odísť do cudziny. Usadil som sa v Las Palmas, čo je najväčšie mesto Gran Canarie. Páčil sa mi tamojší život. Podnebie bolo mierne, stále svietilo slnko, kedykoľvek som sa mohol okúpať v mori (čo robím veľmi rád) a ustavičný ruch v prístave ma priam fascinoval. V Las Palmas kotvia lode azda z celého sveta. Každé ráno som sa vybral na prechádzku po móle a ani príslušníčky nežného pohlavia v uličke plnej obchodov s klobúkmi by nemohli prejaviť väčší záujem ako ja.


  Ako som povedal, do prístavu Las Palmas prichádzajú lode z celého sveta. Niekedy sa zdržia iba niekoľko hodín, inokedy deň  dva. V najväčšom hoteli Metropol môžete vidieť ľudí všetkých rás a národností  sťahovavé vtáky. Dokonca aj tí, čo cestujú na Tenerife, sa najprv zastavia v Las Palmas.


  A v hoteli Metropol sa môj príbeh začína. Bol štvrtok večer, niekedy v januári. V hoteli sa tancovalo a ja som s priateľom sedel pri stole a pozoroval páry na parkete. Bolo tam zopár Angličanov a iných cudzincov, ale väčšinu tanečníkov tvorili Španieli, a keď orchester spustil tango, na parket vyšlo iba niekoľko španielskych dvojíc. Tancovali veľmi dobre, radosť pozerať. Najmä jedna žena vzbudzovala náš obdiv. Vysoká a krásna, pri tanci sa vlnila s pôvabom neskrotenej leopardice. Mala v sebe čosi nebezpečné. Povedal som to priateľovi a on súhlasil.


  ‚Takéto ženy majú zvyčajne pohnutú minulosť,‘ utrúsil. ‚Život ich nešetrí.‘


  ‚Krása je asi nebezpečná,‘ povedal som.


  ‚Nejde len o krásu,‘ trval na svojom. ‚Tu je v hre aj niečo iné. Len sa na ňu pozri. Okolo tej ženy sa vždy niečo deje. Ako som povedal, život ju nešetrí. Vždy bude v strede zvláštnych a vzrušujúcich udalostí. Stačí sa na ňu pozrieť.‘ Nakrátko sa odmlčal a potom s úsmevom dodal: ‚Tak ako stačí pozrieť na tie dve ženy oproti, a hneď ti je jasné, že im sa nemôže nič stať. Sú priam stvorené pre bezpečnú a pokojnú existenciu.‘


  Sledoval som jeho pohľad. Ženy, o ktorých hovoril, práve pricestovali  v ten večer zakotvila v prístave loď Holland Lloyd a pasažieri postupne prichádzali do hotela.


  Môj priateľ mal pravdu, to bolo nad slnko jasnejšie. Boli to dve Angličanky, milé Angličanky na cestách, akých v cudzine stretnete stovky. Odhadoval som, že môžu mať okolo štyridsiatky. Jedna bola svetlovlasá, drobná a trochu  naozaj iba trochu  bucľatá, zatiaľ čo tá druhá bola brunetka a trochu  naozaj iba trochu  vychudnutá. Boli, ako sa hovorí, dobre udržiavané, vkusne a nenápadne oblečené v tvídových kostýmoch a nemali vôbec žiadny mejkap. Šírili okolo seba atmosféru pokojnej sebaistoty, typickej pre Angličanky, ktorým sa dostalo dobrej výchovy. Ničím nevynikali. Vyzerali ako tisícky iných žien. Na cestách sa riadili sprievodcom a nič iné ich nezaujímalo. Kdekoľvek sa ocitli, určite navštívili anglickú knižnicu a anglikánsky kostol, možno, že jedna z nich trochu maľovala. Ako povedal môj priateľ, tie ženy mohli precestovať celý svet, a predsa sa im nikdy nič zvláštne neprihodilo. Pozrel som na španielsku tanečnicu s prižmúrenými ohnivými očami a usmial som sa.


  Chuderky, povzdychla Jane Helierová. Je to také hlúpe, že ľudia nevedia využiť svoje prednosti. Tá žena na Bond Street  Valentine  vie robiť hotové zázraky. Aj Audrey Denmanová k nej chodí  videli ste ju v Kroku do neznáma? V prvom dejstve hrá školáčku a je taká presvedčivá! A to už mala päťdesiat. Náhodou viem, že čoskoro bude mať šesťdesiat.


  Pokračujte, vyzvala pani Bantryová doktora Lloyda. Milujem príbehy o vlniacich sa španielskych tanečniciach. Aspoň na chvíľu zabudnem, že som stará a tučná.


  Ľutujem, povedal doktor ospravedlňujúco, ale tento príbeh nie je o Španielke.


  Nie?


  Ukázalo sa, že sme sa obaja mýlili. Španielskej krásavici sa neprihodilo nič vzrušujúce. Vydala sa za úradníka plavebnej spoločnosti, a kým som odišiel z ostrova, porodila päť detí a stučnela.


  Celkom ako dcéra Israela Petersa, poznamenala slečna Marplová. Tá, čo hrala v divadle a mala také pekné nohy, že dostala hlavnú úlohu v pantomíme. Všetci vraveli, že nedopadne dobre, ale ona sa vydala za obchodného cestujúceho a usadila sa.


  Opäť dedinská paralela, zamrmlal sir Henry.


  Nie, pokračoval doktor Lloyd. Môj príbeh je o dvoch Angličankách.


  Niečo sa im stalo? vydýchla slečna Helierová.


  Správne. A dokonca už na druhý deň.


  Vážne? utrúsila povzbudivo pani Bantryová.


  Keď som večer išiel von, zo zvedavosti som nazrel do hotelovej knihy hostí. Mená som našiel ľahko. Slečna Mary Bartonová a slečna Amy Durrantová, Malé pastviny, Caughton Weir, Buckinghamshire. Vtedy mi ani nenapadlo, že sa s nimi zakrátko stretnem za tragických okolností.


  Na druhý deň sme sa s priateľmi vybrali na piknik. Mali sme v úmysle prejsť autom na druhý koniec ostrova k zátoke, ktorá sa volala (ak ma pamäť neklame  je to už dávno) Las Nieves, kde sme sa mohli nerušene kúpať. Program sme síce dodržali, ale vyštartovali sme dosť neskoro, a tak sme cestou zastali, naobedovali sa a popoludní sme sa išli kúpať do Las Nieves.


  Keď sme prišli na pláž, hneď sme si všimli nezvyčajný ruch. Na morskom brehu sa zhromaždili azda všetci obyvatelia malej dedinky. Len čo nás zbadali, rozbehli sa k autu a vzrušene nám čosi vysvetľovali. Ani jeden z nás nevedel dosť dobre po španielsky, ale po chvíli som pochopil, čo sa nám dedinčania snažia povedať.


  Dve bláznivé Angličanky sa išli kúpať a jedna z nich odplávala príliš ďaleko a začala sa topiť. Tá druhá sa za ňou vybrala a pokúšala sa dopraviť ju na breh, ale nemala dosť síl a bola by sa tiež utopila, keby nie muža, ktorý za ňou vesloval v člne a zachránil ju  tej prvej už nebolo pomoci.


  Len čo som pochopil, čo sa stalo, ponáhľal som sa na pláž. Sprvu som ich nespoznal. Bucľatá žena v čiernom kúpacom úbore a zelenej gumenej čiapke mi nebola ani trochu povedomá, keď na mňa vystrašene pozrela. Kľačala pri tele svojej priateľky a trochu amatérsky sa pokúšala o umelé dýchanie. Keď som sa predstavil ako lekár, uľahčene si vydýchla. Poslal som ju do najbližšieho domca, aby sa osušila a prezliekla. Jedna zo žien, čo bola so mnou v aute, ju odprevadila. Čo ako som sa usiloval oživiť utopenú nešťastnicu, nepodarilo sa mi to. Bolo jasné, že jej život navždy vyhasol, a tak som sa nakoniec vzdal ďalších pokusov.


  Odišiel som za priateľmi do rybárskeho domca a oznámil im smutnú správu. Žena, ktorá prežila, už bola oblečená a ja som v nej hneď spoznal jednu z dvoch turistiek, čo sa včera ubytovali v hoteli. Správu prijala dosť pokojne, očividne ju väčšmi zasiahla hrôza, ktorú predtým prežila.


  ‚Úbohá Amy,‘ povedala. ‚Úbohá, úbohá Amy. Tak sa tešila na kúpanie v mori! Bola veľmi dobrá plavkyňa. Nechápem to. Čo sa mohlo stať, pán doktor?‘


  ‚Pravdepodobne dostala kŕč. Môžete mi opísať, ako sa to vlastne zbehlo?‘


  ‚Obe sme plávali v mori. Asi o dvadsať minút som sa chcela vrátiť, ale Amy povedala, že si ešte zapláva. A zrazu som počula, ako volá o pomoc. Hodila som sa do vody a plávala k nej, ako najrýchlejšie som vládala. Keď som sa k nej dostala, bola ešte na hladine, ale chytila sa ma a vzápätí sme sa ponorili. Keby nie toho muža v člne, utopili by sme sa obe.‘


  ‚To sa stáva často,‘ povedal som. ‚Nie je ľahké zachrániť človeka pred utopením.‘


  ‚Hrozné,‘ pokračovala slečna Bartonová. ‚Prišli sme sem len včera a tešili sme sa zo slnka a z dovolenky. A teraz toto  taká príšerná tragédia!‘


  Povypytoval som sa na mŕtvu a vysvetlil slečne Bartonovej, že jej rád pomôžem, ale španielske úrady budú žiadať podrobné informácie. Ochotne mi ich poskytla.


  Slečna Amy Durrantová bola jej spoločníčka, začala u nej pracovať asi pred piatimi mesiacmi. Vychádzali spolu dobre, ale slečna Durrantová takmer nikdy nespomenula svoju rodinu. Bola sirota od útleho detstva, vychoval ju strýko, ale od chvíle, čo dovŕšila dvadsiaty prvý rok, zarábala si na živobytie sama.


  Tak to bolo, povedal doktor Lloyd. Na okamih sa zamyslel a potom zopakoval, ale tentoraz s väčšou istotou: Tak to bolo.


  Nechápem, vyhŕkla Jane Helierová. To je všetko? Isteže, je to hrozná tragédia, ale nie je na nej nič strašidelné.


  Myslím, že to ešte nie je koniec, usúdil sir Henry.


  Máte pravdu, prisvedčil doktor Lloyd. Viete, už vtedy ma čosi zarazilo. Samozrejme, že som sa pýtal rybárov a miestnych obyvateľov, čo videli. Koniec koncov, boli to očití svedkovia. A jedna žena mi povedala čosi zvláštne. V tej chvíli som tomu nevenoval pozornosť, ale neskôr sa mi to vybavilo. Podľa nej bola slečna Durrantová úplne v poriadku, keď vykríkla. Tá druhá k nej doplávala a zámerne jej držala hlavu pod vodou. Ako vravím, zdalo sa mi to príliš fantastické, tak som to pustil z hlavy. V takýchto prípadoch všetko vyzerá inak, keď sa dívate z brehu. Slečna Bartonová sa možno snažila privodiť priateľke bezvedomie, aby ju v panike nestiahla pod hladinu. Z rozprávania tej dedinčanky totiž vyplynulo, že slečna Bartonová svoju spoločníčku úmyselne utopila.


  Viac som sa tým nezaoberal, až neskôr som si na to spomenul, keď sme o utopenej Amy Durrantovej nevedeli nič zistiť. Vyzeralo to, že nemala nijakých príbuzných. So slečnou Bartonovou sme jej prezreli batožinu. Našli sme jednu adresu, ale keď sme na ňu napísali, dozvedeli sme sa, že si tam prenajala izbu, aby si mala kam uložiť svoje veci. Domáca o nej nič nevedela, videla ju len raz, keď si prenajímala izbu. Slečna Durrantová vraj poznamenala, že chce mať miesto, kam sa môže kedykoľvek vrátiť ako domov. V izbe bolo pár kusov kvalitného starého nábytku, zviazané obrázkové časopisy a lodný kufor plný látok z výpredaja, ale nijaké osobné veci. Domácej povedala, že jej rodičia zomreli v Indii, keď bola malá, a vychoval ju strýko, ktorý bol kňazom, ale nezmienila sa, či išlo o brata matky, alebo otca, takže ani jej meno nič neprezrádzalo.


  Isteže, nešlo o žiadnu záhadu, ale ja som bol stále nespokojný. Veď v takej istej situácii bolo veľa osamelých hrdých a zdržanlivých žien. Medzi jej vecami v Las Palmas sa našli dve fotografie  dosť staré a vyblednuté, takže na nich nebolo ani meno fotografa  a jeden starý dagerotyp, na ktorom mohla byť jej matka alebo stará matka.


  Slečna Bartonová sa rozpomenula, že jej spoločníčka mala dve odporúčania. Jedno meno zabudla, ale na druhé si napokon spomenula. Išlo o istú dámu, ktorá bola momentálne v Austrálii. Napísali sme jej. Trvalo dlho, kým prišla odpoveď, a musím povedať, že nám veľmi nepomohla. V liste stálo, že jej slečna Durrantová robila spoločníčku, javila sa ako veľmi schopná a očarujúca žena, ale o jej súkromí ani o príbuzných pisateľka nič nevie.


  Nuž, ako vravím, na celej záležitosti nebolo nič mimoriadne. Iba dve veci ma znepokojovali. To, že o Amy Durrantovej nikto nič nevedel a čudné svedectvo tej dedinčanky. A ešte čosi: keď som sa sklonil nad telo utopenej a slečna Bartonová už odchádzala, raz sa obzrela. V jej tvári sa mihol výraz, ktorý nemôžem opísať inak ako silnú úzkosť a neistotu, a vryl sa mi do pamäti.


  Vtedy som sa nad tým nepozastavil. Pripisoval som to veľkému strachu o priateľku. Ale neskôr som si uvedomil, že medzi nimi nebol citový vzťah. Takže smrť Amy Durrantovej nevyvolala hlboký žiaľ, iba šok  nič viac.


  Prečo potom tá hrozná úzkosť? Tá otázka ma ustavične prenasledovala. Určite som sa nemýlil. A mimovoľne sa mi začala natískať odpoveď. Povedzme, že výpoveď dedinčanky bola pravdivá a že Mary Bartonová sa pokúsila chladnokrvne utopiť Amy Durrantovú. Držala jej hlavu pod vodou, úspešne predstierajúc, že ju zachraňuje. Potom jej prišiel na pomoc muž v člne. Sú na odľahlej pláži v ďalekej cudzine. A zrazu sa zjavím ja  posledný človek, ktorého by čakala. Doktor! A navyše Angličan! Slečna Bartonová si uvedomuje, koľko ľudí, čo boli pod vodou dlhšie ako Amy Durrantová, zachránilo umelé dýchanie. Ale musí úlohu dohrať do konca  odchádza a necháva ma samého so svojou obeťou. Keď sa obzrie, v tvári sa jej zračí veľká úzkosť. Čo ak Amy Durrantová prežije a prezradí všetko, čo vie?


  Panebože! zvolala Jane Helierová. Som taká vzrušená!


  Celá záležitosť sa z tohto uhla pohľadu zdala ešte hroznejšia a Amy Durrantová predstavovala čoraz väčšiu záhadu. Kto bola Amy Durrantová? Prečo by zamestnávateľka zabila bezvýznamnú platenú spoločníčku? Aké tajomstvo sa skrývalo za osudnou výpravou k moru? U Mary Bartonovej nastúpila iba pred niekoľkými mesiacmi. Slečna Bartonová ju vzala do cudziny a deň po príchode na Gran Canariu došlo k hroznej tragédii. Pritom obe boli milé, nenápadné, dobre vychované Angličanky. Povedal som si, že je to príliš neuveriteľné a že som sa dal uniesť vlastnou fantáziou.


  Takže ste nič neurobili? spýtala sa slečna Helierová.


  A čo som mohol robiť, moja milá? Nemal som nijaké dôkazy. Väčšina očitých svedkov vypovedala zhodne so slečnou Bartonovou. Moje podozrenie sa zakladalo iba na dojmoch, ktoré neboli ničím podložené, ak nerátam svoju fantáziu. Mohol som urobiť iba jedno, a to som aj urobil  pokúsiť sa vypátrať príbuzných Amy Durrantovej. Pri najbližšej ceste do Anglicka som dokonca navštívil jej domácu  výsledok už poznáte.


  Ale stále ste cítili, že čosi nie je v poriadku, poznamenala slečna Marplová.


  Doktor Lloyd prikývol. Zároveň som sa hanbil za svoje myšlienky. Akým právom som podozrieval tú milú, prijemnú anglickú dámu z ohavného chladnokrvného zločinu? Počas jej krátkeho pobytu na ostrove som sa snažil správať čo najsrdečnejšie. Pomáhal som jej pri rokovaniach na španielskych úradoch. Robil som, čo bolo v mojich silách, aby som pomohol krajanke v cudzej zemi. A predsa som presvedčený, že vedela, z čoho ju podozrievam a že ju nemám v láske.


  Ako dlho zostala na ostrove? spýtala sa slečna Marplová.


  Zhruba dva týždne. Asi desať dní po pohrebe slečny Durrantovej nastúpila na loď do Anglicka. Bola príliš zdrvená tou tragickou udalosťou, nemohla by na ostrove stráviť celú zimu, ako pôvodne plánovala. To povedala ona.


  Mali ste pocit, že ju to rozrušilo? chcela vedieť slečna Marplová.


  Lekár zaváhal. Nuž, nespomínam si, že by to malo vplyv na jej vzhľad, odvetil opatrne.


  Nemali ste dojem, že zrazu pribrala? vyzvedala slečna Marplová.


  Viete  zvláštne, že sa na to pýtate. Myslím, že máte pravdu. Áno, ak sa niečo zmenilo, tak toto  naozaj začala priberať.


  Odporné, povedala Jane Helierová a striaslo ju. Ako keby  ako keby stučnela z krvi svojej obete.


  No na druhej strane, pokračoval doktor Lloyd, som mal pocit, že jej možno krivdím. Pred odchodom urobila čosi, čo ukazovalo celkom iným smerom. Možno sú ľudia, ktorých svedomie je spomalené  trvá im veľmi dlho, kým pochopia, aký čin spáchali.


  Bolo to večer pred jej odchodom z ostrova. Pozvala ma k sebe a srdečne mi ďakovala za pomoc, ktorú som jej poskytol. Ja som to, pochopiteľne, zľahčoval a povedal som, že som urobil len to, čo bolo v danej situácii úplne prirodzené, a tak ďalej. Zatým nasledovala odmlka a potom mi slečna Bartonová položila otázku.


  ‚Myslíte si, že človek má právo zobrať zákon do vlastných rúk?‘


  Odpovedal som, že je to zložitá otázka, ale v zásade si myslím, že nie. Zákon je zákon a všetci ho musíme dodržiavať.


  ‚Aj keď je bezmocný?‘


  ‚Nerozumiem.‘


  ‚Ťažko sa to vysvetľuje, ale človek niekedy urobí niečo, čo sa všeobecne považuje za nesprávne  dokonca za zločin  aj keď ho k tomu viedli ušľachtilé úmysly.‘


  Na to som dosť príkro vyhlásil, že to isté si zrejme mysleli aj mnohí zločinci, a ona sa stiahla.


  ‚To je odporné,‘ zamrmlala. ‚Odporné.‘


  Vzápätí zmenila tón a požiadala ma o niečo na spanie. Povedala, že nemôže spávať odvtedy, čo  zaváhala  zažila ten hrozný šok.


  ‚Ste si istá? Nič iné vás netrápi? Nemáte žiadne starosti?‘


  ‚Čo by ma malo trápiť? Aké starosti?‘ odsekla podozrievavo.


  ‚Nuž, aj strach môže spôsobiť nespavosť,‘ prehodil som ľahkým tónom.


  Slečna Bartonová sa zamyslela. ‚Máte na mysli strach z budúcnosti, alebo strach z minulosti, ktorú nemožno zmeniť?‘


  ‚Oboje.‘


  ‚Strach z minulosti je zbytočný. Nedá sa vrátiť… Ale načo to vravím! Netreba rozmýšľať. Netreba rozmýšľať.‘


  Predpísal som jej liek na spanie a rozlúčil som sa. Cestou som musel myslieť na jej slová. ‚Nedá sa vrátiť…‘ Čo? Alebo kto?


  Mám pocit, že náš posledný rozhovor ma pripravil na to, čo prišlo. Nečakal som to, samozrejme, ale keď sa to stalo, nebol som prekvapený. Mary Bartonová na mňa od začiatku pôsobila dojmom zásadovej ženy  nie slabej hriešnice, ale ženy s istým presvedčením, odhodlanej konať podľa neho a nevzdať sa, kým nestratí vieru. Nazdával som sa, že ju pri našom poslednom rozhovore začali trápiť pochybnosti. Z jej slov som vtedy vycítil prvé náznaky ľútosti, pri ktorej si človek spytuje svedomie.


  Stalo sa to v Cornwalle v malom kúpeľnom mestečku, ktoré bolo v tom čase takmer vyľudnené. Muselo to byť  moment  áno, koncom marca. Čítal som o tom v novinách. Istá slečna Bartonová tam bývala v malom hoteli a správala sa veľmi čudne. Všetci si to všimli. V noci chodila po izbe sem a tam, mrmlala si čosi popod nos a ľudia v susedných izbách nemohli spať. Až jedného dňa navštívila farára a vyhlásila, že sa mu musí s niečím zdôveriť. Nato sa priznala, že spáchala zločin. A namiesto toho, aby pokračovala, náhle sa zdvihla a povedala, že príde na druhý deň. Farár ju považoval za duševne labilnú a nebral jej priznanie vážne.


  Na druhý deň ráno zistili, že jej izba je prázdna. Našiel sa list adresovaný koronerovi, v ktorom stálo:


  Včera som sa pokúšala rozprávať s farárom, ku všetkému sa priznať, ale nešlo to. Ona mi v tom zabránila. Môžem to napraviť iba jedným spôsobom  život za život  môj život sa musí skončiť rovnako ako ten jej. Aj ja sa musím utopiť v hlbokom mori. Myslela som si, že mám na to právo. Teraz vidím, ako som sa mýlila. Ak chcem, aby mi Amy odpustila, musím ísť za ňou. Z mojej smrti nikoho neobviňujte.


  Mary Bartonová


  Na pláži pri neďalekej zátoke našli jej šaty. Všetko nasvedčovalo tomu, že sa tam vyzliekla a odplávala do mora, ďaleko od brehu, kde boli nebezpečné prúdy.


  Telo sa nenašlo, ale po nejakom čase vyhlásili slečnu Bartonovú za mŕtvu. Ukázalo sa, že bola veľmi bohatá, jej majetok mal hodnotu stotisíc libier. A keďže nezanechala poslednú vôľu, všetko zdedili najbližší príbuzní v Austrálii. V novinách sa objavili diskrétne narážky na tragédiu, ktorá sa odohrala na Kanárskych ostrovoch, a teoretické úvahy o tom, že smrť slečny Durrantovej mala neblahý vplyv na duševné zdravie jej priateľky. Ako býva v takých prípadoch zvykom, celú vec uzavreli ako samovraždu v náhlom záchvate šialenstva. Nuž a tak sa skončila tragédia Amy Durrantovej a Mary Bartonovej.


  Všetci dlho mlčali. Potom Jane Helierová hlasno vydýchla.


  Ale teraz nesmiete prestať  práve to začalo byť napínavé. Pokračujte.


  Žiaľ, slečna Helierová, toto nie je román na pokračovanie. Toto je skutočný život a v živote sa často stáva, že príbehy zostanú nedopovedané.


  Ale ja nechcem, aby sa to skončilo takto, zafňukala slečna Helierová. Chcem vedieť, čo bolo ďalej.


  V takých chvíľach zvykneme používať vlastný rozum, slečna Helierová, objasnil sir Henry. Prečo Mary Bartonová zabila svoju spoločníčku? To je záhada, ktorú nám doktor Lloyd práve predložil.


  No dobre, odsekla slečna Helierová, mohla na to mať kopu dôvodov. Chcem povedať… vlastne neviem. Možno jej išla na nervy, možno na ňu žiarlila, hoci doktor Lloyd nespomínal žiadnych mužov, ale na lodi… veď viete, čo sa hovorí o lodiach a cestovaní po mori. Slečna Helierová sa mierne zadychčala a všetci prítomní v tej chvíli pochopili, čo sa skrýva v jej rozkošnej hlavičke.


  Napadá mi všeličo, povedala pani Bantryová. Ale asi by som sa mala držať jednej myšlienky. Nuž, myslím si, že otec slečny Bartonovej prišiel k svojmu bohatstvu tak, že zruinoval otca Amy Durrantovej, a ona sa chcela pomstiť. Ach nie, veď to bolo naopak! Bože, to je mrzuté. Ale prečo by bohatá zamestnávateľka zabíjala chudobnú spoločníčku? Mám to! Slečna Bartonová mala mladšieho brata, ktorý sa zastrelil z nešťastnej lásky k Amy Durrantovej. Slečna Bartonová čaká na vhodnú príležitosť. Amy stráca spoločenské postavenie. Slečna Bartonová ju zamestná ako spoločníčku, odcestuje s ňou na Kanárske ostrovy a tam uskutoční svoju pomstu. Čo vy na to?


  Brilantné, poznamenal sir Henry. Ibaže nevieme, či slečna Bartonová mala brata.


  Na to sme prišli dedukciou, povedala pani Bantryová. Lebo ak nemala mladšieho brata, nemala ani motív. Takže musela mať mladšieho brata. Chápete, môj milý Watson?


  To je síce pekné, Dolly, zamiešal sa jej manžel, ale sú to len dohady.


  Samozrejme, čo iné nám zostáva ako hádať? Veď sa nemáme čoho chytiť. Do toho, miláčik, skús hádať.


  Namojdušu neviem, čo povedať. Ale zdá sa mi, že na tom, čo hovorila slečna Helierová, môže byť kus pravdy. Možno sa obe zahľadeli do jedného muža. Pozri, Dolly, mohol to byť vysokopostavený duchovný. Obe slečny mu vyšili povedzme pluviál a on si najprv obliekol ten od slečny Durrantovej. Určite v tom bolo niečo také. Nakoniec predsa išla za farárom. Ženy často strácajú hlavu pre dobre vyzerajúceho kňaza. Stále sa o tom hovorí.


  Pokúsim sa o trochu rafinovanejšie vysvetlenie, začal sir Henry. Ale priznávam, že je to len domnienka. Nazdávam sa, že slečna Bartonová bola odjakživa duševne labilná. Takých prípadov je viac, ako si myslíte. Jej stav sa zhoršil a ona si začala namýšľať, že jej povinnosťou je zbaviť svet určitých ľudí  zrejme takzvaných nešťastných žien. O minulosti slečny Durrantovej nič nevieme. To znamená, že mala minulosť  pravdepodobne neveľmi šťastnú. Slečna Bartonová sa to dozvie a rozhodne sa, že ju znesie zo sveta. Neskôr zapochybuje o správnosti svojho činu a začnú ju prenasledovať výčitky svedomia. Jej koniec dokazuje, že bola duševne nevyrovnaná. Tak čo, slečna Marplová, súhlasíte so mnou?


  Obávam sa, že nie, sir Henry, odvetila slečna Marplová s rozpačitým úsmevom. Naopak, podľa mňa jej koniec dokazuje, že to bola mimoriadne bystrá a vynachádzavá žena.


  Jane Helierová odrazu skríkla: Jaj! Aká som bola hlúpa. Môžem hádať ešte raz? Nemohlo to byť nič iné ako vydieranie! Spoločníčka ju vydierala. Len nechápem, prečo si slečna Marplová myslí, že bolo múdre zabiť sa. Tomu naozaj nerozumiem.


  Viete, ozval sa sir Henry, slečna Marplová už zažila podobný prípad v St Mary Meade.


  Vy sa mi stále posmievate, sir Henry, ohradila sa slečna Marplová. Ale priznám sa, pripomína mi to, iba trochu, starú pani Troutovú. Brala dôchodok troch mŕtvych žien z rôznych obcí.


  To bol istotne zložitý a rafinovaný zločin, nezdržal sa sir Henry. Len mi akosi uniká súvislosť s našou záhadou.


  Ani sa nečudujem, povedala slečna Marplová. Vám to nič nehovorí. Lenže tie rodiny boli veľmi chudobné a dôchodky im pomáhali prežiť. Viem, že to nemôžete pochopiť. Ale v skutočnosti som chcela povedať, že celý podvod bol založený na tom, že staré ženy sa na seba ponášajú.


  Prosím? spýtal sa nechápavo sir Henry.


  Prepáčte, neviem dobre vysvetľovať. Keď doktor Lloyd na začiatku opísal tie dve dámy, nevedel, ktorá je ktorá, a zrejme to nevedel nikto v hoteli. O deň  dva by ich už rozoznali, lenže na druhý deň sa jedna z nich utopila, a ak tá, čo prežila, o sebe tvrdila, že je slečna Bartonová, určite nikomu nezišlo na um, že to nemusí byť pravda.


  Myslíte si… Aha! Už chápem, povedal sir Henry.


  Inak sa o tom rozmýšľať nedá. Aj pani Bantryová to naznačila. Prečo by bohatá zamestnávateľka zabíjala chudobnú spoločníčku? Opak je oveľa pravdepodobnejší. Chcem povedať, že tak to v živote chodí.


  Vážne? spýtal sa sir Henry. Šokujete ma, slečna Marplová.


  Samozrejme, pokračovala stará dáma, že si obliekla šaty slečny Bartonovej, ktoré jej zrejme boli úzke, takže vyzerala, akoby trochu pribrala. Preto som sa na to pýtala. Muž by si pomyslel, že dáma pribrala, a nie, že sa jej šaty zmenšili  aj keď to nie je najpresnejšie vyjadrenie skutočnosti.


  Ale ak Amy Durrantová zabila slečnu Bartonovú, čo tým získala? spýtala sa pani Bantryová. Podvod by skôr či neskôr vyšiel najavo.


  Isteže, veď to trvalo iba mesiac, pripomenula slečna Marplová. V tom čase zrejme veľa cestovala a vyhýbala sa známym. To som mala na mysli, keď som povedala, že staré ženy sa na seba ponášajú. Nepredpokladám, že si niekto všimol inú fotografiu v pase. A potom sa v marci vybrala do Cornwallu, kde vzbudila pozornosť svojím čudným správaním, takže keď ľudia objavili jej šaty na pláži a prečítali si list, ktorý zanechala, vôbec im nenapadlo použiť zdravý rozum.


  To znamená? spýtal sa sir Henry.


  Nenašlo sa telo, vyhlásila slečna Marplová. To by každému udrelo do očí, pravda, pokiaľ sa nedal zviesť falošnými stopami  vrátane rečí o zločine a výčitiek svedomia. Nijaké telo. To bol najdôležitejší fakt.


  Chceš povedať… Pani Bantryová spozornela. Chceš povedať, že nemala výčitky svedomia a že sa v skutočnosti neutopila?


  Ona určite nie! Viete, je to celkom ako v prípade pani Troutovej. Pokiaľ išlo o falošné stopy, bola veľmi šikovná, ale mňa neobalamutila. Tá vaša slečna Bartonová prenasledovaná výčitkami svedomia  vidím jej až do žalúdka. Ona a utopiť sa? Skôr odišla do Austrálie, ak sa nemýlim.


  Nemýlite sa, slečna Marplová, ozval sa doktor Lloyd. Čakalo ma ešte jedno prekvapenie. V ten deň v Melbourne som od úžasu onemel.


  Takže to bola tá čudná zhoda okolností, o ktorej ste hovorili na začiatku?


  Doktor Lloyd prikývol. Správne. Slečna Bartonová  alebo slečna Amy Durrantová  ako chcete, mala jednoducho smolu. Nejaký čas som pracoval ako lodný lekár, a keď som po pristátí v Melbourne vykročil do ulíc, prvá osoba, ktorá mi padla do oka, bola žena, o ktorej som si myslel, že sa utopila pri brehoch Cornwallu. Okamžite pochopila, že hra sa skončila, a napodiv urobila odvážny krok  zdôverila sa mi. Zvláštna žena, bez akýchkoľvek morálnych zábran. Bola najstaršia z deviatich súrodencov, všetci žili vo veľkej chudobe. Raz požiadali o pomoc bohatého bratanca v Anglicku, ktorý ich však odmietol, pretože slečna Bartonová sa kedysi pohádala s ich otcom. Rodina zúfalo potrebovala peniaze na liečbu troch najmladších detí, ktoré mali krehké zdravie. A vtedy sa Amy Bartonová zrejme rozhodla pre chladnokrvnú vraždu. Vybrala sa do Anglicka  na cestu si zarobila ako opatrovateľka detí. Zamestnala sa u slečny Bartonovej ako spoločníčka pod menom Amy Durrantová. Prenajala si izbu, do ktorej umiestnila pár kusov nábytku, aby pôsobila dojmom dôveryhodnej osoby. Utopenie nebolo plánované, konala na základe náhlej inšpirácie, na ktorú čakala. Potom zinscenovala posledné dejstvo tragédie, vrátila sa do Austrálie a ako najbližšia príbuzná spolu so súrodencami zdedila peniaze slečny Bartonovej.


  Bol to vskutku odvážny a dokonalý zločin, poznamenal sir Henry. Takmer dokonalý. Keby totiž na Kanárskych ostrovoch zahynula slečna Bartonová, na Amy Durrantovú by padlo podozrenie a jej spojenie s rodinou Bartonovcov by pravdepodobne vyšlo najavo. Ona tomu zabránila zmenou totožnosti a dvojitým zločinom, ak ho tak môžem nazvať. Áno, bol to takmer dokonalý zločin.


  Čo sa s ňou stalo? zaujímala sa pani Bantryová. Čo ste v tej veci urobili, pán doktor?


  Bol som v ťažkej situácii. Dodnes nemám takmer žiadne dôkazy v zmysle zákona. A navyše, podľa určitých príznakov som usúdil, že tá žena, hoci na prvý pohľad vyzerala mocná a zdravá, má svoje dni na tomto svete zrátané. Išiel som s ňou domov a zoznámil sa s jej rodinou  všetci boli milí a nekonečne oddaní svojej najstaršej sestre. Ani vo sne im nenapadlo, že by bola schopná spáchať zločin. Aký zmysel by malo spôsobiť im bolesť, keď som nič nemohol dokázať? Jej priznanie som počul iba ja. A tak som nechal prírodu, aby vykonala svoje. Šesť mesiacov po našom stretnutí v Melbourne slečna Amy Bartonová zomrela. Často som rozmýšľal, či jej dobrá nálada bez výčitiek svedomia vydržala až do samého konca.


  Určite nie, povedala pani Bantryová.


  Myslím, že áno, nesúhlasila slečna Marplová. Ako pani Troutovej.


  Jane Helierovú striaslo. Nuž, povzdychla si. Je to veľmi, veľmi vzrušujúce. Ale stále nerozumiem, kto koho utopil. A ako s tým súvisí pani Troutová?


  Nijako, moja milá, ubezpečila ju slečna Marplová. Bola to len žena  pravda, nie veľmi príjemná  z dediny.


  Ach! zvolala Jane. Z dediny. Ale na vidieku sa nikdy nič nedeje, však? Keby som ja žila na dedine, načisto by som osprostela.


  ŠTYRIA PODOZRIVÍ


  Rozhovor sa stále krútil okolo neodhalených a nepotrestaných zločinov. Postupne vyjadrili svoje názory všetci: plukovník Bantry a jeho bucľatá priateľská manželka, Jane Helierová, doktor Lloyd aj stará slečna Marplová. Iba jeden mlčal, práve ten najpovolanejší. Sir Henry Clithering, bývalý hlavný komisár Scotland Yardu, ticho sedel, vykrúcal si  či skôr hladkal  fúzy a usmieval sa popod nos, akoby sa na niečom zabával.


  Sir Henry, oslovila ho pani Bantryová. Ak niečo nepoviete, začnem kričať. Je, alebo nie je veľa nepotrestaných zločinov?


  Asi máte na mysli novinové titulky, pani Bantryová. SCOTLAND YARD OPÄŤ ZLYHAL. A pod ním celý zoznam nevyriešených záhad.


  Ktorých je v skutočnosti pomerne málo, nemám pravdu? zamiešal sa doktor Lloyd.


  Správne. O stovkách zločinov, ktorých páchatelia boli spravodlivo potrestaní, sa zvyčajne nepíše. Ale o to teraz nejde. Keď hovoríte o neodhalených a nevyriešených zločinoch, hovoríte o dvoch rozdielnych veciach. Do prvej kategórie patria všetky zločiny, o ktorých sa Scotland Yard nikdy nedozvie, lebo o nich nikto nevie.


  Dúfam, že tých nie je veľa, ozvala sa pani Bantryová.


  Myslíte?


  Sir Henry! Hádam nechcete naznačiť, že ich je veľa?


  Podľa mňa, utrúsila slečna Marplová, ich bude viac než dosť.


  Šarmantná stará dáma so starosvetským pokojným vystupovaním ani okom nemihla, keď vyslovila svoj názor.


  Slečna Marplová! zvolal prekvapene plukovník.


  Isteže, dodala rýchlo, na svete je veľa hlupákov. A hlupákov vždy odhalia, nech urobia čokoľvek. Ale je dosť ľudí, ktorí nie sú hlúpi, a človeka až strasie pri pomyslení, čoho by boli schopní, keby nemali hlboko zakorenené morálne zásady.


  Máte pravdu, súhlasil sir Henry. Mnohí ľudia naozaj nie sú hlúpi. Ako často sa zločin odhalí iba vďaka drobnej neopatrnosti? A zakaždým si kladiem otázku: keby nie tej neopatrnosti, boli by sme sa o tom vôbec dozvedeli?


  Ale to je veľmi vážna vec, Clithering, povedal plukovník Bantry. Veľmi vážna.


  Skutočne?


  Pravdaže! Samozrejme, že je to vážne.


  Hovorili ste, že zločin býva často nepotrestaný. Naozaj si to myslíte? Možno ho nepotrestá zákon, lenže príčiny a dôsledky pôsobia aj mimo zákona. Tvrdenie, že každý zločin je sám osebe trestom, je síce trochu otrepané, ale podľa mňa veľmi pravdivé.


  Možno, možno. Lenže to nič nemení na vážnosti… ehm… na vážnosti… zahabkal plukovník.


  Sir Henry Clithering sa usmial. Deväťdesiatdeväť ľudí zo sta nepochybne uvažuje ako vy. Viete, otázka viny nie je taká dôležitá ako otázka neviny. A to si nikto neuvedomuje.


  Nechápem, ozvala sa Jane Helierová.


  Ja áno, povedala slečna Marplová. Keď pani Trentová zistila, že jej z kabelky zmizla dvaapolšilingová minca, najväčšmi to postihlo jej upratovačku pani Arthurovú. Samozrejme, že ju Trentovci podozrievali, ale boli to láskaví ľudia a vedeli, že upratovačka má veľkú rodinu a muža pijana, nuž  jednoducho nechceli zájsť do krajnosti. Ale odvtedy sa k nej správali inak ako predtým, nenechávali ju samu v dome, a to sa jej hlboko dotklo. Aj ostatní ľudia na ňu krivo pozerali. Zrazu však vyšlo najavo, že kradla guvernantka. Pani Trentová ju videla na vlastné oči. Bola to číra náhoda, hoci ja radšej hovorím o prozreteľnosti. A práve to mal sir Henry na mysli, ak sa nemýlim. Väčšinu ľudí by zaujímalo iba to, kto ukradol peniaze, a ukázalo sa, že to urobila osoba, ktorú nikto nepodozrieval  celkom ako v detektívnych románoch! Lenže pre úbohú pani Arthurovú to bola otázka života a smrti, aj keď nič nespáchala. To ste mali na mysli, však, sir Henry?


  Áno, trafili ste do čierneho, slečna Marplová. Tá upratovačka mala šťastie, lebo jej nevina sa dokázala. Ale na niektorých ľuďoch leží bremeno nespravodlivého obvinenia celý život.


  Myslíte na nejaký konkrétny prípad? spýtala sa pani Bantryová.


  Pravdupovediac, áno. Bol to kuriózny prípad. Všetci si myslíme, že to bola vražda, ale nikdy to nedokážeme.


  Jed, vydýchla Jane. Niečo, čo nezanecháva stopy.


  Doktor Lloyd sa nepokojne zahniezdil a sir Henry pokrútil hlavou.


  Nie, vážená slečna, nijaké otrávené šípy juhoamerických Indiánov! Kiežby to tak bolo. Tentoraz máme do činenia s čímsi veľmi prozaickým  natoľko prozaickým, že jednoducho nie sme schopní usvedčiť vraha. Istý starý pán spadol zo schodov a zlomil si väz  poľutovaniahodná nehoda, aká sa stáva každý deň.


  Čo sa vlastne stalo?


  Ktovie… Sir Henry pokrčil plecami. Niekto ho zozadu posotil? Alebo natiahol tenký motúzik cez schodište a potom ho odstránil? To sa nikdy nedozvieme.


  Myslíte si, že to nebola nehoda. Prečo? spýtal sa doktor Lloyd.


  Je to dosť dlhá história, ale  áno, sme si tým celkom istí. Ako som povedal, nemáme šancu niekoho usvedčiť  dôkazy sú príliš chabé. Ale je tu ešte ďalšia stránka prípadu, o ktorej som hovoril. Ten čin totiž mohli spáchať štyria ľudia. Jeden z nich je vinný, ale zvyšní traja sú nevinní. A ak sa nedopátrame pravdy, tí traja budú žiť v tieni pochybností.


  Skúste nám ten dlhý príbeh vyrozprávať, navrhla pani Bantryová.


  Nuž, môžem ho skrátiť, pripustil sir Henry. V každom prípade zostručním začiatok. Ten súvisí s nemeckým tajným spolkom Čierna ruka, ktorý je obdobou talianskej mafie alebo toho, čo si ľudia pod názvom mafia predstavujú. Vydieranie a terorizovanie. Spolok vznikol po vojne a rýchlo sa rozšíril. Veľa ľudí mu padlo za obeť. Úrady si s ním nevedeli rady, lebo členovia prísne strážili svoje tajomstvá a bolo prakticky nemožné nájsť niekoho, kto by ich zradil.


  V Anglicku sa o ňom nevedelo, ale v Nemecku mala jeho činnosť priam paralyzujúce účinky na spoločnosť. Nakoniec sa rozpadol zásluhou istého doktora Rosena, ktorý kedysi patril k popredným pracovníkom tajnej služby. Vstúpil do spolku, prenikol do najvyšších kruhov a stal sa, ako som povedal, nástrojom, ktorý spôsobil jeho zánik.


  Samozrejme, že potom nemohol zostať v Nemecku a uchýlil sa do Anglicka. Berlínska polícia nás o tom upovedomila listom. Prišiel do Scotland Yardu a mali sme spolu dlhý rozhovor. Díval sa na celú vec triezvo, ale súčasne odovzdane. Bolo mu jasné, čo ho čaká.


  ‚Dostanú ma, sir Henry,‘ povedal. ‚O tom nepochybujem.‘ Bol to vysoký muž s ušľachtilou hlavou a veľmi hlbokým hlasom. Jeho národnosť prezrádzala iba mierne hrdelná intonácia. ‚Je to hotová vec. Ale nevadí, som pripravený. Vedel som, do čoho sa púšťam. Urobil som, čo som si predsavzal. Organizácia sa už nikdy neobnoví. Ale jej členovia sú ešte vždy na slobode a pomstia sa mi jediným možným spôsobom  zabijú ma. Je to len otázka času. A práve čas teraz potrebujem najväčšmi. Viete, mám veľmi zaujímavé materiály, ktoré teraz redigujem  je to výsledok mojej celoživotnej práce. Rád by som, ak to bude možné, svoje dielo dokončil.‘


  Hovoril veľmi prosto, no s istou vznešenosťou, ktorú som musel obdivovať. Sľúbil som mu, že urobíme potrebné opatrenia, ale on len mávol rukou.


  ‚Jedného dňa, skôr či neskôr, ma dostanú,‘ zopakoval. ‚A keď ten deň príde, netrápte sa. Som presvedčený, že spravíte všetko, čo bude vo vašich silách.‘


  Potom mi predložil svoj plán, ktorý bol celkom jednoduchý. Chcel si prenajať malý dom na vidieku, kde by mohol pokojne žiť a pracovať. Napokon sa rozhodol pre dedinu King’s Gnaton v Somersete, ktorá leží jedenásť kilometrov od železničnej stanice a civilizácia ju zatiaľ nepoznačila. Kúpil si čarovný domček a po rekonštrukcii sa v ňom usadil. Spolu s ním bývala v dome jeho neter Greta, tajomník, stará nemecká slúžka, ktorá mu verne slúžila štyridsať rokov, a záhradník a údržbár v jednej osobe z King’s Gnatonu.


  Štyria podozriví, šepol doktor Lloyd.


  Správne. Štyria podozriví. Nuž, a to je skoro všetko. Päť mesiacov plynul život v King’s Gnatone pokojne. A potom sa to stalo. Raz ráno doktor Rosen spadol zo schodov a približne o pol hodiny ho našli mŕtveho. Gertrud bola v čase nehody v kuchyni a nič nepočula  to tvrdí ona. Fräulein Greta v záhrade sadila cibuľky  znova je to len jej tvrdenie. Záhradník Dobbs v kôlni desiatoval  to hovorí on. A tajomník bol na prechádzke, čo nám okrem neho nemôže nikto potvrdiť. Ani jeden z nich teda nemá alibi  a ani jeden nemôže dosvedčiť, že ostatní hovoria pravdu. Jedno je však jasné. Nemohol to urobiť nik cudzí, lebo neznámeho človeka by si v dedinke, ako je King’s Gnaton, okamžite všimli. Predné i zadné dvere boli zamknuté a každý člen domácnosti mal vlastný kľúč. Takže okruh podozrivých sa zúžil na tých štyroch. A predsa sa zdá, že každý je mimo podozrenia. Greta bola dcéra Rosenovho brata. Gertrud mu oddane slúžila štyridsať rokov. Dobbs nikdy nevytiahol päty z King’s Gnatonu. A tajomník Charles Templeton…


  Áno, skočil mu do reči plukovník Bantry, ten sa mi vidí podozrivý. Čo o ňom viete?


  Práve to, čo som o ňom vedel, ho  aspoň v tom čase  vyradilo spomedzi podozrivých, odvetil sir Henry vážne. Charles Templeton bol môj človek.


  Aha! Plukovníka Bantryho to očividne zaskočilo.


  Áno, chcel som mať niekoho priamo na mieste, ale nechcel som vzbudiť pozornosť dedinčanov. A Rosen potreboval tajomníka. Tak som mu poslal Templetona. Je to džentlmen, hovorí plynne po nemecky a považujem ho za veľmi schopného chlapíka.


  Ale ktorého z nich teda podozrievate? spýtala sa pani Bantryová. Všetci pôsobia dôveryhodne.


  Áno, na prvý pohľad to tak vyzerá. Lenže na celú vec sa možno pozrieť aj z iného uhla. Fräulein Greta, pekná ako obrázok, bola Rosenova neter, ale vojna nám opäť ukázala, že brat sa môže obrátiť proti sestre, otec proti synovi a tak ďalej, a že aj najkrajšie a najmilšie dievčatá robili neuveriteľné veci. To isté platí o Gertrud, ktovie, aké sily pôsobili v jej prípade. Možno sa povadila s pánom, možno mala pocit krivdy, znásobený rokmi vernej služby. Staršie ženy z tejto spoločenskej vrstvy vedia byť neuveriteľne zatrpknuté. A Dobbs? Naozaj bol mimo hry iba preto, že nepatril do rodiny? Peniaze majú veľkú moc. Niekto si ho mohol kúpiť.


  Jedno je však jasné: odkaz alebo rozkaz musel prísť zvonku. Prečo by sa päť mesiacov nič nedialo? Nie, bývalí členovia tajnej spoločnosti zjavne nezaháľali. Najprv si neboli istí, kto ich zradil, a keď sa potvrdilo, že to bol Rosen, pravdepodobne poslali odkaz svojmu človeku v dome  odkaz, ktorý hovoril jasnou rečou: treba zabiť zradcu.


  Aké odporné! zvolala Jane Helierová a zachvela sa.


  Lenže ako sa tam odkaz dostal? Nad tým som si dlho lámal hlavu, lebo to bola jediná nádej na vyriešenie môjho problému. Jeden zo štyroch ľudí nejako dostal správu zvonku. Bolo mi jasné, že ten človek vykonal rozkaz okamžite. Patrilo to k zvyklostiam Čiernej ruky. Možno sa vám môj postup bude zdať až smiešne punktičkársky. Položil som si otázku: Kto v to ráno navštívil Rosenov dom? Nikoho som nevynechal. A tu je zoznam. Sir Henry vytiahol z vrecka obálku a z nej vybral list papiera.


  Mäsiar priniesol baraniu krkovičku. Prešetrené, súhlasí. Pomocník z obchodu s potravinami priniesol vrecko kukuričnej múky, dve libry cukru, libru masla a libru kávy. Aj to som si overil, súhlasí. Poštár priniesol dva katalógy pre fräulein Rosenovú, jeden list pre Gertrud, tri pre doktora Rosena  jeden z cudziny  a dva listy pre pána Templetona, z ktorých jeden bol tiež z cudziny.


  Sir Henry sa nakrátko odmlčal a vybral z obálky ďalšie papiere.


  Môžete si ich prečítať. Odovzdali mi ich ľudia, ktorým sú adresované, alebo sa našli v koši na papier. Azda netreba pripomínať, že odborníci podrobili listy skúške na neviditeľný atrament a podobne. Nič zvláštne však nezistili.


  Všetci sa zhŕkli okolo sira Henryho. Katalógy boli od dodávateľa kvetov a z istého popredného londýnskeho kožušníctva. Doktor Rosen dostal dva účty, jeden za semená do záhrady a druhý z londýnskeho papiernictva. V liste, ktorý mu prišiel, stálo:


  Milý Rosen!


  Píšem Vám v kaviarni Zaragoza. Nedávno sa tu objavil Amos Jackson. Práve sa vrátil z Barcelony. Myslím, že má veľké Ilúzie, pokiaľ ide výpravu na Ťanšan. Dajte mi vedieť, ako sa máte. Hovorím Vám: pozor na istú osobu. Vy viete, koho mám na mysli, aj keď so mnou nesúhlasíte.


  Vaša Georgine


  Pán Templeton dostal tento účet od krajčíra a list z Nemecka, ktorý roztrhal, keď bol na prechádzke. A nakoniec tu máme list adresovaný Gertrud.


  Milá pani Švarcová!


  Dúfame, že prídete na naše spoločenské stretnutie v piatok večer, aj pán farár vravia, že dúfajú, že prídete. Budete zo srca vítaná. Ten recept na šunku bol fajnový a ja vám zo srca ďakujem. Dúfam, že vás môj list nájde zdravú a že sa uvidíme v piatok.


  S úctou


  Emma Greenová


  Doktor Lloyd sa pousmial a pani Bantryová tiež.


  Myslím, že tento list môžeme pokojne vylúčiť, usúdil doktor.


  Aj ja som si to myslel, poznamenal sir Henry, ale pre istotu som si overil, či pani Greenová existuje a či sa v piatok večer konalo stretnutie farníkov. Opatrnosti nie je nikdy nazvyš.


  To hovorí aj naša priateľka slečna Marplová, povedal doktor Lloyd s úsmevom. Slečna Marplová, kam ste sa zatúlali? O čom rozmýšľate?


  Stará dáma sa strhla. Možno je to hlúposť, odvetila. Ale nejde mi do hlavy, prečo bolo slovo ilúzie v liste doktorovi Rosenovi napísané s veľkým I.


  Pani Bantryová znova nazrela do listu. Naozaj, povedala. Ach!


  Áno, moja milá. Slečna Marplová pokývala hlavou. Vedela som, že si to všimneš.


  V tom liste je varovanie, pridal sa plukovník Bantry. To mi bolo jasné na prvý pohľad. Som všímavejší, ako si myslíte. Áno, varovanie  ale pred kým?


  Je tu ešte jedna zvláštnosť, povedal sir Henry. Podľa Templetona doktor Rosen pri raňajkách otvoril ten list a vzápätí ho hodil na stôl s tým, že nemá potuchy, kto mu ho poslal.


  Každopádne to nebol muž, poznamenala Jane Helierová. Podľa podpisu ho písala nejaká Georgine.


  Ťažko povedať, zapochyboval doktor Lloyd. Mohol by to byť aj Georgey, ale skôr to vyzerá na Georgine. Ale rukopis je mužský.


  Viete, čo je zaujímavé? ozval sa plukovník Bantry. Že ten list hodil na stôl a tváril sa, akoby nevedel, o čo ide. Zrejme bol zvedavý, ako na to zareaguje istá osoba. Ale ktorá? Fräulein Greta, tajomník?


  Alebo slúžka? dodala pani Bantryová. Mohla práve vojsť do izby s raňajkami. Ja len nechápem… to je zvláštne…


  Mračila sa nad listom. Slečna Marplová si k nej prisadla a ukázala prstom na čosi v liste. Potom si spolu šepkali.


  A prečo tajomník roztrhal svoj list? spýtala sa náhle Jane Helierová. Zdá sa mi to… neviem, dosť čudné. A ako to, že mu prišiel list z Nemecka? Ale, samozrejme, ak je mimo podozrenia, ako hovoríte…


  Sir Henry predsa nič také nepovedal, pripomenula slečna Marplová, ktorá prerušila tichý rozhovor s pani Bantryovou. Hovoril o štyroch podozrivých. Vrátane pána Templetona. Mám pravdu, sir Henry?


  Máte, slečna Marplová. Trpké skúsenosti ma naučili jedno: nikdy nikoho nevylúčiť z okruhu podozrivých. Uviedol som dôvody, pre ktoré by traja ľudia mohli byť vinní, akokoľvek sa to zdá nepravdepodobné. V tom čase som o Charlesovi Templetonovi vôbec neuvažoval. Ale neskôr som zmenil názor a dospel k nepríjemnému záveru: každá armáda, každá polícia má vo svojich radoch určitý počet zradcov, čo ako sa nám tá predstava nepáči. A tak som pozorne preskúmal prípadné dôkazy proti Charlesovi Templetonovi.


  Položil som si tú istú otázku ako pred chvíľou slečna Helierová. Prečo on jediný nemohol predložiť list, ktorý dostal  a navyše z cudziny? Ako to, že mu píšu z Nemecka?


  Posledná otázka bola celkom nevinná, a tak som mu ju položil priamo. Odpoveď bola prostá. Jeho teta z matkinej strany sa vydala za Nemca. List bol od sesternice z Nemecka. Takto som sa dozvedel čosi, čo som predtým nevedel  že Charles Templeton udržiava styky s ľuďmi v Nemecku. A tak sa aj on dostal na zoznam podozrivých. Je to môj človek, vždy som ho mal rád a dôveroval som mu, ale ak mám byť spravodlivý a úprimný, musím priznať, že teraz je hlavný podozrivý.


  A tu sa dostávame k jadru môjho problému  neviem! Jednoducho neviem… S najväčšou pravdepodobnosťou sa nikdy nedozviem pravdu. Nejde o potrestanie vraha. Ide tu o čosi oveľa dôležitejšie. O poškvrnenú povesť muža, ktorý možno nič nespáchal… ale je podozrivý, čo nemôžem nebrať do úvahy.


  Slečna Marplová diskrétne zakašľala a povedala: Ak som vás správne pochopila, sir Henry, tak vám na srdci leží iba mladý pán Templeton?


  Áno, v istom zmysle áno. Teoreticky sú na tom všetci štyria rovnako, ale v skutočnosti nie. Napríklad Dobbs  môžem ho podozrievať, ale nijako tým nepoškodím jeho kariéru. Nikto v dedine nemá ani potuchy, že smrť doktora Rosena nezapríčinila nešťastná náhoda. Gertrud sa to dotýka väčšmi. Fräulein Rosenová sa k nej určite správa inak ako predtým. Ale možno jej to až tak neprekáža.


  Pokiaľ ide o Gretu Rosenovú  nuž, to je práve ten problém. Greta je pekná mladá dáma a Charles Templeton príťažlivý mladý muž. Päť mesiacov žili pod jednou strechou, prakticky izolovaní od vonkajšieho sveta. A tak sa do seba zaľúbili  hoci si to nikdy nepovedali.


  Potom sa stala tá tragédia. Sú to tri mesiace. Asi dva dni po mojom návrate za mnou prišla Greta Rosenová. Predala dom, a keďže vybavila všetko okolo pozostalosti svojho strýka, chcela sa vrátiť do Nemecka. Vedela, že som v penzii, navštívila ma v osobnej veci. Chvíľu okolkovala, ale napokon to z nej vyšlo. Zaujímalo ju, čo si myslím o liste s nemeckou známkou, ktorý ju veľmi trápil a ktorý Charles roztrhal. Znamená to niečo? Určite nie. Samozrejme, že mu verí, ale  kiežby mala istotu! Keby vedela, že to nič neznamená.


  Vidíte? Mala podobné pocity: chcela mu veriť, ale hrozné podozrenie jej nedalo spávať, čo ako ho potláčala. Bol som k nej celkom úprimný a prosil som ju, aby ani ona nič neskrývala. Spýtal som sa, či jej na Charlesovi záleží a či je to vzájomné.


  ‚Myslím, že áno,‘ odvetila. ‚Určite áno. Boli sme takí šťastní a spokojní. Vedeli sme to  obaja sme vedeli, čo cítime. Nemali sme naponáhlo  zdalo sa nám, že času je dosť. Jedného dňa by mi vyznal lásku a ja by som povedala, že aj ja… Ach! Veď viete… A teraz je všetko iné. Medzi nami visí čierny mrak  sme ako zviazaní, keď sa stretneme, nevieme, čo povedať. On je na tom zrejme rovnako ako ja… Obaja túžime mať istotu. Preto vás prosím, sir Henry, povedzte mi, či si môžem byť istá, že nech strýka zabil ktokoľvek, nebol to Charles Templeton! Povedzte mi to! Prosím vás… prosím!‘


  Sir Henry bezmocne buchol päsťou do stola. Dočerta, nemohol som… Tých dvoch nakoniec úplne rozdelí tieň podozrenia, ktorého sa nemožno zbaviť. Oprel sa dozadu a v bledej tvári sa mu zračila únava. Skľúčene pokrútil hlavou. Nedá sa s tým nič robiť, iba ak… Náhle sa narovnal a trochu ožil. Iba ak by nám pomohla slečna Marplová. Čo poviete? Mám pocit, že ten list je skôr vaša parketa. Myslím pozvanie na spoločenské stretnutie farníkov. Nepripomína vám niečo alebo niekoho? Nemohli by ste pomôcť dvom nešťastným mladým ľuďom?


  Hoci sa pritom potmehúdsky usmieval, bola to úprimná prosba. Začal si vážiť inteligenciu na pohľad krehkej a staromódnej starej panny. Pozeral na ňu s nádejou v očiach.


  Slečna Marplová si odkašľala a uhladila čipky. Skutočne mi to trochu pripomína Annie Poultnyovú, pripustila. Ten list je celkom jasný, aspoň Dolly a mne. Nemám však na mysli pozvánku na stretnutie, ale ten druhý list. Viete, sir Henry, bývate v Londýne a asi nemáte záhradu, inak by ste si to hneď všimli.


  Prosím? zahabkal sir Henry. Čo som si mal všimnúť?


  Pani Bantryová vzala do ruky katalóg, otvorila ho a s veľkým gustom začala nahlas čítať: Zaragoza. Svetlofialový, úžasne jemný kvet na mimoriadne dlhej a pevnej stonke. Ozdoba každej záhrady, hodí sa aj do kytíc. Novinka nezvyčajnej krásy.


  Amos Jackson. Nádherný tehlovočervený kvet, tvarom pripomína chryzantému.


  Barcelona. Jasnočervený veľmi dekoratívny kvet.


  Ilúzia…


  S veľkým I, pripomenula slečna Marplová.


  Ilúzia. Oranžovočervený nápadný kvet, po odrezaní dlho vydrží vo váze, pokračovala pani Bantryová.


  Ťanšan. Obrovský kvet dokonalého tvaru v odtieňoch ružovej a bielej.


  Pani Bantryová hodila katalóg na stôl a vyhlásila: Dálie!


  Začiatočné písmená spolu dávajú slovo ZABIŤ, objasnila slečna Marplová.


  Ale ten list bol adresovaný doktorovi Rosenovi, namietol sir Henry.


  V tom bol práve ten fígeľ, povedala slečna Marplová. V tom a vo varovaní, ktoré obsahoval. Doktor Rosen dostane list od neznámej osoby plný neznámych mien, a čo urobí? Samozrejme, že ho dá svojmu tajomníkovi.


  Tak predsa…


  Ach, nie! vyhŕkla slečna Marplová. Tajomník to nebol. Veď je celkom jasné, že to nebol on. Inak by nepripustil, aby sa list našiel, a takisto by nebol zničil list, ktorý dostal z Nemecka. Jeho nevina, s prepáčením, priam bije do očí.


  Tak kto…


  Nuž, som si istá, ak si človek môže byť niečím istý… Pri stole v to ráno bola jedna osoba, ktorá  za daných okolností to bolo celkom prirodzené  ten list zobrala a prečítala si ho. A to je všetko. Nezabúdajte, že jej vtedy prišiel záhradkársky katalóg…


  Greta Rosenová, prerušil ju sir Henry. Takže jej návšteva…


  Muži sú v týchto veciach nechápaví, usúdila slečna Marplová. A myslia si, že my staré ženy sme jednoducho zlomyseľné bosorky, keď vidíme veci také, aké sú. Je to tak. Žiaľ, viem, čoho sú ženy schopné. Nepochybujem, že medzi tými mladými ľuďmi vyrástol múr. Pán Templeton náhle pocítil nevysvetliteľný odpor k svojej vyvolenej. Inštinktívne ju podozrieval a nedokázal to skrývať. Pravdupovediac, tú mladú dámu k vám priviedla zloba. V podstate jej nič nehrozilo, ale napriek tomu urobila všetko, aby zvalila vinu na úbohého pána Templetona. Ani vy ste si ním neboli taký istý, keď od vás odišla.


  Veď nepovedala nič… začal sir Henry.


  Muži to nechápu, vyhlásila pokojne slečna Marplová.


  To znamená, že Greta… zarazil sa, ale vzápätí pokračoval: Spáchala vraždu a prepieklo sa jej to!


  Kdeže! nesúhlasila slečna Marplová. Nič sa jej neprepieklo. Ani vy, ani ja tomu neveríme. Spomeňte si, čo ste povedali pred chvíľou. Nie. Greta Rosenová neunikne trestu. Predovšetkým je tu skutočnosť, že sa zrejme spolčila s pochybnými indivíduami  vydieračmi a teroristami  a pravdepodobne ju nič dobré nečaká. Ako ste povedali, človek by nemal márniť čas úvahami o vinníkoch  dôležití sú tí nevinní. Pán Templeton sa nepochybne ožení so svojou nemeckou sesternicou  ten roztrhaný list mi bol hneď podozrivý, ale nie v tom význame slova, v akom sme ho používali dnes večer. Asi mal strach, aby ten list nezbadala Greta a nechcela si ho prečítať. Áno, zrejme medzi nimi niečo bolo. Ešte je tu Dobbs  lenže ako ste povedali, toho asi najväčšmi zaujíma jedlo. A nakoniec úbohá Gertrud, ktorá mi pripomenula Annie Poultnyovú. Chuderka Annie. Po päťdesiatich rokoch vernej služby ju krivo obvinili, že zničila poslednú vôľu slečny Lambovej, hoci dôkazy nejestvovali. Tej nešťastnej stvore to takmer zlomilo srdce. Až po jej smrti vyšlo najavo, že stará slečna Lambová sama ukryla dokument do tajnej zásuvky čajového stolíka. Lenže pre Annie už bolo neskoro.


  Preto mám strach o tú starú Nemku. V starobe človek ľahko zatrpkne. Ju som ľutovala väčšmi ako pána Templetona, lebo je mladý, príťažlivý a miláčik žien. Napíšete jej, sir Henry, však? Stačí krátky list, v ktorom ju ubezpečíte, že jej nevina sa potvrdila mimo všetky pochybnosti. Jej pán je mŕtvy a ona sa určite trápi, lebo cíti, že ju podozrievajú z… Ach! Nemôžem na to ani len pomyslieť.


  Napíšem, slečna Marplová, sľúbil sir Henry. Potom na ňu skúmavo pozrel. Nevyznám sa vo vás. Zakaždým ma prekvapíte svojimi postrehmi.


  Moje postrehy sú celkom bezvýznamné, zamumlala skromne slečna Marplová. Veď takmer päty nevytiahnem zo St Mary Meadu.


  A predsa ste vyriešili prípad, ktorý bol priam medzinárodnou záhadou, povedal sir Henry. Naozaj ste ho vyriešili, o tom som presvedčený.


  Slečna Marplová sa začervenala a trochu vzdorovito zdvihla hlavu. Nuž, myslím, že sa mi dostalo slušného vzdelania, ak uvážime vtedajšie zvyklosti. So sestrou sme mali nemeckú guvernantku. Fräulein bola strašne sentimentálna. Učila nás reč kvetov  dnes zabudnutú, ale napriek tomu čarovnú. Napríklad žltý tulipán znamená beznádejnú lásku, zatiaľ čo astra hovorí: Zomieram od žiarlivosti pri tvojich nohách. Pisateľ toho listu sa podpísal Georgine, čo, ak ma pamäť neklame, v nemčine znamená dália, takže mi to bolo jasné. Len si neviem spomenúť, čo znamená dália alebo georgína v reči kvetov. Úplne mi to vypadlo.


  V každom prípade to určite neznamenalo ZABIŤ.


  Nie, to určite nie. Hrozné, však? Na tomto svete sa niekedy dejú smutné veci.


  Veru tak, prisvedčila pani Bantryová. Aké šťastie, že máme kvety a priateľov.


  Všimnite si, že nás dala až na druhé miesto, utrúsil doktor Lloyd.


  Jeden muž mi každý večer posielal do divadla purpurové orchidey, povedala Jane Helierová so zasneným výrazom.


  To znamená  očakávam vaše služby, objasnila slečna Marplová.


  Sir Henry sa náhle rozkašľal a odvrátil hlavu.


  Vtom slečna Marplová víťazoslávne vykríkla: Už to mám! Dálie alebo georgíny znamenajú zradu a nedorozumenie.


  Úžasné, povedal sir Henry. Jednoducho úžasné.


  A vzdychol si


  VIANOČNÁ TRAGÉDIA


  Musím sa posťažovať, povedal sir Henry Clithering. V očiach mal šibalské iskričky, keď sa rozhliadol okolo seba. Plukovník Bantry zazeral na rímsu nad kozubom ako na neposlušného vojaka, jeho manželka listovala v katalógu cibuľovín, čo prišiel večernou poštou, doktor Lloyd s neskrývaným obdivom hľadel na mladú herečku Jane Helierovú, ktorá si zamyslene obzerala naružovo nalakované nechty. Iba slečna Marplová sedela vzpriamene a dívala sa sirovi Henrymu do očí.


  Posťažovať? zamrmlala.


  Správne. Je nás tu šesť, obe pohlavia sú zastúpené rovnako, a ja protestujem v mene utláčaných mužov. Zatiaľ sme si vypočuli tri príbehy  a všetky rozprávali muži! Týmto vznášam sťažnosť na dámy, ktoré sa dosiaľ nezhostili svojej úlohy.


  Ale ba! ohradila sa pani Bantryová. Krivdíte nám. Počúvali sme veľmi pozorne. Správali sme sa, ako sa na ženy patrí  nesnažili sme sa stať stredobodom pozornosti!


  To je síce dobrá výhovorka, povedal sir Henry, ale neobstojí. Okrem toho existuje precedens  Tisíc a jedna noc. Takže do toho, Šeherezáda!


  Myslíte mňa? spýtala sa pani Bantryová. Ale ja nemám o čom rozprávať. V mojom živote sa neodohrali nijaké krvavé drámy ani záhady.


  Na krvi netrvám, ubezpečil ju sir Henry. Ale som si istý, že jedna z prítomných dám má svoju obľúbenú záhadu. Nože, slečna Marplová, určite máte v zásobe čudnú príhodu so slúžkou alebo záhadné stretnutie matiek v St Mary Meade. Hádam nás nesklamete.


  Slečna Marplová pokrútila hlavou. Nespomínam si na nič, čo by vás mohlo zaujímať, sir Henry. Isteže, máme svoje malé záhady  napríklad nepochopiteľné zmiznutie garnátov , ale to by vás nezaujímalo. Napokon, išlo o triviálnu záležitosť, hoci sa pri nej opäť odhalila ľudská povaha.


  Naučili ste ma pozornejšie si všímať ľudskú povahu, vyhlásil sir Henry.


  A čo vy, slečna Helierová? spýtal sa plukovník Bantry. Isto máte zopár zaujímavých zážitkov.


  Áno, pridal sa doktor Lloyd.


  Ja? začudovala sa Jane. Chcete povedať, že mám rozprávať o niečom, čo som zažila?


  Alebo niekto z vašich priateľov, dodal sir Henry.


  Aha, povedala Jane neurčito. Myslím, že sa mi nikdy nič neprihodilo  nič zvláštne. Samozrejme, dostávala som kvety a niekedy aj čudné listy, ale takí sú muži, nemám pravdu? Nemyslím… Odmlčala sa a zdalo sa, že o niečom rozmýšľa.


  Nuž, neostáva nám nič iné ako vypočuť si príbeh o zmiznutých garnátoch, usúdil sir Henry. Nech sa páči, slečna Marplová.


  Vidím, že rád žartujete, sir Henry. Nie, garnáty, to bola iba pletka, ale práve som si spomenula na istú príhodu či skôr tragédiu. Do istej miery som sa na nej zúčastnila, ale nič z toho, čo som vtedy urobila, neľutujem. A nebolo to v St Mary Meade.


  To ma mrzí, utrúsil sir Henry. Pokúsim sa s tým vyrovnať. Vedel som, že nás nesklamete. Pohodlne sa usadil a čakal.


  Slečna Marplová mierne zružovela. Dúfam, že sa mi podarí ten príbeh správne podať, povedala trochu úzkostlivo. Obávam sa, že mám sklon k nesúvislému rozprávaniu. Často sa nevdojak odkloním od hlavnej myšlienky. A okrem toho je ťažké vybaviť si fakty v správnom poradí. Prosím, majte so mnou trpezlivosť. Stalo sa to veľmi dávno. Ako som už povedala, tá príhoda nemala nič spoločné so St Mary Meadom, ale odohrala sa v Hydro…


  V hydropláne? skočila jej do reči Jane Helierová, oči navrch hlavy.


  Nie, moja milá, to nemôžeš poznať, povedala pani Bantryová a vysvetlila mladej žene, o čo ide.


  Jej manžel pridal svoj postreh: Hnusné miesto  naozaj hnusné. Ráno vás nútia vstávať zavčasu a piť odpornú vodu. Všade posedávajú staré baby a zlomyseľne klebetia. Panebože, keď si spomeniem…


  To stačí, Arthur, umlčala ho pani Bantryová. Nezabúdaj, že ti to urobilo dobre.


  Staré baby, čo večne omieľali nejaký škandál, zavrčal plukovník.


  Máte pravdu, súhlasila slečna Marplová. Veď aj ja…


  Slečna Marplová! zvolal zhrozene plukovník. Ani vo sne by mi nenapadlo…


  Slečna Marplová ho ľahkým gestom zastavila. Veď je to pravda, pán plukovník. Chcem len povedať… Moment, musím si spomenúť. Áno. Klebety o škandáloch. Nuž, tie nie sú žiadnou vzácnosťou. A mnohí ľudia sa v nich priam vyžívajú, najmä mladí. Môj synovec, ktorý píše knihy  veľmi múdre knihy  odsudzuje klebetníkov, čo bez akýchkoľvek dôkazov pošpinia niečiu povesť; hovorí, že je to zločin. Podľa mňa tí mladí ľudia vôbec nerozmýšľajú. Ani im nezíde na um skúmať fakty. Lenže ako často vyjde najavo, že klebety sú pravdivé? A ja vravím, že keby ľudia rozmýšľali, zistili by, že z desiatich prípadov sa deväť zakladá na pravde. A práve to ľudí rozčuľuje.


  Sú to len dohady, poznamenal sir Henry.


  Kdeže, vôbec nie! V skutočnosti je to vec praxe a skúseností. Počula som, že ak egyptológovi ukážete jedného z tých zvláštnych chrobákov, pozrie naňho, ohmatá ho a povie vám, z ktorého storočia pred naším letopočtom pochádza, alebo či je to lacná napodobenina z Birminghamu. A pravdepodobne na to nebude mať rukolapný dôkaz. On to jednoducho vie, lebo s podobnými vecičkami strávil celý život.


  A to sa vám pokúšam povedať, aj keď asi dosť nezrozumiteľne. Takzvané povrchné paničky  ako ich volá môj synovec  majú priveľa voľného času a zväčša sa zaujímajú o iných ľudí. A tak sa z nich stávajú znalkyne. Dnešní mladí ľudia hovoria celkom bez zábran o veciach, o ktorých sa v čase mojej mladosti hovoriť nesmelo, ale na druhej strane sú neuveriteľne naivní. Všetkému slepo veria. A ak sa ich pokúsite varovať, čo ako taktne, povedia vám, že máte viktoriánske myslenie, čo sa podľa nich rovná žumpe.


  Koniec koncov, žumpa je celkom užitočná vec, zamiešal sa sir Henry.


  Správne, prisvedčila slečna Marplová. Čo by sme si bez nej počali? Pravda, nie je veľmi romantická. Musím sa priznať, že ako všetci ľudia, aj ja mám city a neraz sa ma dotkla poznámka vyslovená bez rozmyslu. Viem, že pánov nezaujíma vedenie domácnosti, ale napriek tomu spomeniem svoju slúžku Ethel  veľmi peknú a ochotnú dievčinu. Len čo som ju prvý raz uvidela, hneď mi zišlo na um, že je podobný typ ako Annie Webbová alebo dievča úbohej pani Bruittovej. Keby sa naskytla príležitosť, pokojne by zobrala, čo jej nepatrí. A tak som ju po mesiaci prepustila a v odporúčacom liste som napísala, že je čestná a zásadová, no starú pani Edwardsovú som pred ňou vystríhala. Môjho synovca Raymonda to nahnevalo a vyhlásil, že jakživ nepočul takú ohavnosť  áno, ohavnosť. Nuž, Ethel išla do služby k lady Ashtonovej, ktorú som nevarovala, lebo som to nepovažovala za svoju povinnosť  a čo sa stalo? Dievčina jej odstrihla všetky čipky zo spodnej bielizne, vzala dve diamantové brošne a uprostred noci bez stopy zmizla!


  Slečna Marplová sa nakrátko odmlčala, zhlboka sa nadýchla a potom pokračovala: Asi poviete, že to nemá nič spoločné s tým, čo sa prihodilo v kúpeľoch Keston Hydro, ale mýlite sa. Vysvetľuje to, prečo som ani na okamih nezapochybovala, keď som prvý raz uvidela Sandersovcov, že on má v úmysle zabiť svoju ženu.


  Čože? Sir Henry sa naklonil dopredu.


  Slečna Marplová k nemu obrátila pokojnú tvár. Ako vravím, sir Henry, vôbec som o tom nepochybovala. Pán Sanders bol mohutný, dobre vyzerajúci muž kypiaci zdravím, srdečný a v spoločnosti obľúbený. K manželke sa správal veľmi milo. A predsa som vedela, že ju chce zabiť.


  Milá slečna Marplová…


  Áno, viem. To by povedal aj môj synovec Raymond West.


  Upozornil by ma, že nemám nijaký dôkaz. Lenže ja mám v živej pamäti Waltera Honesa, majiteľa hostinca U zeleného mužíčka. Raz večer odprevádzal manželku domov, ona spadla do rieky  a on zhrabol poistku! Takých bolo viac a dodnes chodia po slobode. Istý Harry, napríklad, išiel s manželkou na letnú dovolenku do hôr. Varovala som ju, aby nechodila  chúďa, ani sa na mňa nenahnevala, hoci mohla , ale ona sa iba zasmiala. Pripadalo jej smiešne, že stará čudáčka ako ja hovorí také nepekné veci o jej milovanom Harrym. Nuž, v horách sa stala nehoda  a Harry je dnes ženatý s inou. Lenže čo som mohla robiť? Bola som si istá, ale chýbali mi dôkazy.


  Jane! zvolala pani Bantryová. Hádam nechceš tvrdiť, že…


  Moja milá, také veci sa stávajú bežne, celkom bežne, verte mi. Najmä muži bývajú v pokušení, lebo sú oveľa silnejší. Je to ľahké, ak celá vec vyzerá ako nehoda. Ako som už povedala, keď som uvidela Sandersovcov, vedela som, že sa niečo chystá. Bolo to v električke. Musela som vyjsť hore, lebo dolu bolo plno. Vystupovali sme spoločne a pán Sanders stratil rovnováhu, spadol na manželku a tá zletela dolu schodmi. Našťastie sprievodca bol mocný mládenec a včas ju zachytil.


  Ale to musela byť nešťastná náhoda.


  Isteže  vyzeralo to celkom ako nešťastná náhoda. Lenže pán Sanders slúžil v obchodnom loďstve, ako mi povedal, a muž, ktorý je zvyknutý stáť na rozhojdanej lodi, predsa nestratí rovnováhu v električke, keď som ju nestratila ani ja, stará žena. To mi nehovorte!


  V každom prípade to chápeme tak, slečna Marplová, že vtedy vo vás skrslo podozrenie hraničiace s istotou, povedal sir Henry.


  Stará dáma prikývla. Bola som si istá a ďalšia nehoda pri prechádzaní cez ulicu mi to potvrdila. Pýtam sa vás, sir Henry, čo som mala robiť? Mala som pred sebou šťastne vydatú ženu, ktorá sa mala zakrátko stať obeťou vraždy.


  Milá slečna Marplová, nemám slov.


  Pretože, ako to dnes robí väčšina ľudí, odmietate pravdu.


  Radšej si nahovárate, že také čosi nie je možné. Ale bolo  a ja som to vedela. Ibaže som bola úplne bezmocná. Nemohla som ísť na políciu. A rýchlo som pochopila, že nemá zmysel varovať tú mladú ženu. Bola svojmu manželovi priveľmi oddaná. A tak som sa aspoň snažila zistiť čo najviac o Sandersovcoch. Na to som mala dosť príležitostí, keď som vyšívala pri kozube. Pani Sandersová (volala sa Gladys) bola dosť výrečná. Vysvitlo, že sa zobrali iba nedávno. Pán Sanders síce čakal nejaké peniaze, ale momentálne na tom boli dosť zle. V skutočnosti žili iba z jej neveľkého príjmu. Koľko ráz som počula podobný príbeh! Pani Sandersová ľutovala, že nemôže siahnuť na svoj kapitál. Nuž, zdá sa, že aspoň niekto mal rozum! Ale dozvedela som sa, že peniaze sú jej a môže ich niekomu odkázať.


  Hneď po sobáši manželia spísali závet, každý v prospech toho druhého. Veľmi dojemné. No len čo sa Jackova finančná situácia zlepší… Zatiaľ musia šetriť, dokonca boli nútení ubytovať sa v izbe na najvyššom poschodí, medzi služobníctvom, kde hrozí nebezpečenstvo požiaru, ale našťastie, požiarne schodište je rovno pod ich oknom. Opatrne som sa spýtala, či je tam aj balkón  balkóny sú veľmi nebezpečné. Stačí človeka postrčiť, a je to!


  Musela mi sľúbiť, že za žiadnych okolností nevyjde na balkón  vyhovorila som sa na sen. To na ňu zapôsobilo  poverčivosť je niekedy užitočná. Gladys bola celkom pekná, aj keď trochu bledá, a husté vlasy mala ledabolo vyčesané do uzla. Okrem toho bola veľmi dôverčivá. Povedala manželovi, o čom sme sa zhovárali, a všimla som si, že na mňa raz či dva razy skúmavo pozrel. Nebol taký dôverčivý ako Gladys a navyše vedel, že som s nimi bola v tej električke.


  Robila som si starosti  veľké starosti , lebo som nevedela, ako ho prekabátiť. Mohla som zabrániť nehode v kúpeľoch, stačilo utrúsiť pár slov, aby vedel, že ho podozrievam. Ale tým by som veľa nedosiahla  len by svoj plán odložil na neskôr. Nie, dospela som k záveru, že je iba jedna možnosť  nastaviť mu pascu. Keby sa mi podarilo vyprovokovať ho, aby sa ju pokúsil zabiť spôsobom, ktorý mu sama vyberiem  nevyhnutne by došlo k odhaleniu a ona by bola nútená pozrieť pravde do očí, hoci by to nepochybne bol hrozný šok.


  Vy ma desíte, ozval sa doktor Lloyd. Aký ste mali plán?


  Nebojte sa, určite by som nejaký vymyslela, odvetila slečna Marplová. Lenže ten chlap bol príliš prefíkaný. Nečakal. Zrejme tušil, že ho podozrievam, a udrel skôr, ako som nadobudla istotu. Vedel, že každá nehoda vo mne vzbudí podozrenie. A tak sa rozhodol vraždiť.


  Všetci prítomní ticho zhíkli. Slečna Marplová pokývala hlavou a prísne stisla pery. Asi na to idem príliš zhurta. Pokúsim sa vám priblížiť, čo sa vlastne stalo. Stále si myslím, že som tomu mala nejako zabrániť. Ale viete, ako to chodí  človek mieni, Pán Boh mení. Každopádne, urobila som, čo som mohla…


  Vo vzduchu bolo cítiť čosi zvláštne, takmer strašidelné. Ako keby na nás niečo doľahlo. Predtucha nešťastia. Najprv George, vrátnik v hoteli. Pracoval tam roky a každého hosťa dobre poznal. Dostal bronchitídu, potom zápal pľúc a o štyri dni umrel. Hrozne smutné. Všetkých to zarmútilo. A navyše sa to stalo štyri dni pred Vianocami. Potom chyžnej  veľmi milej dievčine  zhnisal prst a o dvadsaťštyri hodín zomrela na otravu krvi.


  Bola som v hale so slečnou Trollopovou a starou pani Carpenterovou, ktorá sa správala otrasne  akoby sa v tom priam vyžívala.


  ‚Dajte na moje slová,‘ povedala. ‚Toto ešte nie je koniec. Viete, čo sa hovorí. Do tretice všetko dobré i zlé. Veľa ráz som sa presvedčila, že je to pravda. Zomrie ďalší človek. Určite. A nebude to dlho trvať. Do tretice všetko dobré i zlé.‘


  Nato pokývala hlavou a zaštrngala ihlicami na pletenie. Vtom som zdvihla hlavu a na prahu stál pán Sanders. Z výrazu jeho tváre v nestráženej chvíli mi bolo jasné, na čo myslí. Do konca života budem presvedčená, že to boli slová pani Carpenterovej, ktoré mu vnukli ten nápad. Videla som, ako tuho rozmýšľa.


  Vošiel do salóna a zoširoka sa usmieval. ‚Nepotrebujete niečo kúpiť na Vianoce?‘ spýtal sa. Idem do Kestonu. Chvíľu sa zdržal, smial sa, žartoval a napokon odišiel.


  Ako som povedala, mala som obavy, a tak som sa rovno spýtala: ‚Neviete, kde je pani Sandersová?‘


  Slečna Trollopová povedala, že išla s Mortimerovcami hrať bridž, to ma trochu upokojilo. Stále som však rozmýšľala, čo urobiť. Približne o pol hodiny som sa pobrala do svojej izby. Na schodoch som stretla doktora Colesa, a keďže som sa s ním chcela porozprávať o svojich reumatických ťažkostiach, pozvala som ho k sebe. Okrem iného spomenul (iba medzi nami, povedal) smrť nešťastnej chyžnej Mary. Riaditeľ hotela nechcel, aby správa prenikla na verejnosť, a tak ma doktor Coles poprosil, aby som si ju nechala pre seba. Samozrejme, neprezradila som mu, že hostia sa už hodinu  teda hneď potom, čo dievčina vydýchla naposledy  o inom nerozprávajú. Takéto správy sa šíria rýchlosťou blesku a skúsený muž ako on by to mal vedieť. Lenže doktor Coles bol dosť jednoduchý človek, ktorý veril iba tomu, čomu chcel veriť, a práve to ma znepokojovalo. Keď odchádzal, povedal, že ho pán Sanders poprosil, či by neprezrel jeho manželku. V poslednom čase sa necíti dobre  ťažkosti s trávením a podobne.


  Lenže práve v ten deň mi Gladys Sandersová povedala, že má, chvalabohu, veľmi dobré trávenie.


  Chápete? Všetky moje podozrenia sa okamžite vrátili. Bolo mi jasné, že si pripravuje cestu  ale na čo? Doktor Coles odišiel, skôr než som sa stihla rozhodnúť, či mu mám niečo povedať, aj keď si myslím, že by som nevedela, ako začať. Vyšla som z izby a ten chlap  Sanders  práve išiel dolu schodmi. Bol v kabáte a pýtal sa, či nepotrebujem niečo z mesta. Mala som čo robiť, aby som sa k nemu správala slušne. Šla som rovno do haly a objednala si čaj. Spomínam si, že bolo pol šiestej.


  Teraz si musím dať pozor, aby som vám presne opísala, čo sa stalo potom. O trištvrte na sedem som ešte vždy bola v hale, keď sa vrátil pán Sanders. Boli s ním dvaja páni a všetci traja sa správali dosť hlučne. Pán Sanders na chvíľu opustil priateľov a podišiel ku mne a k slečne Trollopovej. Chcel sa s nami poradiť o vianočnom darčeku pre manželku. Bola to večerná kabelka.


  ‚Viete, dámy,‘ povedal, ‚som len obyčajný námorník. Čo už ja viem o takých veciach? Poslali mi tri, aby som si vybral, a potrebujem odbornú radu.‘


  Nato sme, samozrejme, odpovedali, že mu ochotne pomôžeme, a on sa spýtal, či by sme s ním nešli do izby, lebo manželka sa môže čochvíľa vrátiť, a keby tie veci priniesol do haly, mohla by ho prekvapiť. A tak sme šli. Nikdy nezabudnem na to, čo bolo potom  ešte aj teraz ma mrazí.


  Pán Sanders otvoril dvere a zažal svetlo. Nespomínam si, kto z nás ju zbadal prvý…


  Pani Sandersová ležala na dlážke dolu tvárou. Bola mŕtva.


  Ponáhľala som sa k nej. Kľakla som si, chytila ju za ruku a snažila sa nahmatať pulz, ale márne, ruka bola studená a meravá. Vedľa jej hlavy ležala pančucha naplnená pieskom  vražedná zbraň. Slečna Trollopová stála pri dverách, hlavu v dlaniach, a kvílila odušu  hlúpa stvora. Sanders vykríkol: ‚Moja žena, moja žena!‘ a rozbehol sa k nej. Nedovolila som mu, aby sa jej dotkol. Viete, v tej chvíli som bola presvedčená, že to urobil on a že sa možno pokúsi zahladiť stopy.


  ‚Ničoho sa nedotýkajte,‘ povedala som. ‚Musíte sa vzchopiť, pán Sanders. Slečna Trollopová, choďte, prosím, dolu po riaditeľa.‘


  Nepohla som sa z miesta. Nechcela som, aby s ňou zostal sám čo i len na chvíľu. Ale musela som uznať, že ak svoj žiaľ predstiera, je vynikajúci herec. Vyzeral ako omráčený, zmätený a vystrašený na smrť.


  O chvíľku prišiel riaditeľ. Rýchlo prezrel izbu, potom nás všetkých poslal von, zamkol dvere a kľúč si vzal k sebe. Nato sa pobral telefonovať na políciu. Mala som pocit, že im trvalo celú večnosť, kým prišli (neskôr sme sa dozvedeli, že nefungoval telefón). Riaditeľ musel poslať niekoho s odkazom a kúpele Hydro sú za mestom, na okraji vresoviska. Pani Carpenterovú nadchlo, že jej proroctvo sa vyplnilo, a všetkých privádzala na pokraj šialenstva. Pán Sanders vyšiel z hotela, chytal sa za hlavu, nariekal a všemožne dával najavo, ako trpí.


  Keď konečne prišli policajti, okamžite zamierili hore schodmi s riaditeľom a s pánom Sandersom. Neskôr poslali aj po mňa. Inšpektor sedel pri stole a čosi písal. Pôsobil inteligentným dojmom, hneď sa mi zapáčil.


  ‚Slečna Jane Marplová?‘ spýtal sa.


  ‚Áno.‘


  ‚Boli ste prítomná, keď sa našlo telo?‘


  Odpovedala som, že áno, a opísala som mu, čo sa stalo. Asi sa mu uľavilo, že konečne našiel niekoho, kto dokáže na jeho otázky zrozumiteľne odpovedať. Predtým totiž vypočúval Sandersa a Emily Trollopovú, ktorá bola celkom bez seba, čo sa dalo čakať. Hlúpa osoba! Moja milovaná matka mi vždy kládla na srdce, že dáma sa na verejnosti musí ovládať, aj keď v súkromí podľahne svojim citom.


  Obdivuhodná zásada, prikývol vážne sir Henry.


  Nuž, keď som skončila, inšpektor povedal: ‚Ďakujem, slečna Marplová. Ale teraz, obávam sa, vás musím požiadať, aby sa ešte raz pozreli na telo nebohej. Má rovnakú polohu ako vtedy, keď ste vošli do izby? Nepohol ním niekto?‘


  Vysvetlila som mu, že som v tom pánu Sandersovi zabránila, a inšpektor súhlasne pokýval hlavou. ‚Zdá sa, že ten pán je veľmi zúfalý,‘ poznamenal.


  ‚Vyzerá to tak  áno,‘ odvetila som.


  Nespomínam si, či som nejako zdôraznila slovo vyzerá, ale inšpektor na mňa vrhol zvedavý pohľad. ‚Takže telo leží presne tak, ako keď ste ho našli?‘


  Áno, až na klobúk, odpovedala som.


  Inšpektor spozornel. ‚Klobúk?‘


  Vysvetlila som mu, že predtým mala úbohá Gladys klobúk na hlave, a teraz leží vedľa nej. Samozrejme, myslela som si, že to urobila polícia. Inšpektor to však rázne poprel. Zatiaľ sa ničoho nedotkli a ničím nehýbali. Hľadel na nevládne telo a mračil sa. Gladys bola oblečená na prechádzku  mala na sebe tmavočervený tvídový plášť so sivým kožušinovým golierom. Vedľa jej hlavy ležal lacný červený plstený klobúk.


  Inšpektor chvíľu ticho stál a zrazu mu čosi napadlo. ‚Prepáčte, slečna Marplová, ale nespomínate si, či mala nebohá náušnice a či ich zvyčajne nosievala?‘


  Našťastie som dosť všímavá. Spomenula som si, že pod klobúkom sa čosi lesklo, ale v tej chvíli som tomu nevenovala pozornosť. A tak som mohla na otázku odpovedať kladne.


  ‚V tom prípade je všetko jasné. Šperkovnica tej dámy bola totiž prázdna, ale údajne v nej nebolo nič cenné, a zmizli aj prstene, čo mala na sebe. Vrah zrejme zabudol na náušnice a vrátil sa po ne až po objavení tela. Chladnokrvný gauner. Alebo…‘ Rozhliadol sa po izbe a pomaly povedal: ‚… alebo sa celý čas skrýval v tejto izbe.‘


  To som mu však vyvrátila. Ja sama som sa pozrela pod posteľ a riaditeľ pootváral skrine. V izbe sa nebolo kam skryť. Pravda, skrinka na klobúky bola zamknutá, ale tam by sa človek nezmestil.


  Inšpektor pokýval hlavou. ‚Verím vám, slečna Marplová,‘ povedal. ‚Ale v takom prípade, ako som už spomenul, sa musel vrátiť. Celkom chladnokrvne.‘


  ‚Lenže riaditeľ izbu zamkol a kľúč si zobral!‘


  ‚To na veci nič nemení. Zlodej sa dostal dnu cez balkón a požiarne schodište. Asi ste ho vyrušili pri práci. Vykĺzol von oknom, a keď všetci odišli, vrátil sa a dokončil, čo začal.‘


  ‚A ste si istý, že to bol iba zlodej?‘


  ‚Vyzerá to tak, či nie?‘ odvetil inšpektor.


  Niečo v jeho hlase ma upokojilo. Nadobudla som dojem, že neberie pána Sandersa v úlohe zdrveného vdovca príliš vážne.


  Ako vidíte, som celkom úprimná. Bola som pod vplyvom toho, čo naši susedia Francúzi nazývajú idèe fixe. Vedela som, že ten chlap, Sanders, chce, aby jeho žena zomrela. Len som vtedy nepomyslela na zvláštnu zhodu okolností. Pokiaľ išlo o pána Sandersa, bola som si istá, že sa nemýlim. Bol to ozajstný lump. No aj keď som sa nedala oklamať jeho predstieraným žiaľom, pamätám sa, že mi vtedy zišlo na um, ako presvedčivo hrá prekvapeného a zmäteného. Pôsobilo to celkom prirodzene, ak viete, čo mám na mysli. Musím priznať, že po rozhovore s inšpektorom sa ma opäť zmocnili pochybnosti. Ak Sanders spáchal ten ohavný čin, prečo by sa vracal po požiarnom schodišti, aby manželke ukradol náušnice? To by bolo veľmi nerozumné a Sanders rozhodne nebol hlúpy  preto som ho považovala za nebezpečného.


  Slečna Marplová pozrela na svojich poslucháčov. Zrejme tušíte, kam tým mierim. V tomto svete sa tak často dejú nečakané veci. Bola som si taká istá, že ma to zaslepilo. Výsledok vyšetrovania ma však ohromil. Dokázalo sa nad všetku pochybnosť, že zločin nemohol spáchať pán Sanders…


  Pani Bantryová prekvapene vydýchla.


  Slečna Marplová sa k nej obrátila. Viem, moja milá, že si to nečakala, keď som začala rozprávať. Ani ja som to nečakala. Ale fakty sú fakty, a ak sa ukáže, že si nemala pravdu, treba sa s tým zmieriť a začať odznova. Vedela som naisto, že Sanders je vrah  a nič z toho, čo sa stalo, nezmenilo moje presvedčenie.


  Teraz ste asi zvedaví na fakty. Pani Sandersová, ako viete, strávila popoludnie s priateľmi, istými Mortimerovcami  hrali spolu bridž. O štvrť na sedem od nich odišla. Z ich domu do kúpeľov to bola slabá štvrťhodinka chôdze  menej, ak sa človek poponáhľal. To znamená, že sa vrátila približne o pol siedmej. Nikto ju nevidel prichádzať, takže pravdepodobne vošla bočným vchodom a utekala rovno do svojej izby. Tam sa prezliekla (žltohnedý kabát a sukňa, ktoré mala na sebe, keď hrala bridž, viseli v skrini) a zrejme sa chystala znova odísť, keď ju vrah udrel. Je celkom možné, že nevedela, kto to bol. Podľa všetkého sa útočníci skrývali v izbe, možno v niektorej skrini  v tej, ktorú neotvorila.


  Pokiaľ ide o pána Sandersa, ako som už povedala, okolo pol šiestej opustil hotel. V neďalekých obchodoch nakúpil pár vecí a zhruba o šiestej vošiel do hotela Grand Spa, kde sa stretol s dvoma priateľmi a s nimi sa neskôr vrátil do nášho hotela. Hrali biliard a predpokladám, že sa pritom posilňovali whisky so sódou. Od šiestej sa tí dvaja (Hitchcock a Spender) od Sandersa nepohli. Odprevadili ho do hotela Hydro a on sa od nich vzdialil iba nakrátko, aby prehodil pár slov so mnou a slečnou Trollopovou. To bolo o trištvrte na sedem  v tom čase už jeho manželka nežila.


  Rozprávala som sa s tými dvoma mužmi a vôbec sa mi nepáčili. Hoci nevzbudzovali sympatie a vonkoncom nepôsobili ako džentlmeni, bola som presvedčená, že hovoria pravdu, keď povedali, že pán Sanders bol stále s nimi.


  Potom vyšlo najavo ešte čosi. Počas partie bridžu zavolali pani Sandersovú k telefónu. Chcel s ňou hovoriť nejaký pán Littleworth. Vyzerala, akoby ju niečo vzrušilo a zároveň potešilo, následkom čoho sa pri hre niekoľko ráz pomýlila. S priateľmi sa rozlúčila, skôr ako čakali.


  Keď sa Sandersa spýtali, či pozná pána Littlewortha, vyhlásil, že to meno jakživ nepočul. Podľa všetkého ani jeho manželka nepoznala nijakého Littlewortha. Napriek tomu sa od telefónu vrátila usmiata a celá červená. Zdá sa, že volajúci neuviedol svoje pravé meno  čo je dosť podozrivé, nemyslíte?


  Každopádne, bol tu problém. Na jednej strane domnienka o lupičoch, ktorá bola málo pravdepodobná, a na druhej strane teória, podľa ktorej sa pani Sandersová chystala na schôdzku. Prišiel ten záhadný neznámy za ňou po požiarnom schodišti? Povadili sa? Alebo na ňu zaútočil zozadu? Slečna Marplová sa odmlčala.


  Aká je odpoveď? spýtal sa sir Henry.


  Zaujíma ma, či to niekto z vás uhádne.


  Hádanie mi nikdy nešlo, priznala sa pani Bantryová. Škoda, že pán Sanders mal také dokonalé alibi, ale ak uspokojilo teba, tak predpokladám, že bolo v poriadku.


  Jane Helierová obrátila krásnu hlavu k slečne Marplovej a spýtala sa: Prečo bola skrinka na klobúky zamknutá?


  Veľmi dobre, moja milá, zažiarila slečna Marplová. Práve túto otázku som si kládla aj ja. Hoci vysvetlenie bolo celkom prosté. V skrinke sa našli vyšívané papuče a zopár vreckoviek, ktoré úbohá Gladys vyšívala pre svojho manžela. Mal to byť vianočný darček, preto skrinku zamkla. Kľúčik mala v kabelke.


  Aha, zatiahla sklamane Jane. Takže to nebolo zaujímavé.


  Ale áno, bolo, povedala slečna Marplová. Lámala som si hlavu  a zrazu mi svitlo. Zašla som za inšpektorom a poprosila ho, či by niečo neskúsil.


  Čo mal skúsiť?


  Poprosila som ho, aby nešťastnej Gladys nasadil ten klobúk  čo sa mu, samozrejme, nepodarilo. Jednoducho bol primalý. Lebo to nebol jej klobúk.


  Pani Bantryová vyvalila oči. Ale veď ho mala na hlave, či nie?


  Na hlave nie…


  Slečna Marplová nechala svoje slová doznieť a potom pokračovala: Všetci sme si mysleli, že na dlážke leží Gladys, ale nikomu nezišlo na um pozrieť sa jej do tváre. Ležala dolu tvárou, ako viete, a klobúk všetko zakrýval.


  Ale bola zavraždená?


  Áno, ibaže neskôr. Vo chvíli, keď sme telefonovali na políciu, Gladys Sandersová bola ešte živá a zdravá.


  Chceš naznačiť, že za Gladys sa vydávala iná žena? Ale veď si sa jej dotkla…


  Tá žena bola skutočne mŕtva, povedala slečna Marplová.


  Ale, doparoma, ozval sa plukovník Bantry, mŕtvoly predsa nepadajú z neba. Čo sa stalo s tou prvou mŕtvolou?


  Vrátil ju na miesto, odvetila slečna Marplová. Bol to ohavný nápad, ale veľmi rafinovaný. A dostal ho počas nášho krátkeho rozhovoru v salóne. Prečo nepoužiť telo nebohej chyžnej Mary? Nezabúdajte, že Sandersovci mali izbu celkom hore, kde býval hotelový personál. Marina izba bola o dvoje dverí ďalej. Zriadenci pohrebnej služby mali prísť až večer  a s tým Sanders rátal. Preniesol telo cez balkón (o piatej už bolo tma), prezliekol ho do šiat svojej manželky a do červeného plášťa. Lenže potom zistil, že skrinka na klobúky je zamknutá! Neostávalo mu nič iné ako ísť po klobúk nebohej chyžnej. Dúfal, že si to nikto nevšimne. Pančuchu s pieskom položil vedľa mŕtvej. A potom si šiel zabezpečiť alibi.


  Zavolal manželke  ako pán Littleworth. Neviem, čo jej povedal, ale ako som už spomenula, Gladys bola veľmi dôverčivá. Prehovoril ju, aby odišla z bridžovej partie skôr a nevrátila sa do hotela, ale stretla sa s ním o siedmej pri požiarnom schodišti. Asi jej povedal, že má pre ňu prekvapenie.


  Nato sa vrátil do hotela s priateľmi a postaral sa, aby sme so slečnou Trollopovou boli pri tom, keď nájde zavraždenú manželku. Dokonca predstieral, že chce telo obrátiť  a ja som mu v tom zabránila! Vzápätí poslali po políciu a on sa vytackal von.


  Nikto sa ho nepýtal, čo robil potom. Stretol sa s manželkou a po požiarnom schodišti ju odviedol hore do izby. Možno jej porozprával nejakú historku o mŕtvole. Gladys sa o ňu potkla, on chytil pančuchu s pieskom a udrel… Božemôj! Dvíha sa mi žalúdok, keď na to myslím! Potom jej rýchlo vyzliekol kabát a sukňu, zavesil ich do skrine a obliekol ju do šiat, ktoré mala na sebe mŕtva chyžná.


  Lenže klobúk nesedel. Mary mala nakrátko ostrihané vlasy, zatiaľ čo Gladys, ako som sa už zmienila, mala hustú hrivu vyčesanú do veľkého uzla. Sanders bol teda nútený položiť klobúk vedľa hlavy v nádeji, že si to nik nevšimne. Nato odniesol Marino telo späť do jej izby a uložil ho na miesto.


  Neuveriteľné, poznamenal doktor Lloyd. Najmä keď uvážime, koľko riskoval. Veď ho mohli pristihnúť policajti.


  Nezabúdajte, pripomenula slečna Marplová, že telefón nefungoval. Aj to bola jeho práca. Nechcel, aby policajti prišli privčas. A keď konečne dorazili, najprv išli do riaditeľovej kancelárie a až potom na miesto činu. To bolo najslabšie miesto v jeho pláne  mohlo sa stať, že niekto si všimne rozdiel medzi ženou, čo zomrela pred dvoma hodinami, a tou, ktorá umrela pred polhodinou , ale spoliehal sa na to, že osoby, ktoré ju nájdu, nemajú odborné vedomosti z oblasti kriminalistiky.


  Doktor Lloyd prikývol. Vzbudil teda dojem, že zločin bol spáchaný približne o trištvrte na sedem, hoci v skutočnosti sa stal o siedmej alebo krátko po siedmej. Keď policajný lekár prezeral telo, bolo asi pol ôsmej. Nemohol presne určiť čas smrti.


  Lenže ja som to mala vedieť, povedala slečna Marplová. Chytila som tú chuderku za ruku a bola studená ako ľad. A keď inšpektor povedal, že vražda bola spáchaná tesne pred naším príchodom, ani vtedy som sa nedovtípila!


  Myslím, že ste si všimli viac než dosť, slečna Marplová, chlácholil ju sir Henry. Ten prípad sa zrejme stal už dávno. Nepamätám sa, že by som o ňom počul. Čo bolo ďalej?


  Sandersa obesili, odvetila slečna Marplová. Chvalabohu. Nikdy som neľutovala, že som prispela k výkonu spravodlivosti. Nesúhlasím s modernými humanistickými názormi na trest smrti.


  Prísny výraz sa jej vzápätí vytratil z tváre. Ale často som si trpko vyčítala, že sa mi nepodarilo tej úbožiačke zachrániť život. Lenže kto by bol počúval fantastické dohady starej ženy? Ale ktovie? Možno je lepšie zomrieť šťastná, ako žiť nešťastná a zbavená ilúzií vo svete, ktorý by jej odrazu pripadal hrozný. Milovala toho lotra a slepo mu dôverovala. Nikdy sa nedozvedela, aký bol v skutočnosti.


  Takže to vlastne dopadlo dobre, povedala zamyslene Jane Helierová. Celkom dobre. Kiežby… Náhle sa zarazila a nedopovedala.


  Slečna Marplová sa pozorne zahľadela do tváre slávnej, krásnej a úspešnej mladej ženy a takmer nebadane pokývala hlavou.


  Chápem, moja milá, povedala láskavým tónom. Chápem.


  SMRTIACA BYLINA


  Ste na rade, pani B., povedal sir Henry Clithering povzbudzujúco.


  Hostiteľka pani Bantryová naňho vrhla chladný nesúhlasný pohľad. Už som vám raz povedala, aby ste ma nevolali pani B. Je to nedôstojné.


  Tak teda Šeherezáda.


  A nie som nijaká Šehe… či ako sa vlastne volá! Nie som dobrá rozprávačka, spýtajte sa Arthura, ak mi neveríte.


  Fakty vieš podať celkom obstojne, Dolly, povedal plukovník Bantry. Ale to ostatné ti veľmi nejde.


  Presne tak, potvrdila pani Bantryová a šmarila katalóg cibuľovín na stôl. Počúvala som vás všetkých veľmi pozorne, a neviem, ako to robíte. On povedal, ona povedala, vy ste uvažovali, oni si mysleli, všetci naznačovali… nie, ja to jednoducho neviem! Okrem toho nemám o čom rozprávať.


  Tomu neveríme, pani Bantryová, ozval sa doktor Lloyd a na dôvažok pokrútil sivovlasou hlavou.


  Stará slečna Marplová oslovila pani Bantryovú svojím tichým hlasom: To hádam nie, moja milá…


  Pani Bantryová však odmietavo krútila hlavou. Nemáte potuchy, aký banálny život vediem. Zlostím sa so slúžkami, dnes je také ťažké zohnať slušné dievča, chodím do mesta nakupovať oblečenie, k zubárovi, do Ascotu (čo Arthur neznáša) a potom sa venujem záhrade…


  To je ono! zvolal doktor Lloyd. Záhrada! Všetci vieme, že vaše srdce patrí záhrade, pani Bantryová.


  Musí byť príjemné mať záhradu, pridala sa krásna mladá herečka Jane Helierová. Pravda, ak nemusíte rýľovať a špiniť si ruky. Milujem kvety.


  Záhrada, zamyslel sa nahlas sir Henry. Čo keby sme začali práve tam? No tak, pani B. Jedovaté cibule, smrtiace byliny!


  Zvláštne, že to hovoríte, povedala pani Bantryová. Práve ste mi niečo pripomenuli. Arthur, pamätáš sa na tú záležitosť v Clodderham Courte? Vieš ktorú. Starý sir Ambrose Bercy. Spomínaš, ako sme ho považovali za šarmantného starého pána?


  Pravdaže. Áno, to bola veru čudná vec. Začni, Dolly.


  Radšej ty, Arthur.


  Nezmysel. Do toho. Zvládneš to. Ja som už prispel svojou troškou.


  Pani Bantryová sa zhlboka nadýchla. Zopla ruky a v tvári sa jej zračil veľký zmätok. Napokon spustila  rýchlo a plynulo.


  Nuž, v podstate toho nie je veľa. Smrtiaca bylina, o ktorej ste sa zmienili, oživila spomienky, ale v duchu sa mi spája so šalviou a cibuľou.


  Šalvia s cibuľou? začudoval sa doktor Lloyd.


  Pani Bantryová prikývla. Tak sa to totiž stalo, vysvetlila. Boli sme s Arthurom na návšteve u sira Ambrosa Bercyho v Clodderham Courte a raz ktosi omylom (podľa mňa to bol veľmi hlúpy omyl) natrhal listy náprstníka a pomiešal ich so šalviou. Na večeru bola pečená kačka s bylinkovou plnkou, z ktorej bolo všetkým zle a jedna dievčina  zverenkyňa sira Ambrosa  dokonca zomrela. Nato sa odmlčala.


  Bože dobrý, ozvala sa slečna Marplová, aká hrozná tragédia.


  Však?


  Dobre, ale čo bolo ďalej? spýtal sa sir Henry.


  Nič, odvetila pani Bantryová. To je všetko.


  Všetci zborovo zhíkli. Napriek varovaniu nikto nečakal takú krátku historku.


  Ale moja milá, zaprotestoval sir Henry. To predsa nemôže byť všetko. Isteže, bola to tragická príhoda, ale zatiaľ nevidím žiadnu záhadu.


  Samozrejme, že to nie je úplne všetko. Ale keby som vám porozprávala zvyšok, hneď by ste sa dovtípili, o čo išlo.


  Bojovne sa rozhliadla okolo seba a vyhlásila: Vravela som vám, že nie som dobrá rozprávačka.


  Aha! ozval sa sir Henry. Narovnal sa a napravil si cviker. Viete, milá Šeherezáda, v skutočnosti je to prijemné osvieženie. Musíme porozmýšľať. Neviem, či ste to neurobili zámerne, aby ste pošteklili našu zvedavosť. Nadišiel čas na otázky. Slečna Marplová, začnete, prosím?


  Rada by som sa dozvedela niečo o kuchárke, zareagovala slečna Marplová. Buď bola veľmi hlúpa, alebo veľmi neskúsená.


  Bola hlúpa, odvetila pani Bantryová. Stále plakala a opakovala, že jej vňať priniesli ako šalviu, tak ako to mala vedieť?


  Zrejme nikdy nepoužívala vlastný rozum, utrúsila slečna Marplová. Bola to staršia žena a vynikajúca kuchárka, nemám pravdu?


  Správne, potešila sa pani Bantryová.


  Ste na rade, slečna Helierová, povedal sir Henry.


  Ach áno. Mám položiť ďalšiu otázku? Jane sa hlboko zamyslela, no napokon bezmocne rozhodila rukami. Naozaj neviem, na čo sa mám pýtať. Pozrela na sira Henryho a v krásnych očiach sa zračila prosba.


  Napríklad na dramatis personae, slečna Helierová, navrhol s úsmevom.


  Jane sa zatvárila nechápavo.


  Postavy vystupujúce v príbehu, vysvetlil sir Henry.


  Ach áno. To je dobrý nápad.


  Pani Bantryová začala na prstoch vyratúvať: Sir Ambrose, Sylvia Keenová (tá, čo zomrela), potom jej priateľka Maud Wyeová, jedna z tých škaredých slečien, čo napriek svojmu výzoru majú úspech v spoločnosti, hoci neviem, ako to robia. Pán Curle, ktorý pricestoval, aby sa so sirom Ambrosom pozhováral o knihách, o vzácnych knihách  všetky boli napísané po latinsky na plesnivom pergamene. Potom tam bol Jerry Lorimer  takpovediac najbližší sused. Jeho usadlosť Fairlies hraničila s pozemkom sira Ambrosa. A ešte pani Carpenterová, mačička v strednom veku, jedna z tých, čo si vždy nájdu pohodlné miestečko. Myslím, že bola čosi ako gardedáma slečny Sylvie.


  Ak som na rade, povedal sir Henry, a myslím, že som, lebo sedím vedľa slečny Helierovej, chcem vás poprosiť, pani Bantryová, o stručný opis tých ľudí.


  Vážne? Pani Bantryová zaváhala.


  Sir Ambrose. Začnite od neho. Aký bol?


  Nuž, bol to distingvovaný starý pán  vlastne nebol až taký starý  myslím, že nemal viac ako šesťdesiat. Zdravie mu však neslúžilo  nevládal vyjsť hore schodmi, lebo mal slabé srdce  musel si dať nainštalovať výťah, asi preto vyzeral starší, ako bol v skutočnosti. Mal šarmantné spôsoby, správal sa ako gavalier, áno, myslím, že to je najvýstižnejšie slovo. Nikdy nebol neupravený či rozladený. Mal nádherné biele vlasy a priam očarujúci hlas.


  Dobre, povedal sir Henry. Sira Ambrosa už vidím. A teraz mladá Sylvia  ako ste vraveli, že sa volala?


  Sylvia Keenová. Bola pekná  či skôr veľmi pekná. Svetlé vlasy, nádherná pleť. Nebola práve najmúdrejšia, pravdupovediac, bola dosť hlúpa.


  Ale choď, Dolly! zvolal plukovník.


  Arthur si to o nej, samozrejme, nemyslel, poznamenala sucho pani Bantryová. Ale pravda je, že bola hlúpa, nikdy nepovedala nič, čo by sa oplatilo počúvať.


  Bolo to jedno z najpôvabnejších stvorení, aké som kedy videl, povedal precítene plukovník Bantry. Keď hrala tenis, bol na ňu úžasný pohľad. Mala rada zábavu  stále sa z niečoho tešila. A ako sa nosila! Som si istý, že mladí muži by so mnou súhlasili.


  A práve v tom sa mýliš, usadila ho manželka. Mladosť dnes mladých mužov vôbec nepriťahuje. To len starí kocúri ako ty snívajú o mladých dievčatách.


  Mladosť nestačí, prisvedčila Jane. Musíte mať aj es e.


  Čo je to? spýtala sa slečna Marplová.


  Sexepíl, objasnila Jane.


  Aha! Tomu sa kedysi hovorilo ‚mať iskru v oku‘.


  Celkom dobrý opis, zhodnotil sir Henry. A čo gardedáma, pani Bantryová? Myslím, že ste ju nazvali mačičkou.


  Nuž, nemala som na mysli mačku, odvetila pani Bantryová, ale skôr dotieravú ženskú, sladkú ako med, ktorá akoby stále priadla. Taká bola Adelaide Carpenterová.


  Koľko mala rokov?


  Približne štyridsať. Bývala v dome dosť dlho, myslím, že prišla do domu sira Ambrosa, keď mala Sylvia jedenásť. Bola veľmi taktná. Patrila k vdovám, čo síce majú kopu aristokratických príbuzných, ale nijaké peniaze. Nemala som ju v láske, lebo nemám rada ľudí s veľmi bielymi rukami. A navyše neobľubujem mačky.


  A čo pán Curle?


  Ten? Zhrbený starček. Po svete ich chodí toľko, že nerozoznáte jedného od druhého. Nadšenie prejavoval iba v súvislosti so starými plesnivými knihami, inak nie. Myslím, že aj sir Ambrose ho poznal iba zbežne.


  A sused Jerry?


  Milý mládenec. Bol so Sylviou zasnúbený. Preto to bolo také smutné.


  Zaujímalo by ma… začala slečna Marplová, ale nedokončila vetu.


  Čo?


  Nič, nič.


  Sir Henry zvedavo pozrel na starú dámu a potom povedal: Takže tí mladí ľudia boli zasnúbení. Ako dlho?


  Asi rok. Sir Ambrose to neschvaľoval. Sylvia sa mu zdala príliš mladá. Lenže po roku ustúpil a čoskoro sa mala konať svadba.


  Aha! A vlastnila tá mladá dáma nejaký majetok?


  Dokopy nič  nanajvýš sto až dvesto libier ročne.


  Tentoraz ste stúpili vedľa, Clithering, zasmial sa plukovník.


  Na rade je doktor Lloyd, vyhlásil sir Henry. Ja sa vzdávam.


  Zaujíma ma medicínska stránka prípadu, povedal doktor Lloyd. Rád by som vedel, čo ukázala obhliadka mŕtvoly  teda, ak sa naša hostiteľka pamätá alebo o tom niečo vie.


  Len zhruba, odvetila pani Bantryová. Bola to otrava digitalínom  je to správne?


  Doktor Lloyd prikývol.


  Náprstník čiže digitalis obsahuje účinné látky, ktoré vplývajú na činnosť srdca. Pri niektorých srdcových ochoreniach je to neoceniteľný liek. Zvláštny prípad. Nikdy by som nepovedal, že človek môže zomrieť, keď zje listy náprstníka. Viete, otrava jedovatými rastlinami a bobuľami sa často preháňa. Málokto si uvedomuje, že účinnú látku alebo alkaloid treba starostlivo extrahovať.


  Pani MacArthurová nedávno poslala pani Toomieovej zopár špeciálnych cibuliek, ozvala sa slečna Marplová. Pani Toomieová si ich pomýlila s obyčajnou cibuľou a celá rodina z toho ochorela.


  Ale nikto nezomrel, povedal doktor Lloyd.


  Nie.


  Poznala som dievča, čo zomrelo na otravu ptomaínom, zamiešala sa Jane Helierová.


  Mali by sme pokračovať vo vyšetrovaní zločinu, pripomenul sir Henry.


  Zločinu? zvolala prekvapene Jane. Myslela som, že to bola nehoda.


  Keby to bola nehoda, povedal sir Henry trpezlivým tónom, pani Bantryová by nám o nej nerozprávala. Nie, podľa mňa to len vyzeralo ako nehoda, ale v skutočnosti išlo o čosi oveľa horšie. Spomínam si na jeden prípad  skupina hostí po večeri v istom dome nezáväzne konverzovala. Na stenách viseli všelijaké starožitné zbrane. Jeden z hostí zo žartu zvesil starú jazdeckú pištoľ, namieril na iného muža a predstieral, že strieľa. Pištoľ však bola nabitá a výstrel toho muža zabil. Museli sme zistiť po prvé, kto tajne nabil pištoľ, a po druhé, kto zaviedol rozhovor na tému, ktorej výsledkom bol poľutovaniahodný žart  lebo človek, čo vystrelil, bol nevinný.


  Zdá sa mi, že stojíme pred podobným problémom. Ktosi totiž zámerne pomiešal listy náprstníka s listami šalvie, lebo vedel, čo sa stane. Vzhľadom na to, že sme vylúčili kuchárku  môžeme ju vylúčiť, však?  núka sa otázka: kto natrhal náprstník a priniesol ho do kuchyne?


  Na to je ľahká odpoveď, povedala pani Bantryová. Aspoň sčasti. Bola to Sylvia. To ona každý deň trhala čerstvú vňať, rezala hlávky šalátu alebo vyberala mladú mrkvu, lebo záhradníci nikdy neodhadnú správny čas zberu. Neradi trhajú mladé rastlinky  čakajú, kým vyrastú a zmocnejú. Takže o tieto veci sa starala Sylvia alebo pani Carpenterová. A v kúte bylinkovej záhrady medzi šalviou skutočne rástol náprstník, ktokoľvek sa mohol pomýliť.


  Sylvia tie listy natrhala sama?


  To sa, žiaľ, nikdy nedozvieme. Všetci sa nazdávali, že áno.


  Dohady, utrúsil sir Henry, môžu byť veľmi nebezpečné.


  Jedno viem určite  netrhala ich pani Carpenterová, povedala pani Bantryová. Lebo sa so mnou prechádzala na terase. Vyšli sme von hneď po raňajkách. Bola nezvyčajne teplá a príjemná jar. Sylvia šla do záhrady sama, ale neskôr som ju videla s Maud Wyeovou.


  Tie dve sa teda priatelili? spýtala sa slečna Marplová.


  Áno, prisvedčila pani Bantryová. Zdalo sa, že má ešte čosi na srdci, ale napokon nepovedala nič.


  Ako dlho bola v dome sira Ambrosa?


  Asi dva týždne.


  V hlase pani Bantryovej bolo počuť znepokojenie.


  Slečna Wyeová vám nebola sympatická? chcel vedieť sir Henry.


  Naopak. Páčila sa mi.


  Znepokojenie sa stupňovalo.


  Pani Bantryová, vy nám niečo tajíte, povedal sir Henry karhavo.


  Práve mi čosi napadlo, ozvala slečna Marplová. Ale nechcela som to rozvádzať.


  Čo ti napadlo?


  Hovorila si, že tí mladí ľudia boli zasnúbení, a preto je to celé také smutné. Lenže tvoj hlas pritom neznel  neznel dosť presvedčivo.


  Si hrozná, Jane, vzdychla pani Bantryová. Vždy na všetko prídeš. Áno, na niečo som myslela. Ale neviem, či to mám povedať.


  Musíte, ubezpečil ju sir Henry. Nesmiete pred nami nič skrývať.


  Tak dobre, súhlasila pani Bantryová. Večer pred tou tragédiou som vyšla na terasu. Okno do salóna bolo otvorené. A tak som nevdojak zazrela Jerryho Lorimera a Maud Wyeovú. On ju  nuž  bozkával. Nevedela som, či ide o chvíľkový románik, alebo  človek si nikdy nemôže byť istý. Vedela som, že sir Ambrose nemá Jerryho Lorimera v láske  možno vedel, čo je zač. Jedno však viem: Maud Wyeová toho mládenca naozaj ľúbila. Stačilo vidieť, ako sa naňho v nestrážených chvíľach pozerá. Aj mne sa zdalo, že sa k sebe hodia lepšie ako Jerry a Sylvia.


  Musím sa na niečo spýtať, skôr ako ma predbehne slečna Marplová, povedal sir Henry. Zaujíma ma, či sa Jerry Lorimer oženil s Maud Wyeovou.


  Áno. Šesť mesiacov po tej tragickej udalosti.


  Ach, Šeherezáda, Šeherezáda, povzdychol si sir Henry. Keď si spomeniem, ako ste nám tú historku podali! Veď to bola iba holá kostra  a pozrite, koľko mäsa sme na nej našli!


  Fuj, nehovorte také veci, ohradila sa pani Bantryová. A predo mnou nerozprávajte o mäse. Pripadáte mi ako vegetarián. To oni vyhlasujú, že nejedia mäso, takým tónom, až vás prejde chuť na biftek. Pán Curle bol vegetarián. Na raňajky jedával čosi, čo pripomínalo otruby. Zhrbení bradatí starci mávajú čudné zvyky. A nosia rytierky.


  Preboha, Dolly! zhrozil sa plukovník. Čo ty vieš o spodkoch pána Curla?


  Nič, odvetila dôstojne pani Bantryová. Len som hádala.


  Musím priznať, zamiešal sa sir Henry, že vo vašom príbehu vystupujú veľmi zaujímavé postavy. Vidím ich celkom jasne  čo poviete, slečna Marplová?


  Ľudia sú vždy zaujímaví, sir Henry. Zvláštne, že určité typy majú sklon k rovnakému správaniu.


  Dve ženy a jeden muž, pokračoval sir Henry. Starý známy ľúbostný trojuholník. Nie je náhodou podstatou nášho problému? Ja si myslím, že áno.


  Doktor Lloyd si odkašľal. Rozmýšľal som, začal nesmelo. Vravíte, že aj vám bolo nevoľno, pani Bantryová?


  Že či! Aj Arthurovi. Všetkým bolo zle!


  Práveže všetkým. Chápete? V príbehu sira Henryho jeden muž zastrelil druhého  nemusel vystrieľať celú spoločnosť.


  Nerozumiem, ozvala sa Jane. Kto zastrelil koho?


  Chcem povedať, že ten, kto celú vec naplánoval, postupoval dosť nezvyčajne, buď slepo veril na náhodu, alebo preňho ľudský život nič neznamenal. Nechce sa mi veriť, že existuje človek, ktorý by pokojne otrávil osem ľudí, keď chce zabiť iba jedného z nich.


  Viem, kam mierite, povedal sir Henry. Mohlo mi to napadnúť.


  Lenže to by sa ten človek mohol tiež otráviť, nie? spýtala sa Jane.


  Chýbal niekto pri večeri? zaujímala sa slečna Marplová.


  Pani Bantryová pokrútila hlavou. Boli tam všetci.


  Okrem pána Lorimera, moja milá. Ten predsa nebýval u sira Ambrosa.


  Nie, ale vtedy večeral s nami, odpovedala pani Bantryová.


  Aha! zvolala slečna Marplová. Tým sa predsa všetko mení!


  Chvíľu sa mračila a napokon zamrmlala: Som hlupaňa. Hrozná hlupaňa.


  Priznávam, pán doktor, že ste ma trochu zmiatli, povedal sir Henry. Páchateľ predsa nemohol mať istotu, že smrteľnú dávku dostane práve Sylvia.


  Máte pravdu. A to ma privádza k ďalšej domnienke. Čo ak obeťou nemala byť Sylvia, ale niekto iný?


  Čože?


  Vo všetkých prípadoch otravy jedlom je výsledok neistý. Viacerí ľudia zjedia to isté  a čo sa stane? Jeden, dvaja sa necítia dobre, ďalší dvaja vážne ochorejú a jeden zomrie. Tak to chodí  nič nie je vopred isté. Sú však prípady, v ktorých pôsobí ešte jeden faktor. Digitalín je látka, ktorá priamo ovplyvňuje činnosť srdca  ako som povedal, niektorým pacientom sa predpisuje ako liek. A teraz dávajte pozor  v dome bol jeden človek chorý na srdce. Čo ak sa práve on mal stať obeťou? Vrah mohol predpokladať, že to, čo u zdravých vyvolá nanajvýš nevoľnosť, chorého zabije. A skutočnosť, že to dopadlo inak, iba potvrdzuje moje slová  účinky jedovatých látok na ľudský organizmus sú neisté a nespoľahlivé.


  Myslíte si teda, že mal zomrieť sir Ambrose? Áno, áno  a smrť dievčaťa bola iba nešťastná náhoda.


  Kto mal dediť po sirovi Ambrosovi? spýtala sa Jane.


  To je veľmi dobrá otázka, slečna Helierová. Jedna z prvých, ktoré kladieme pri vyšetrovaní, pochválil ju sir Henry.


  Sir Ambrose mal syna, odpovedala pani Bantryová. Ale pred rokmi sa rozišli v zlom. Pokiaľ viem, chlapec bol veľký divoch. No napriek tomu nebolo v právomoci sira Ambrosa syna vydediť  Clodderham Court bol rodinný majetok. Martin Bercy ho právoplatne zdedil. Pravda, sir Ambrose mal aj iný majetok, s ktorým mohol naložiť, ako chcel, a ten odkázal svojej zverenkyni Sylvii. Viem to, lebo sir Ambrose zomrel necelý rok po tej udalosti a po Sylviinej smrti nezmenil závet. Myslím, že peniaze nakoniec prepadli štátu  alebo ich dostal jeho syn či iný príbuzný  už si nespomínam.


  Takže iba jeho syn, ktorý tam nebol, a dievča, ktoré zomrelo, mohli mať záujem na smrti sira Ambrosa, povedal sir Henry zamyslene. To nevyzerá príliš sľubne.


  A tá druhá žena nič nezdedila? spýtala sa Jane. Tá, ktorú pani Bantryová nazvala mačičkou.


  V závete o nej nebola zmienka, odvetila pani Bantryová.


  Slečna Marplová, vy nás nepočúvate, ozval sa sir Henry.


  Myslela som na starého lekárnika Badgera. Mal mladučkú gazdinú  takú mladú, že mu mohla byť nielen dcérou, ale aj vnučkou. Nikomu nič nepovedal a celá rodina, všetci synovci a netere si brúsili zuby na jeho peniaze. A keď umrel, predstavte si, vysvitlo, že sa s ňou pred dvoma rokmi tajne oženil. Isteže, pán Badger bol iba lekárnik a navyše starý grobian, zatiaľ čo sir Ambrose, ako hovorí Dolly, bol príjemný džentlmen, ale ľudia sú v podstate všade rovnakí.


  V izbe sa rozhostilo ticho. Sir Henry uprene pozeral na slečnu Marplovú, ktorá jeho pohľad opätovala.


  Napokon prehovorila Jane Helierová. Tá pani Carpenterová bola pekná?


  Svojím spôsobom áno. Ale nebola to nápadná krása.


  Mala veľmi príjemný hlas, dodal plukovník Bantry.


  Ako keď pradie mačka, povedala pani Bantryová.


  Daj si pozor, Dolly, aby ťa nezačali volať mačka.


  Prečo nie? Ale iba v rodinnom kruhu, nedala sa pani Bantryová. Dobre vieš, že ženy nemám v láske. Mám rada mužov a kvety.


  Gratulujem, máte vynikajúci vkus, vyhlásil sir Henry. Najmä preto, že mužov kladiete na prvé miesto.


  Chcela som byť taktná, vysvetlila pani Bantryová. A čo teraz bude s mojou záhadou? Myslím, že som bola férová. Čo povieš, Arthur?


  Pravdaže, drahá. Určite ťa neprídu kontrolovať z miestneho jazdeckého klubu.


  Začnite, povedala pani Bantryová a ukázala na sira Henryho.


  Asi budem hovoriť dosť zoširoka. Lebo v tomto prípade nie je nič isté. Po prvé, sir Ambrose. Určite by nezvolil taký originálny spôsob samovraždy  ale na druhej strane som presvedčený, že by smrťou svojej zverenkyne rozhodne nič nezískal. Toľko sir Ambrose. Teraz pán Curle. Nemal motív. Keby bol zamýšľanou obeťou sir Ambrose, mohol by azda získať nejaký vzácny starý rukopis, ktorý by nikomu nechýbal. Veľmi nepravdepodobné. Myslím, že napriek podozreniam pani Bantryovej v súvislosti s jeho spodnou bielizňou môžeme pána Curla vylúčiť. Slečna Wyeová. Motív vraždy sira Ambrosa  žiadny. Motív vraždy Sylvie  pomerne silný. Chcela jej mládenca a z toho, čo nám povedala pani Bantryová, je jasné, že ho chcela veľmi. V to ráno bola so Sylviou v záhrade, takže mohla natrhať listy náprstníka. Nie, slečnu Wyeovú nemôžeme vylúčiť z okruhu podozrivých. Mladý Lorimer. V oboch prípadoch mal motív. Keby sa zbavil snúbenice, mohol by sa oženiť s tou druhou. Ale pripadá mi to zbytočne kruté  veď čo už dnes znamená zrušenie zasnúbenia? Keby zomrel sir Ambrose, dostal by za ženu bohatú dedičku na miesto chudobnej dievčiny. To by mohlo zavážiť  záleží na jeho finančnej situácii. Ak zistím, že mal dom zaťažený hypotékou a že nám to pani Bantryová úmyselne zatajila, budem to považovať za faulovanie. A teraz k pani Carpenterovej. Tie biele ruky a jej dokonalé alibi na čas, keď sa trhala vňať, vo mne vzbudzujú nedôveru. Mám ešte jeden dôvod, pre ktorý ju podozrievam, ale ten si zatiaľ nechám pre seba. No ak sa mám rozhodnúť, som jednoznačne za slečnu Maud Wyeovú, keďže proti nej existuje najviac dôkazov.


  Ďalší, povedala pani Bantryová a ukázala na doktora Lloyda.


  Myslím, že sa mýlite, sir Henry, keď trváte na tom, že mala zomrieť slečna Sylvia. Som presvedčený, že vrah chcel zabiť sira Ambrosa. Mladému Lorimerovi chýbali potrebné vedomosti. Skôr sa prikláňam k tomu, že páchateľkou bola pani Carpenterová. Bola v rodine už dlho, dobre poznala zdravotný stav sira Ambrosa a mohla sa postarať, aby slečna Sylvia (ktorá, ako sa vyjadrila pani Bantryová, bola dosť hlúpa) natrhala listy náprstníka. Priznávam, že motív jej konania mi nie je jasný, a môžem iba hádať, že sir Ambrose kedysi napísal závet, v ktorom jej niečo odkázal. To je všetko.


  Pani Bantryová ukázala prstom na Jane Helierovú.


  Neviem, čo povedať, začala Jane. Iba toto: čo ak to urobila Sylvia? Veď ona zaniesla bylinky do kuchyne. A vraveli ste, že sir Ambrose neschvaľoval jej sobáš. Keby zomrel, zdedila by peniaze a mohla by sa hneď vydať. A zdravotný stav sira Ambrosa poznala rovnako dobre ako pani Carpenterová.


  Pani Bantryová namierila ukazovák na slečnu Marplovú. Do toho, pani učiteľka, vyzvala ju.


  Sir Henry to povedal celkom jasne. Aj doktor Lloyd mal vo všetkom pravdu. V ich podaní je všetko jasnejšie. Len mám dojem, že doktor Lloyd si neuvedomil jednu stránku veci. Keďže nebol ošetrujúcim lekárom sira Ambrosa, nemôže vedieť, na akú srdcovú chorobu trpel.


  Prepáčte, ale nerozumiem vám, slečna Marplová, povedal doktor Lloyd.


  Vy predsa predpokladáte, že sir Ambrose mal problémy so srdcom, ktoré by sa po podaní digitalínu zhoršili, nemám pravdu? Ale my nevieme, či to tak bolo. Či to nebolo naopak.


  Naopak?


  Áno, nevraveli ste, že digitalín sa často predpisuje ako liek?


  Isteže, ale stále nechápem, kam tým mierite.


  Nuž, to by znamenalo, že mal digitalín pri sebe, pretože ho užíval. Snažím sa povedať (viem, že dosť nešikovne) toto: predstavte si, že by ste chceli niekoho otráviť smrteľnou dávkou digitalínu. Nebolo by najjednoduchšie postarať sa, aby sa otrávili všetci  a práve listami náprstníka? Ostatným sa nemohlo nič stať, ale nikoho by neprekvapilo, keby jeden človek zomrel, lebo, ako povedal doktor Lloyd, výsledky otravy sú vždy neisté. Nikto by sa nepýtal, či to dievča nedostalo smrteľnú dávku digitalínu iným spôsobom. Mohol ho dať do koktailu alebo do kávy, alebo jej podať odvar ako posilňujúci nápoj.


  Chcete azda naznačiť, že sir Ambrose otrávil svoju zverenkyňu, dievčinu, ktorú nadovšetko ľúbil?


  Práve preto, povedala slečna Marplová. Ako pán Badger a jeho mladučká gazdiná. Nehovorte mi, že šesťdesiatnik sa nemôže zaľúbiť do dvadsaťročnej dievčiny. Stáva sa to bežne  a trúfam si povedať, že starého autokrata, ako bol sir Ambrose, to mohlo hlboko zasiahnuť. Láska niekedy hraničí so šialenstvom. Nevedel sa zmieriť s jej vydajom, urobil všetko pre to, aby mu zabránil, ale neuspel. Posadnutý šialenou žiarlivosťou ju radšej zabil, než by dovolil, aby odišla s mladým Lorimerom. Určite to mal vopred premyslené, pretože musel zasiať náprstník medzi šalviu. On sám natrhal listy, keď prišiel čas, a poslal ju s nimi do kuchyne. Je to hrozné, ale musíme sa na to dívať zhovievavo. Páni v tom veku sa niekedy správajú veľmi čudne, keď ide o mladé dievčatá. Napríklad náš bývalý organista  ale nie, nesmiem klebetiť.


  Pani Bantryová, ozval sa sir Henry. Bolo to tak?


  Pani Bantryová prikývla. Áno. Netušila som  ani vo sne by mi nenapadlo, že to nebola nehoda. Lenže po smrti sira Ambrosa som dostala list. Postaral sa, aby mi ho poslali. V ňom sa ku všetkému priznal. Neviem prečo, ale vždy sme spolu dobre vychádzali.


  Nastalo ticho a pani Bantryová, akoby vycítila nemú výčitku, rýchlo dodala: Zrejme si myslíte, že som porušila tajomstvo, ale nebojte sa, zmenila som mená. V skutočnosti sa nevolal sir Ambrose Bercy. Nevšimli ste si, ako na mňa Arthur nechápavo pozeral, keď som to meno spomenula prvýkrát? Spočiatku nevedel, o kom je reč. Všetko som zmenila. Ako sa píše v knihách: Všetky postavy v tomto príbehu sú vymyslené. Nikdy sa nedozviete, o koho išlo.


  KRÁDEŽ V BUNGALOVE


  Niečo mi napadlo, povedala Jane Helierová.


  Krásnu tvár rozžiaril sebaistý úsmev dieťaťa, ktoré vie, že ho pochvália. Úsmev, ktorý každý večer obdivovalo londýnske obecenstvo a na ktorom zarobil nejeden fotograf.


  Stalo sa to, začala opatrne, mojej priateľke.


  Všetci povzbudzujúco  aj keď trocha pokrytecky  zahmkali. Plukovník Bantry, pani Bantryová, sir Henry Clithering, doktor Lloyd a stará slečna Marplová boli presvedčení, že tou priateľkou je ona sama. Jane Helierová nebola schopná pamätať si niečo alebo prejaviť záujem o čokoľvek, pokiaľ sa to netýkalo jej osoby.


  Moja priateľka, pokračovala Jane, ktorej meno vám neprezradím, bola herečka  veľmi známa herečka.


  Nikoho to neprekvapilo. Sir Henry Clithering si pomyslel: Som zvedavý, po koľkých vetách sa pomýli a povie ja namiesto ona.


  Tak teda, moja priateľka bola na turné na vidieku  je to asi rok, možno dva. Radšej vám nepoviem, ako sa to mesto volalo. Bolo to mesto pri rieke neďaleko Londýna. Nazvem ho… Zarazila sa a očividne tuho rozmýšľala. Lenže vymyslieť meno mesta bolo zrejme nad jej sily.


  Napokon ju zachránil sir Henry. Nemohlo by sa volať Riverbury? navrhol s vážnou tvárou.


  Ach áno, to je dobré. Riverbury, to si zapamätám. Nuž, ako som povedala, moja priateľka bola s divadelnou spoločnosťou v Riverbury, kde sa prihodilo niečo veľmi zvláštne. Znova zmraštila čelo. Nie je ľahké povedať to, čo by som chcela. Všetko sa mi v hlave pomieša a potom začnem z nesprávneho konca.


  Ide vám to výborne, povzbudil ju doktor Lloyd. Pokračujte.


  Dobre. Bolo to čudné. Moju priateľku zavolali na políciu, kde vysvitlo, že v bungalove pri rieke došlo k vlámaniu. Zatkli mladého muža, ktorý im porozprával čudesnú historku. Preto poslali po moju priateľku. Ešte nikdy nebola na policajnej stanici, ale správali sa k nej veľmi slušne, naozaj slušne.


  O tom nepochybujem, utrúsil sir Henry.


  Seržant  aspoň si myslím, že to bol seržant, alebo inšpektor  ju usadil na stoličku a všetko jej vysvetlil… a ja som, samozrejme, hneď zistila, že ide o nejaký omyl…


  Aha pomyslel si sir Henry. Ja. Vedel som to.


  Priateľka mu to aj povedala, pokračovala Jane. Vôbec si nevšimla, že sa prezradila. Povedala mu, že v hoteli skúšala so svojou náhradníčkou a že nijakého pána Faulkenera nepozná. Nato seržant povedal: ‚Slečna Hel…‘ Zmĺkla a očervenela.


  Slečna Helmanová, navrhol sir Henry s úsmevom.


  Áno, áno, to by šlo. Ďakujem. Takže ten seržant povedal: ‚Slečna Helmanová, vedel som, že to musí byť nejaký omyl, keďže bývate v hoteli Bridge,‘ a potom sa spýtal, či by som súhlasila s konfrontáciou  alebo konfrontovaním? Nespomínam si.


  Na tom nezáleží, ubezpečil ju sir Henry.


  Išlo o toho mladíka. Samozrejme, že som súhlasila. Priviedli ho a povedali: ‚To je slečna Helierová,‘ a… panebože! Jane sa zháčila.


  To nič, moja milá, utešovala ju slečna Marplová. Aj tak by sme na to boli prišli. Veď nevieme, kde sa to stalo, nič dôležité ste neprezradili.


  Tak dobre. Chcela som ten príbeh rozprávať, akoby sa prihodil niekomu inému, ale je to ťažké. Človek sa rýchlo pozabudne. Všetci ju ubezpečili, že je to naozaj ťažké, a upokojovali ju a chlácholili, až sa znova pustila do rozprávania.


  Bol to príťažlivý muž  ozajstný fešák. Mladý, s ryšavkastými vlasmi. Keď ma uvidel, iba otvoril ústa. Seržant sa ho spýtal: ‚Je to ona?‘ A on odpovedal: ‚Nie, určite nie. Bože, aký som len hlupák!‘ Usmiala som sa naňho a povedala, že to nevadí.


  Viem si to predstaviť, poznamenal sir Henry.


  Jane Helierová sa zamračila. Počkajte, teraz neviem, ako ďalej.


  Skúste nám povedať, čo sa vlastne stalo, moja milá, prihovorila sa jej slečna Marplová takým miernym tónom, že ju nikto nemohol podozrievať z irónie. V čom sa ten mladý muž pomýlil a o tej krádeži.


  Aha, áno, zahabkala Jane. Viete, ten mladík  volal sa Leslie Faulkener  napísal divadelnú hru. Vlastne ich napísal veľa, ale ani jednu mu neprijali. Poslal mi ju s prosbou, aby som si ju prečítala. Nevedela som o tom, lebo na moju adresu chodia stovky hier, ale ja čítam len niektoré  tie, o ktorých niečo viem. Pán Faulkener odo mňa dostal list  ibaže ten list som nepísala ja  chápete…


  Zmĺkla a všetci ju opäť zborovo ubezpečovali, že chápu.


  V liste stálo, že som si hru prečítala, veľmi sa mi páčila a nech príde za mnou, aby sme sa o nej porozprávali. Bola tam adresa  Bungalow, Riverbury. Pán Faulkener sa veľmi potešil a pricestoval do Riverbury. Keď našiel dom, otvorila mu slúžka, on sa spýtal, či je slečna Helierová doma, ona povedala, že áno, a zaviedla ho do salóna. Keď vstúpila žena, považoval ju za mňa  čo sa mi zdá dosť nepochopiteľné, veď ma videl hrať a moje fotografie sú dosť známe, nemám pravdu?


  Po celej Británii, prisvedčila pohotovo pani Bantryová. Ale medzi fotografiou a originálom je často veľký rozdiel, milá Jane. Okrem toho je rozdiel vidieť niekoho vo svetle reflektorov a mimo javiska. Nie každá herečka z toho vyjde tak dobre ako ty.


  Možno máš pravdu, povedala mierne polichotená Jane. Pán Faulkener opísal tú ženu ako vysokú, svetlovlasú, modrookú a veľmi peknú, takže istá podoba tam bola. Každopádne v ňom nevyvolala ani tieň podozrenia. Sadla si a začala hovoriť o jeho hre, ktorú by rada uviedla. Zatiaľ čo sa rozprávali, priniesli im koktaily a pán Faulkener si jeden dal. Viac si nepamätal  iba že pil koktail. Keď sa zobudil, či skôr prebral, alebo ako to nazvať, ležal vonku na ceste vedľa živého plota, kde ho mohlo prejsť auto. Necítil sa dobre, bol roztrasený, ledva sa zdvihol a tackal sa ďalej po ceste, sám nevedel kam. Povedal, že keby mal čistú hlavu, bol by sa vrátil do domu a pokúsil sa zistiť, čo sa vlastne stalo. Ale bol ako omámený. Práve sa ako-tak prebral, keď ho zatkla polícia.


  Prečo ho zatkli? zaujímal sa doktor Lloyd.


  Ach, nepovedala som vám to? Jane vytreštila oči. Bože, som ja ale hlúpa. Pre tú krádež.


  Spomínala si krádež, ale nevieme kde, čo a prečo sa stalo, pripomenula pani Bantryová.


  Nuž, ten dom, kde bol na návšteve, samozrejme, nepatril mne, ale mužovi menom…


  Jane sa hlboko zamyslela.


  Mám byť zase krstným otcom? spýtal sa sir Henry. Pseudonymy na počkanie. Opíšte mi majiteľa domu a ja mu dám meno.


  Bol to bohatý muž z Londýna  rytier.


  Sir Herman Cohen, navrhol sir Henry.


  Áno, veľmi dobre. Ten dom kúpil pre istú dámu  bola to manželka jedného herca a ona sama bola tiež herečka.


  Herec sa bude volať Claud Leason, vyhlásil rázne sir Henry. A dáma bude zrejme známa skôr pod umeleckým menom, nech je teda slečna Mary Kerrová.


  Ste taký múdry, vzdychla obdivne Jane. Neviem, ako to robíte. Viete, bol to víkendový dom pre sira Hermana  vraveli ste Herman, nie?  a tú dámu. Pochopiteľne, že jeho manželka nič netušila.


  To sa stáva, utrúsil sir Henry.


  Okrem toho sir Herman daroval herečke veľa šperkov vrátane výnimočne krásnych smaragdov.


  Aha! zvolal doktor Lloyd. Konečne sa dostávame k jadru veci.


  Klenoty boli v dome, zamknuté v šperkovnici. Policajti vraveli, že to bola ľahkovážnosť  šperkovnicu mohol zobrať ktokoľvek.


  Vidíš, Dolly, ozval sa plukovník Bantry. Stále ti to hovorím.


  Podľa mojich skúseností, povedala pani Bantryová, veci sa strácajú najmä ľuďom, čo sú príliš opatrní. Ja si šperky nezamykám, ale mám ich uložené voľne v zásuvke pod pančuchami. Nazdávam sa, že keby  ako sa volala?  Mary Kerrová urobila to isté, neprišla by o svoje šperky.


  Prišla, namietla Jane. Všetky zásuvky boli pootvárané a veci rozhádzané po izbe.


  V tom prípade zlodeji nehľadali šperky, usúdila pani Bantryová, ale tajné dokumenty. V knihách to tak býva.


  O tajných dokumentoch nič neviem, zapochybovala Jane. Nikdy som o žiadnych nepočula.


  Nedajte sa zmiasť, slečna Helierová, posmelil ju plukovník. Dolly si potrpí na falošné stopy, neberte ju vážne.


  Vráťme sa ku krádeži, povedal sir Henry.


  Áno. Políciu zavolala osoba, ktorá sa predstavila ako slečna Mary Kerrová. Oznámila, že ktosi vylúpil bungalov, a opísala mladého muža s ryšavými vlasmi, ktorý tam ráno prišiel na návštevu. Slúžke sa nepozdával, preto ho nepustila dovnútra, ale neskôr ho videli odchádzať cez okno. Opísala toho muža tak presne, že ho policajti chytili ani nie o hodinu. Vtedy im porozprával svoju verziu a predložil list odo mňa. Ako som už povedala, poslali po mňa, a keď ma uvidel, vyhlásil, že som to nebola ja!


  Veľmi zvláštny príbeh, poznamenal doktor Lloyd. Poznal pán Faulkener slečnu Kerrovú?


  Nie, nepoznal  aspoň to tvrdil. Ale ešte som vám neporozprávala tú najčudnejšiu časť. Policajti, samozrejme, išli do bungalova a našli všetko tak, ako im to opísala osoba, čo telefonovala  veci zo zásuviek porozhadzované po izbe, šperky nikde , lenže v dome nebolo ani živej duše. Až o niekoľko hodín sa vrátila Mary Kerrová a poprela, že by im telefonovala. O celej veci počula prvý raz. Vysvitlo, že ráno dostala telegram od riaditeľa divadla, ktorý jej ponúkal dôležitú rolu a chcel sa s ňou stretnúť. Prirodzene, ponáhľala sa do mesta na schôdzku. Lenže keď ta prišla, zistila, že to bol podvod. Nikto jej žiadny telegram neposlal.


  Pomerne bežný trik, ako vylákať človeka z domu, poznamenal sir Henry. A čo služobníctvo?


  To isté sa stalo aj jej slúžke  Mary Kerrová vraj telefonovala, že si doma zabudla niečo dôležité. Prikázala slúžke, aby jej priniesla kabelku zo zásuvky v bielizníku. Mala sa ponáhľať. Slúžka poslúchla a pred odchodom, samozrejme, zamkla dom. Lenže keď prišla do klubu, kde sa mala stretnúť so slečnou Kerrovou, čakala márne.


  Hmm, ozval sa sir Henry. Začína mi svitať. Dom zostal prázdny, takže vniknúť dnu cez okno bola hračka. Len mi nie je celkom jasné, ako s tým súvisí pán Faulkener. Kto volal na políciu, ak nie slečna Kerrová?


  To sa nikdy nezistilo.


  Zvláštne, zamumlal sir Henry. A ten mladý muž bol skutočne tým, za koho sa vydával?


  Ach áno, bol. Dokonca mal pri sebe list, ktorý som údajne napísala. Rukopis bol celkom iný ako môj  ale to on nemohol vedieť.


  Dobre, zrekapitulujme si situáciu, povedal sir Henry. Opravte ma, ak sa pomýlim. Pani domu a slúžku vylákali do mesta. Mladého muža prilákali falošným listom do Riverbury, kde ste zhodou okolností práve v ten týždeň vystupovali. Potom mladíka omámia, ktosi zavolá na políciu a postará sa, aby ho považovali za podozrivého. Krádež sa skutočne stala. Predpokladám, že šperky zmizli.


  Správne.


  Našli sa niekedy?


  Nie, nikdy sa nenašli. Pravdupovediac, myslím, že sir Herman sa snažil celú záležitosť ututlať. Ale nepodarilo sa mu to a jeho manželka podala žiadosť o rozvod. Lenže o tom veľa neviem.


  Čo sa stalo s pánom Lesliem Faulkenerom?


  Nakoniec ho prepustili. Policajti vyhlásili, že proti nemu nemajú dosť dôkazov. Nemyslíte, že je to celé akési čudné?


  Veľmi čudné. Otázka je, komu veriť? Z vášho rozprávania cítiť, slečna Helierová, že veríte pánu Faulkenerovi. Máte na to nejaký konkrétny dôvod, alebo je to skôr intuícia?


  Nie, nie, zatiahla Jane. Nemám žiadny dôvod, ale bol taký slušný a veľmi ho mrzelo, že si ma pomýlil s inou ženou, tak si myslím, že musel hovoriť pravdu.


  Chápem, povedal sir Henry s úsmevom. Ale istotne uznáte, že si tú historku mohol vymyslieť. Ten list mohol napísať on sám a tvrdiť, že je od vás. Takisto sa mohol uspať po tom, čo ukradol šperky. Pravda, nevidím dôvod, prečo by to robil. Bolo by oveľa jednoduchšie vojsť do domu, zobrať korisť a potichu sa vypariť  ak ho nepozoroval niekto zo susedstva, o kom vedel. V tom prípade sa mohol rýchlo rozhodnúť pre tento plán, aby od seba odvrátil podozrenie a vysvetlil svoju prítomnosť v blízkosti domu.


  Bol bohatý? spýtala sa slečna Marplová.


  Nie, myslím, že nie, odvetila Jane. Podľa mňa mal prázdne vrecká.


  Je to vskutku čudné, zamiešal sa doktor Lloyd. A ak prijmeme historku toho mladého muža, celé sa to ešte väčšmi skomplikuje. Prečo by mala neznáma žena predstierajúca, že je slečna Helierová, zatiahnuť do celej záležitosti celkom cudzieho človeka? Prečo by inscenovala takú zložitú komédiu?


  Povedz, Jane, ozvala sa pani Bantryová, stretol sa mladý Faulkener zoči-voči s Mary Kerrovou?


  To neviem, odvetila pomaly Jane, krčiac čelo v snahe rozpomenúť sa.


  Lebo ak nie, tak máme riešenie! zvolala pani Bantryová. Som si istá, že sa nemýlim. Nie je predsa nič ľahšie, ako predstierať, že vás zavolali do mesta. Zo stanice Paddington alebo z inej londýnskej stanice zatelefonujete slúžke, a kým pricestuje, vrátite sa do Riverbury. Mladý muž príde na dohovorenú návštevu, dostane niečo na spanie, a vy sa zatiaľ postaráte, aby to v dome vyzeralo ako po vlámaní. Zavoláte na políciu, opíšete údajného páchateľa a vzápätí znova odídete do Londýna. Domov sa vrátite večerným vlakom a tvárite sa prekvapene.


  Ale prečo by kradla vlastné šperky, Dolly?


  Vždy to tak robia, odvetila pani Bantryová. Okrem toho, napadá mi aspoň desať dôvodov. Možno potrebovala peniaze  starý sir Herman jej nedával hotovosť, a tak nafilmovala krádež šperkov, ktoré potom tajne predala. Alebo mohla byť obeťou vydierača, ktorý sa jej vyhrážal, že všetko prezradí jej manželovi alebo manželke sira Hermana. Nie je vylúčené, že šperky predala a sir Herman ich chcel vidieť, takže bola nútená niečo urobiť. V knihách sa to stáva často. Ďalšia možnosť je, že šperky boli u klenotníka a doma mala iba ich napodobneniny. Alebo toto  to by ste v knihách asi nenašli, je to výborný nápad  predstierala, že šperky ukradli a že je z toho zúfalá, aby jej sir Herman daroval ďalšie. Mala by tak dve súpravy šperkov. U žien tohto druhu treba rátať so všetkým.


  Si úžasne múdra, povedala Jane s obdivom. To mi ani nenapadlo.


  Možno si múdra, ale to ešte neznamená, že máš pravdu, poznamenal plukovník. Ja podozrievam boháča. Ten by vedel, aký telegram poslať, aby dostal dámu z domu, a ostatné by pokojne zvládol s pomocou novej milenky. Nikomu zrejme nezišlo na um spýtať sa ho, či má alibi.


  Čo si o tom myslíte, slečna Marplová? spýtala sa Jane a obrátila sa k starej dáme, ktorá mlčky sedela a zjavne o niečom rozmýšľala.


  Moja milá, naozaj neviem, čo povedať. Sir Henry sa bude smiať, ale tentoraz si nespomínam na žiadny podobný príbeh. Samozrejme, natíska sa zopár otázok. Napríklad otázka slúžky.


  V takej  ehm  nekonvenčnej domácnosti, akú ste opísali, sa pred slúžkou nič neutají a žiadna slušná dievčina by sa tam nezamestnala  matka by jej to nedovolila. Môžeme teda predpokladať, že slúžka nebola práve dôveryhodná osoba. Možno bola v spojení so zlodejmi. Nechala im otvorený dom a odišla do Londýna po údajnom telefonickom odkaze, aby od seba odvrátila podozrenie. Musím priznať, že to sa mi vidí najpravdepodobnejšie. Až na to, že pokiaľ boli v hre obyčajní zlodeji, je to trochu čudné. Boli totiž príliš dobre informovaní aj o veciach, o ktorých slúžky zvyčajne veľa nevedia.


  Slečna Marplová sa nakrátko odmlčala a potom pokračovala: Nemôžem sa zbaviť pocitu, že… celá vec bola veľmi osobná. Čo ak mladého Faulkenera niekto nenávidel? Mladá herečka, s ktorou sa povadil? Nemyslíte, že to by bolo lepšie vysvetlenie? Zámerný pokus dostať ho do maléru. Tak to vyzerá. A predsa… ani táto verzia nie je celkom uspokojivá.


  Pán doktor, vy ste ešte nič nepovedali, prehovorila Jane. Celkom som na vás zabudla.


  Na to som zvyknutý, odvetil smutne lekár. Zrejme som príliš nenápadný.


  Vôbec nie! zaprotestovala Jane. Prosím, povedzte nám svoj názor.


  V podstate súhlasím so všetkými a zároveň s nikým. Mám vlastnú, možno úplne pomýlenú teóriu, že v tej záležitosti mala prsty manželka sira Hermana. Nemám na to nijaké dôkazy, ale čudovali by ste sa, akých neuveriteľných skutkov sú schopné podvedené ženy.


  Ach, pán doktor! zvolala slečna Marplová. Aký vynikajúci postreh! Úplne som zabudla na úbohú pani Pebmarshovú.


  Jane na ňu nechápavo pozrela. Pani Pebmarshová? Kto je pani Pebmarshová?


  Nuž… Slečna Marplová zaváhala. Neviem, či sem zapadne. Pani Pebmarshová je práčka, ktorá raz ukradla opálovú brošňu a odniesla ju do domu inej ženy.


  Jane na ňu hľadela, ale stále nič nechápala.


  A vám konečne svitlo, nemám pravdu, slečna Marplová? poznamenal sir Henry s úsmevom.


  Na jeho prekvapenie slečna Marplová pokrútila hlavou. Nie, obávam sa, že nie. Musím sa priznať, že som v koncoch. Ale jedno si uvedomujem  ženy musia držať spolu a v čase núdze by mali stáť na strane ženského pokolenia. Myslím, že to je ponaučenie vyplývajúce z príbehu, ktorý nám slečna Helierová rozprávala.


  Ja priznávam, že morálny aspekt jej rozprávania mi akosi uniká, povedal sir Henry. Možno ho lepšie pochopím, až nám slečna Helierová prezradí riešenie.


  Prosím? Jane sa zatvárila zmätene.


  Chcel som naznačiť, že sa vzdávame. Iba vy, slečna Helierová, máte tú česť, že ste nám predložili záhadu, pred ktorou kapitulovala dokonca aj slečna Marplová.


  Všetci sa vzdávate? spýtala sa Jane.


  Áno. Sir Henry sa odmlčal a čakal, kedy prehovorí niekto iný. Keďže sa nikto nehlásil, opäť sa ujal slova. To znamená, že máme iba tie riešenia, o ktorých bola reč. Každý z mužov predložil jedno, slečna Marplová dve a pani B. prišla s desiatimi.


  Nebolo ich desať, ohradila sa pani Bantryová. Boli to len variácie na jednu tému. A koľkokrát mám opakovať, že nie som pani B.?


  Takže sa vzdávate, povedala zamyslene Jane. Zaujímavé. Oprela sa dozadu a začala si roztržito leštiť nechty.


  No tak, Jane, súrila ju pani Bantryová. Nenapínaj nás. Povedz, ako to bolo.


  Ako to bolo?


  Áno. Čo sa v skutočnosti stalo.


  Jane na ňu nevinne pozrela. Ale ja to neviem.


  Čože?


  Ale zaujímalo by ma to. Myslela som, keď ste takí múdri, poviete mi to vy.


  Jej odpoveď všetkých podráždila. Isteže, Jane bola naozaj krásna, ale v tej chvíli mali všetci dojem, že jej hlúposť je bezhraničná. Ani najvznešenejší pôvab ju nemohol ospravedlniť.


  Chcete tým povedať, že pravda nikdy nevyšla najavo? spýtal sa sir Henry.


  Správne. Preto som dúfala, že sa ju dozviem od vás. V Janinom hlase bolo počuť sklamanie. Bolo zjavné, že sa cíti ukrivdená.


  No toto, no toto… opakoval plukovník, lebo na nič iné sa nezmohol.


  Jane, ty dievčisko jedno nepodarené, ozvala sa pani Bantryová. Aj tak si myslím, že som mala pravdu. Ak mi prezradíš skutočné mená tých ľudí, budem mať úplnú istotu.


  To nemôžem, odpovedala pomaly Jane.


  Nie, moja milá, pridala sa slečna Marplová. To naozaj nemôžete.


  Nezmysel, odsekla pani Bantryová. Nebuď taká zásadová, Jane. My starší ľudia potrebujeme svoju dávku škandálu. Aspoň nám povedz, kto bol ten veľkomestský magnát.


  Ale Jane pokrútila hlavou a slečna Marplová ju aj naďalej podporovala. Muselo to byť veľmi ťažké, povedala.


  Nie, odvetila úprimne Jane. Nebolo. Myslím, že som sa dobre zabavila.


  Možno áno, pripustila slečna Marplová. Napokon, bolo to vybočenie z jednotvárneho spôsobu života. V ktorej hre ste vtedy vystupovali?


  Smith.


  Ach áno. Napísal ju pán Somerset Maugham, nemám pravdu? Jeho hry sú veľmi dobré. Videla som skoro všetky.


  Na jeseň s ňou divadlo ide na turné, však? spýtala sa pani Bantryová.


  Jane prikývla.


  Nuž, ozvala sa slečna Marplová. Musím ísť domov. Už je toľko hodín! Ale bol to veľmi zábavný večer. Mimoriadne. A myslím, že vyhráva príbeh slečny Helierovej. Súhlasíte?


  Mrzí ma, že sa na mňa hneváte, začala Jane. lebo som vám nepovedala, ako sa to skončilo. Asi som vás mala vopred upozorniť, že to neviem.


  V hlase jej zaznel smutný tón a doktor Lloyd sa galantne chopil príležitosti.


  Prečo by ste to robili, moja milá? Predložili ste nám záhadu, na ktorej sme si mohli brúsiť svoj dôvtip. Škoda, že nikto neprišiel s dostatočne presvedčivým riešením.


  Hovorte za seba, upozornila ho pani Bantryová. Ja som ju vyriešila. A verím, že správne.


  Vieš, že aj ja tomu verím? povedala Jane. To, čo si hovorila, znelo dosť pravdepodobne.


  A ktoré z jej siedmich riešení máte na mysli? doberal si ju sir Henry.


  Doktor Lloyd pomohol slečne Marplovej pri obúvaní galoší. Pre každý prípad, vysvetlila stará dáma. Lekár ju mal odprevadiť domov. Slečna Marplová zababušená v niekoľkých vlnených plédoch ešte raz zaželala všetkým dobrú noc. Keď sa lúčila s Jane Helierovou, naklonila sa k nej a čosi zašepkala.


  Ach! zvolala Jane tak hlasno, že sa všetci obrátili.


  Slečna Marplová pokývala hlavou a s úsmevom odišla. Jane Helierová sa za ňou pozerala v nemom úžase.


  Nejdeš spať, Jane? spýtala sa pani Bantryová. Čo je to s tebou? Vyzeráš, akoby si práve stretla ducha.


  Jane sa s hlbokým povzdychom prebrala, žiarivo sa usmiala na oboch mužov a nasledovala svoju hostiteľku hore schodmi.


  Pani Bantryová s ňou vošla do izby. Oheň skoro vyhasol, poznamenala a niekoľko ráz sa ho pokúsila oživiť. Nikdy poriadne nezakúria. Tá slúžka je jednoducho nemožná. Pravda, dnes sme sedeli dosť dlho. Bože, veď už je jedna!


  Myslíš, že je veľa takých ako ona? spýtala sa mladá žena. Sedela na peľasti, pohrúžená do myšlienok.


  Ako slúžka?


  Nie. Ako tá smiešna starenka  ako sa volá  Marplová?


  To veru neviem. Ale predpokladám, že na dedine sú také typy dosť bežné.


  Ach jaj, vzdychla Jane. Neviem, čo mám robiť.


  Čo sa deje?


  Mám starosti.


  Starosti?


  Dolly, povedala Jane Helierová veľmi vážnym tónom. Vieš, čo mi tá čudná stará dáma pošepla do ucha, keď sa lúčila?


  Nie. Čo?


  Povedala: ‚Na vašom mieste by som to nerobila, moja milá. Nikdy nedovoľte, aby nad vami iná žena získala moc, aj keď ju v tej chvíli považujete za priateľku.‘ A vieš, Dolly, ona mala pravdu.


  Možno áno. Ale nechápem, prečo to povedala.


  Asi by som tej žene nemala dôverovať. Bola by som celkom v jej moci. To mi nikdy nenapadlo.


  O akej žene to hovoríš?


  O mojej náhradníčke Nette Greenovej.


  A čo o nej, preboha, vie slečna Marplová?


  Asi to uhádla  ale netuším ako.


  Jane, vysvetlíš mi, o čom je vlastne reč?


  Ide o ten príbeh, ten, ktorý som dnes rozprávala. Dolly, tá žena… vieš, tá, čo mi odviedla Clauda…


  Pani Bantryová prikývla, isteže sa pamätala na Janino prvé nešťastné manželstvo s hercom Claudom Averburym.


  Oženil sa s ňou. Bolo mi vopred jasné, ako to dopadne. Claud totiž nevie, že jeho žena trávi víkendy so sirom Josephom Salmonom práve v tom bungalove, o ktorom som rozprávala. Chcela som ju odhaliť, aby všetci videli, čo je zač. A s tou krádežou by všetko vyšlo najavo.


  Jane! zhrozila sa pani Bantryová. To si bola ty?


  Jane prikývla.


  Vybrala som si hru Smith, lebo v nej vystupujem oblečená ako slúžka. Kostým sa mi zišiel. Keby ma zavolali na políciu, mohla som povedať, že som skúšala v hoteli so svojou náhradníčkou. V skutočnosti by sme boli v bungalove. Stačilo, aby som otvorila dvere a priniesla koktaily a aby Netta vystupovala pod mojím menom. Viac by ju nevidel, takže nehrozilo, že by ju spoznal. A ja sa viem zmeniť a vyzerať ako slúžka, okrem toho, nikto si nevšíma slúžku. Mali sme v úmysle odtiahnuť ho na cestu, skryť šperkovnicu, zavolať na políciu a vrátiť sa do hotela. Nechcela som, aby ten mladý muž zbytočne trpel, ale sir Henry si nemyslel, že by trpel, však? A potom by ju vláčili po novinách  a Claud by konečne zistil, aká je v skutočnosti.


  Pani Bantryová si sadla a hlasno zastonala. Bože dobrý, moja hlava! A celý čas… Jane Helierová, ty si nás oklamala! Rozprávala si ten príbeh takým spôsobom…!


  Nezabúdaj, že som dobrá herečka, pripomenula Jane. Vždy som bola, nech si ľudia vravia čo chcú. Ani raz som sa neprezradila, však?


  Slečna Marplová mala pravdu, zamrmlala pani Bantryová. Tušila, že tá vec bola veľmi osobná. Jane, dieťa nešťastné, uvedomuješ si, že krádež je krádež a že ťa mohli zavrieť?


  Nuž, nikto z vás to neuhádol, povedala Jane. Okrem slečny Marplovej. Zatvárila sa ustarostene. Dolly, naozaj si myslíš, že je veľa takých ako ona?


  Pravdupovediac, nie, odvetila pani Bantryová.


  Jane si vzdychla.


  Aj tak by som asi nemala riskovať. A potom… Netta by ma mala vo svojej moci, to je fakt. Mohla by ma vydierať, mohla by vlastne čokoľvek. Pomohla mi síce premyslieť podrobnosti a tvrdila, že je mi oddaná, ale u žien človek nikdy nevie. Myslím, že slečna Marplová mala pravdu. Radšej nebudem riskovať.


  Ale, moja milá, veď si už riskovala.


  Kdeže. Jane na ňu uprela nevinný pohľad. Vari to nechápeš? Nič z toho sa ešte nestalo! Bola to iba skúška.


  V divadle sa veľmi nevyznám, vyhlásila dôstojne pani Bantryová. Chceš povedať, že si to iba plánovala a v skutočnosti sa nič nestalo?


  Mala som v úmysle uskutočniť ten plán na jeseň  v septembri. A teraz neviem, čo spravím.


  Jane Marplová uhádla pravdu  a nič nám nepovedala! hnevala sa pani Bantryová.


  Preto mi hovorila, že ženy musia držať spolu. Nechcela ma prezradiť pred mužmi. To bolo od nej veľmi pekné. Neprekáža mi, že o tom vieš ty, Dolly.


  V každom prípade na ten nápad rýchlo zabudni, prosím ťa.


  Asi budem musieť, zamumlala slečna Helierová. Čo ak sú na svete ďalšie slečny Marplové…


  SMRŤ UTOPENÍM


  Sir Henry Clithering, hlavný komisár Scotland Yardu vo výslužbe, bol opäť na návšteve u Bantryovcov v ich dome neďaleko St Mary Meadu.


  V sobotu zišiel ako slušný hosť dolu na raňajky až o štvrť na jedenásť a vo dverách sa takmer zrazil s pani Bantryovou. Tá vybehla z izby, očividne rozrušená a utrápená.


  Plukovník Bantry sedel za stolom a tvár mal červenšiu ako zvyčajne.


  Dobré ráno, pozdravil. Máme pekný deň. Nech sa páči, naložte si.


  Sir Henry poslúchol. Keď si sadol a položil pred seba tanier s opekanou slaninou a obličkami, jeho hostiteľ pokračoval: Dolly dnes nie je vo svojej koži.


  Áno, všimol som si, povedal sir Henry.


  V duchu sa však čudoval. Plukovníkova manželka mala pokojnú povahu, nepodliehala náladám alebo vzrušeniu. Pokiaľ vedel, silné city prechovávala iba k svojej záhrade.


  Hej, prikývol plukovník. Dnes ráno sme dostali správu, ktorá ju rozrušila. Ide o dievča z dediny, dcéru starého Emmotta  krčmára z Modrého diviaka.


  Aha, zamrmlal sir Henry.


  Pekné dievča. Ibaže sa dostalo do maléru. Stará pesnička. Dokonca som sa preto povadil s Dolly. Celkom zbytočne. Ženy nič nechápu. Dolly tú dievčinu bránila zubami-nechtami  viete, aké sú ženy  muži sú gauneri a tak ďalej. Lenže dnes to už nie je také jednoznačné. Dievčatá vedia, o čo ide. Chlapík, ktorý zvedie dievča, ešte nemusí byť lotor. Povedal by som, že je to fifty-fifty. Mladého Sanforda mám celkom rád. Ak mám byť úprimný, nepripadá mi ako nejaký donchuan, je to skôr teľa.


  A Sanford dostal tú mladú ženu do maléru?


  Vyzerá to tak. Dokopy o tom veľa neviem, povedal obozretne plukovník. Sú to iba klebety. Viete, ako to tu chodí! Ako vravím, dokopy nič neviem. A nie som ako Dolly  nerobím unáhlené závery a neobviňujem každého. Dofrasa, človek by si mal dávať pozor na jazyk. Najmä teraz, keď sa začalo vyšetrovanie.


  Vyšetrovanie?


  Plukovník Bantry sa zarazil. Pravdaže. Nepovedal som vám to? Tá dievčina sa utopila. Preto ten rozruch.


  To je zlé, povedal sir Henry.


  Veru je. Ani sa mi na to nechce myslieť. Chuderka, bola taká pekná. Jej otec je tvrdý chlap. Zrejme nemala odvahu vyjsť von s pravdou. Nakrátko sa odmlčal. Preto bola Dolly taká rozčúlená.


  Kde sa utopila?


  V rieke. Za mlynom je dosť silný prúd. Je tam chodník a most na druhú stranu. Myslia si, že skočila z mosta. Ako vravím, človeku je zle, keď na to pomyslí. Plukovník Bantry otvoril noviny a snažil sa rozptýliť chmúrne predstavy čítaním o najnovších prehreškoch vlády.


  Sira Henryho sa dedinská tragédia natoľko nedotkla. Po raňajkách sa pohodlne uvelebil v záhradnom kresle uprostred trávnika, posunul si klobúk do očí a pokojne meditoval o živote.


  Asi o pol dvanástej vyšla von slúžka. Prepáčte, pane, ale prišla za vami slečna Marplová.


  Slečna Marplová?


  Sir Henry sa narovnal a napravil si klobúk. To meno ho prekvapilo. Veľmi dobre si pamätal slečnu Marplovú  jej tiché, nenápadné vystupovanie i neuveriteľne bystrý úsudok. Pamätal si najmenej desať hypotetických záhad, ktoré táto typická dedinská stará panna neomylne vyriešila. Sir Henry si slečnu Marplovú hlboko vážil. Bol zvedavý, čo ju za ním priviedlo.


  Slečna Marplová sedela v salóne, vzpriamená ako vždy, a vedľa nej stál pestrofarebný nákupný košík. Mala ružové líca a vyzerala znepokojene.


  Sir Henry, ako dobre! Som taká šťastná, že som vás našla. Počula som, že ste zase prišli na návštevu… Dúfam, že mi odpustíte…


  Potešenie je na mojej strane, vyhlásil sir Henry, keď jej stisol ruku. Ale pani Bantryová nie je doma.


  Viem, odvetila slečna Marplová. Videla som ju rozprávať sa s mäsiarom Footitom. Henryho Footita včera prešlo auto  či vlastne jeho psa. Bol to hladkosrstý foxteriér, mohutný a nevraživý ako všetky mäsiarske psy.


  Áno, zareagoval zdvorilo sir Henry.


  Chvalabohu, že pani Bantryová nie je doma, pokračovala slečna Marplová. Lebo som prišla za vami. Porozprávať sa o tej smutnej udalosti.


  O Henrym Footitovi? spýtal sa mierne zmätený sir Henry.


  Slečna Marplová naňho vrhla karhavý pohľad. Nie, nie. O Rose Emmottovej, samozrejme. Už ste to počuli?


  Sir Henry prikývol. Bantry mi to práve povedal. Veľmi smutné. Sir Henry bol trochu nesvoj. Nechápal, prečo ho slečna Marplová vyhľadala v súvislosti s Rose Emmottovou.


  Slečna Marplová si sadla a sir Henry tiež. Keď stará dáma znova prehovorila, bola ako vymenená. Hovorila vážne a dôstojne. Akiste sa pamätáte, sir Henry, že sme spolu raz či dva razy hrali celkom zaujímavú hru. Riešili sme záhady. A vy ste sa vtedy láskavo vyjadrili, že… mi to ide celkom dobre.


  Veď ste všetkých porazili, povedal nadšene sir Henry. Prejavili ste sa ako absolútny génius, vždy ste odhalili pravdu. A zakaždým ste mali poruke príklad z dedinského života, vďaka ktorému ste prípad hravo vyriešili.


  Usmieval sa, ale slečna Marplová nie. Preto som za vami prišla. Mám pocit, že keď vám niečo poviem, aspoň sa mi nevysmejete.


  V tej chvíli si sir Henry uvedomil, že to stará dáma myslí smrteľne vážne. Nie, nebudem sa smiať, ubezpečil ju.


  Sir Henry, tá dievčina, Rose Emmottová… Ona sa neutopila, zavraždili ju… A ja viem kto.


  Sir Henry od úžasu onemel. Hlas slečny Marplovej znel celkom pokojne a nevzrušene. Dávala najavo toľko citu, akoby rozprávala o úplne bežných veciach.


  Slečna Marplová, to je veľmi vážne vyhlásenie, povedal, keď sa spamätal.


  Stará dáma pokývala hlavou. Viem… viem, preto som za vami prišla.


  Lenže, moja drahá, tentoraz ste sa na nesprávnej adrese. Som súkromná osoba, nič viac. Ak niečo viete, musíte to oznámiť na polícii.


  To práve nemôžem, odvetila slečna Marplová.


  Prečo?


  Pretože im v skutočnosti nemám čo povedať.


  Chcete tým naznačiť, že sú to len dohady?


  Volajte si to, ako chcete, na tom nezáleží. Ja to totiž viem. Lenže keby som inšpektorovi Drewittovi povedala, prečo to viem, jednoducho by sa mi vysmial. Pravdupovediac, ani by som mu to nezazlievala. Ťažko by pochopil moje dôvody.


  Aké? vyzvedal sir Henry.


  Slečna Marplová sa usmiala. Keby som vám povedala, že to viem, lebo pred rokmi istý muž menom Peasegood namiesto mrkvy vyložil okrúhlicu, keď prišiel k mojej neteri predávať zeleninu… Významne sa odmlčala.


  To znamená, že uvažujete na základe faktov v podobnom prípade.


  Vyznám sa v ľudskej povahe, povedala slečna Marplová. Po toľkých rokoch na dedine ma ľudia už ničím neprekvapia. Otázka je, či mi veríte. Pozrela naňho a ešte väčšmi zružovela. Hľadela mu rovno do očí.


  Sir Henry mal bohaté životné skúsenosti. Rozhodoval sa rýchlo, bez zbytočných prieťahov. Hoci vyhlásenie slečny Marplovej znelo málo pravdepodobne, hneď si uvedomil, že v ňom nevyvoláva nijaké pochybnosti. Verím vám, slečna Marplová. Len neviem, čo v tej veci môžem urobiť a prečo ste za mnou prišli.


  Dlho som o tom rozmýšľala, odvetila slečna Marplová. Ako som povedala, nemá význam ísť na políciu bez faktov. A ja žiadne nemám. No chcem vás poprosiť, či by ste sa o ten prípad nezačali zaujímať  inšpektor Drewitt bude určite polichotený. A keby sa tá vec dostala ďalej, som si istá, že vám vyjde v ústrety aj šéf polície v našom grófstve plukovník Melchett. Prosebne naňho pozrela.


  A na základe akých údajov mám začať pracovať?


  Napadlo mi, že vám napíšem meno  meno vraha  na papier a odovzdám vám ho. Ak v priebehu vyšetrovania zistíte, že tá osoba nie je do veci zapletená, nuž, tak som sa mýlila. Zarazila sa a po chvíľke dodala chvejúcim sa hlasom: Bolo by hrozné, naozaj hrozné, keby obesili nevinného človeka.


  Čo to… zvolal prekvapene sir Henry.


  Slečna Marplová k nemu obrátila utrápenú tvár. Možno sa mýlim  ale skôr si myslím, že nie. Inšpektor Drewitt je nepochybne inteligentný muž. Lenže priemerná inteligencia môže byť dosť nebezpečná, pretože má svoje hranice.


  Sir Henry na ňu zvedavo pozrel.


  Slečna Marplová otvorila malú kabelku, vybrala z nej zošitok, vytrhla z neho jednu stranu, napísala na ňu meno, poskladala papier na dvoje a podala ho sirovi Henrymu.


  Prečítal si meno, ktoré mu nič nehovorilo, ale napriek tomu začudovane zdvihol obočie. Pozrel na slečnu Marplovú a strčil si papierik do vrecka.


  Pozrime sa, povedal. Zaujímavý prípad. Ešte nikdy som nič podobné nerobil. Ale spolieham sa na svoj úsudok, slečna Marplová  pokiaľ ide o vaše schopnosti.


  Sir Henry sedel v kancelárii so šéfom polície plukovníkom Melchettom a s inšpektorom Drewittom.


  Plukovník Melchett bol drobný mužíček s agresívnym vojenským vystupovaním. Inšpektor bol, naopak, vysoký, mohutný a rozvážny človek.


  Nerád vyrušujem, začal sir Henry s príjemným úsmevom. Naozaj neviem, prečo to robím. (To bola svätá pravda!)


  Milý priateľ, vôbec nevyrušujete. Je to pre nás veľká pocta.


  Veru, pocta, zopakoval inšpektor.


  Plukovník si v duchu hovoril: Chudák starý, asi sa u Bantryovcov nudí. Ani sa nečudujem, plukovník ustavične nadáva na vládu a jeho žena nerozpráva o inom ako o záhrade.


  Inšpektor uvažoval takto: Škoda, že nejde o zložitejší prípad. Počul som, že sir Henry je hlavička, v Anglicku vraj nemá konkurenciu. Škoda, že je to také jednoduché.


  Šéf polície nahlas povedal: Obávam sa, že je to síce nepríjemná, ale celkom jednoznačná záležitosť. Sprvu si všetci mysleli, že dievčina sa utopila náročky. Čakala dieťa, chápete. Lenže nášmu lekárovi, doktorovi Haydockovi, nič neunikne. Všimol si modriny na oboch rukách, presnejšie pod plecami, ktoré vznikli pred smrťou. Zrejme ju niekto chytil a hodil do vody.


  Bolo na to treba veľkú silu?


  Ani nie. Žiadny zápas sa nekonal, dievča nič netušilo. Je to drevený most, dosť klzký, a na tej strane dokonca nie je ani zábradlie. Bola to hračka.


  Viete určite, že tragédia sa odohrala práve tam?


  Áno. Máme svedka, dvanásťročného chlapca Jimmyho Browna. Bol v lese na druhej strane. Počul výkrik a čľupnutie. Bolo šero, takže dobre nevidel, čo sa deje. Vzápätí však zbadal čosi biele vo vode a utekal po pomoc. Vytiahli ju, ale bolo už neskoro.


  Sir Henry prikývol. Na moste nikoho nevidel?


  Nie. Ale, ako vravím, stmievalo sa a pri rieke je vždy hmla. Chcem ho ešte raz vypočuť a zistiť, či niekoho nezbadal pred činom alebo tesne po ňom. On si totiž myslel, že dievčina sama skočila do vody. Všetci si to mysleli.


  Hej, ale máme list, pripomenul inšpektor Drewitt a obrátil sa k sirovi Henrymu.


  Viete, našli sme ho vo vrecku mŕtvej. Podarilo sa nám rozlúštiť, čo na ňom stálo, aj keď sa papier celkom rozmočil.


  A čo tam stálo?


  Bol to odkaz od mladého Sanforda: Dobre, stretneme sa o pol deviatej pri moste. R. S. A približne o pol deviatej počul Jimmy Brown výkrik a čľupnutie.


  Neviem, či poznáte Sanforda, pokračoval plukovník Melchett. Je tu asi mesiac. Patrí k tým mladým architektom, čo uznávajú iba modernu. Projektoval dom pre Allingtona. Bohvie, čo z toho bude  zrejme samé novoty. Jedálenský stôl zo skla a kreslá ako v nemocnici, iba oceľové rúrky a popruhy. Podľa toho si môžete urobiť predstavu, čo je Sanford zač. Obyčajný nespratník  žiadna morálka.


  Zvedenie dievčaťa, ozval sa sir Henry, je veľmi starý zločin, aj keď, samozrejme, nie taký starý ako vražda.


  Plukovník Melchett naňho chvíľu nechápavo hľadel. Ach áno, povedal napokon. Presne tak. Presne tak.


  Nuž, sir Henry, ozval sa Drewitt, to je zhruba všetko, je to nepekný, ale jednoduchý prípad. Mladý Sanford priviedol dievča do maléru. Potom sa chcel rýchlo vrátiť do Londýna, kde má snúbenicu  mladú dámu z dobrej rodiny. Samozrejme, keby sa dozvedela, čo sa tu stalo, bol by v peknej kaši. Stretol sa s Rose pri moste  bol hmlistý večer, nikde nikoho  chytil ju za plecia a hodil do vody. Hnusný sviniar  zaslúži si trest, čo ho čaká. To je môj názor.


  Sir Henry mlčal. Z inšpektorových slov vycítil zaujatosť. Konzervatívni obyvatelia St Mary Meadu nemali mladého architekta v láske. Ste si istí, že Sanford bol otcom toho dieťaťa? spýtal sa napokon.


  Pravdaže, odvetil Drewitt. Rose Emmottová to povedala svojmu otcovi. Myslela si, že Sanford sa s ňou ožení. On a oženiť sa! To by sa načakala!


  Bože dobrý, pomyslel si sir Henry, veď to je hotová viktoriánska melodráma. Nevinné dievča, podlý zvodca z Londýna, prísny otec, zrada  už chýba len dedinský chlapec, ktorý ju nadovšetko ľúbi. Áno, myslím, že je načase spýtať sa naňho.


  A nahlas povedal: Nemala tá mladá žena ctiteľa aj tu v dedine?


  Myslíte Joa Ellisa? vyhŕkol inšpektor. Joe je dobrý chlapec. Šikovný tesár. Keby sa ho Rose držala…


  Plukovník Melchett súhlasne pokyvoval hlavou.


  Tak je, svoj k svojmu… utrúsil.


  A čo si Joe Ellis myslel o tom romániku? spýtal sa sir Henry.


  To nikto nevie, odpovedal inšpektor. Joe je tichý chlapík, uzavretý. Všetko, čo Rose urobila, bolo v jeho očiach správne.


  Omotala si ho okolo prsta. Podľa mňa Joe dúfal, že raz sa k nemu vráti.


  Rád by som sa s ním porozprával, povedal sir Henry.


  Práve sa k nemu chystáme, vyhlásil plukovník. Nechceme nič zanedbať. Najprv pôjdeme za Emmottom, potom za Sanfordom a na záver, ak vám to vyhovuje, môžeme navštíviť Ellisa.


  Sir Henry povedal, že mu to vyhovuje.


  Toma Emmotta našli v Modrom diviakovi. Bol to statný chlap v strednom veku s uhýbavým pohľadom a vzdorovitou bradou.


  Vitajte, páni  dobré ráno, plukovník. Nech sa páči, tu budeme mať dosť súkromia. Ponúknem vám niečo, páni? Nie? Ako si želáte. Asi vám ide o tú vec s mojou nešťastnou dcérou. Ach jaj! Bolo to dobré dievča, aby ste vedeli, poslušné, až kým ten odporný sviniar  prepáčte za výraz, prosím  až kým sa tu neobjavil on. Sľuboval, že sa s ňou ožení. Ale ja sa postarám, aby dostal, čo mu patrí. Dohnal ju k tomu, aby ste vedeli. Hnusný vrah. Priviedol nás do hanby. Moje úbohé dievčatko.


  Dcéra vám teda výslovne povedala, že za jej stav je zodpovedný pán Sanford? spýtal sa Melchett.


  Áno, povedala. Na tomto mieste.


  A ako ste na to reagovali? chcel vedieť sir Henry.


  Ja? Toma Emmotta tá otázka zjavne zaskočila.


  Áno, vy. Nevyhrážali ste sa jej, že ju vyhodíte z domu?


  Bol som trochu rozčúlený, ale kto by nebol. Určite ma chápete. No nevyhnal som ju, to nie. To by som nespravil. Krčmár sa zatváril pobúrene. Kdeže. Ja vravím, že nato sú zákony. Načo ich máme? Chcel som, aby sa zachoval podľa práva. A ak nie, prisahám, že by za to zaplatil.


  A buchol päsťou do stola.


  Kedy ste naposledy videli svoju dcéru? spýtal sa Melchett.


  Včera  okolo piatej.


  Ako sa správala?


  Vyzerala ako vždy. Nič som si nevšimol. Keby som bol vedel…


  Ale nevedeli ste, poznamenal sucho inšpektor.


  Potom sa s krčmárom rozlúčili.


  Emmott nevzbudzuje práve najlepší dojem, povedal sir Henry.


  Je to grobian, súhlasil Melchett. Keby mohol, určite by zo Sanforda vymlátil dušu.


  Keď prišli k architektovi, sir Henry zistil, že Rex Sanford vonkoncom nezodpovedá predstave, akú si o ňom vytvoril. Bol to vysoký mladík, svetlovlasý, bledý a veľmi chudý. Mal modré zasnené oči a neupravené, pridlhé vlasy. Jeho reč pôsobila zoženštene.


  Plukovník Melchett predstavil seba a svojich spoločníkov. Potom prešiel rovno k veci a vyzval architekta, aby im povedal, čo robil predchádzajúci večer.


  Aby ste rozumeli, varoval ho, máte právo nevypovedať a všetko, čo poviete, môže byť použité ako dôkaz proti vám. Dúfam, že je to jasné.


  Ja… ja… nechápem, zajachtal Sanford.


  Viete, že Rose Emmottová sa včera večer utopila?


  Viem. Ach, je to hrozné, naozaj hrozné. Vôbec som nespal. Nie som schopný sústrediť sa na prácu. Cítim sa zodpovedný… Prstami si vošiel do vlasov a ešte väčšmi ich postrapatil. Nechcel som jej ublížiť, zanariekal. Vôbec mi to nenapadlo. Netušil som, že to zoberie takto. Sadol si za stôl a zakryl si tvár rukami.


  Mám to azda chápať tak, pán Sanford, že nám odmietate povedať, kde ste boli včera večer o pol deviatej?


  Nie, nie  pravdaže nie. Bol som vonku. Na prechádzke.


  Išli ste na schôdzku so slečnou Emmottovou?


  Nie. Bol som sám. V lese. Zašiel som dosť ďaleko.


  Ako mi teda vysvetlíte tento lístok, ktorý sme našli vo vrecku mŕtvej?


  Inšpektor Drewitt vecným tónom prečítal odkaz. A teraz, vážený pán Sanford, dodal, chcete poprieť, že ste ho písali vy?


  Nie, nie. Máte pravdu. Písal som ho. Rose sa so mnou chcela stretnúť. Nástojila. Nevedel som si rady. Tak som jej napísal.


  Aha, to je už lepšie, poznamenal inšpektor.


  Ale ja som tam nešiel! zvolal Sanford. Nešiel! Zdalo sa mi, že to tak bude lepšie. Zajtra som sa mal vrátiť do Londýna. Zdalo sa mi, že bude lepšie, ak sa nestretneme. Chcel som jej napísať z Londýna a nejako sa s ňou dohodnúť.


  Ste si vedomý, že Rose čakala dieťa a že vás označila za otca?


  Sanford zastonal, ale neodpovedal.


  Je to pravda?


  Sanford si opäť zaboril tvár do dlaní. Asi áno, zamrmlal.


  Aha! Inšpektor Drewitt neskrýval uspokojenie. A teraz k tej vašej prechádzke. Videl vás niekto?


  Neviem. Zrejme nie. Pokiaľ sa pamätám, nikoho som nestretol.


  To je škoda.


  Čo tým chcete povedať? Sanford naňho uprel zúfalý pohľad. Čo na tom záleží, či som bol, alebo nebol na prechádzke? Ako to súvisí s tým, že Rose sa utopila?


  Ona sa totiž neutopila. Niekto ju úmyselne hodil do vody, pán Sanford.


  Takže ona… Chvíľu mu trvalo, kým pochopil celú hrôzu. Panebože! Niekto ju…


  Plukovník Melchett sa pohol k dverám. Pán Sanford, vyhlásil, za žiadnych okolností nesmiete opustiť tento dom.


  Všetci traja vyšli von. Inšpektor a policajný šéf si vymenili pohľady.


  Myslím, že to stačí, pane, utrúsil inšpektor.


  Jasné. Dajte vystaviť zatykač a zatknite ho.


  Prepáčte, páni, ospravedlnil sa sir Henry. Zabudol som si rukavice.


  Rýchlo vošiel do domu. Sanford ešte vždy sedel skleslo na stoličke a hľadel pred seba.


  Vrátil som sa, povedal sir Henry, lebo vás chcem ubezpečiť, že urobím všetko, aby som vám pomohol. Dôvody, ktoré ma k tomu vedú, vám, žiaľ nemôžem prezradiť. Ale ak dovolíte, spýtam sa, čo vlastne bolo medzi vami a Rose.


  Bola pekná, odvetil Sanford. Veľmi pekná a príťažlivá. Ona… ona ma zviedla. Prisahám pred Bohom, že hovorím pravdu. Nedala mi pokoj. Bol som tu osamelý, tunajší ľudia ma nemajú v láske a… a, ako vravím, bola taká pekná a vedela v tom chodiť… Zmĺkol a zdvihol hlavu. A potom sa to stalo. Chcela, aby som sa s ňou oženil. Nevedel som si rady. V Londýne mám snúbenicu. Ak sa to dozvie  a určite sa to dozvie , je koniec. Nepochopí to. Ako by aj mohla? Isteže, som podliak. Ako vravím, bol som bezradný. Vyhýbal som sa stretnutiu s Rose. Myslel som, že sa vrátim do mesta, zájdem za právnikom a zariadim všetko potrebné  dám jej peniaze. Panebože, kam som dal rozum! A teraz všetko svedčí proti mne. Ale určite sa pomýlili. Musela to urobiť sama.


  Vyhrážala sa niekedy, že si vezme život?


  Sanford pokrútil hlavou. Nikdy. Vôbec sa to na ňu nepodobá.


  A čo viete o mužovi menom Joe Ellis?


  Máte na mysli toho tesára? Dobrý dedinský chlapec. Nie veľmi bystrý  ale po uši zaľúbený do Rose.


  Nežiarlil na vás? naznačil sir Henry.


  Možno trochu, ale on je ako baránok. Radšej bude ticho trpieť.


  Dobre, povedal sir Henry. Už musím ísť.


  Vonku sa pridal k ostatným.


  Viete, Melchett, začal opatrne, mám pocit, že by sme mali navštíviť toho Ellisa, skôr ako urobíme neuvážený krok. Bolo by nepríjemné zatknúť nevinného. Koniec koncov, žiarlivosť je dosť dobrý motív na vraždu  a celkom bežný.


  To je pravda, ozval sa inšpektor. Ale Joe Ellis nie je ten typ. Neublížil by ani muche. Ešte nikto ho nevidel rozčúleného. Ale súhlasím s vami, pre istotu by sme sa ho mali spýtať, kde bol včera večer. Teraz ho určite nájdeme doma. Býva v podnájme u pani Bartlettovej. Je to veľmi slušná osoba, vdova, privyrába si praním bielizne pre miestnych ľudí.


  Dvere im otvorila zavalitá žena v strednom veku. Mala prívetivú tvár a modré oči. V domčeku bolo čisto, nikde ani smietky.


  Dobré ráno, pani Bartlettová, pozdravil inšpektor. Je Joe Ellis doma?


  Pred chvíľou sa vrátil, odpovedala pani Bartlettová. Nech sa páči, páni, poďte ďalej.


  Utierajúc si ruky do zástery, zaviedla ich do izby zapratanej nepotrebným nábytkom, vypchatými vtákmi a porcelánovými psíkmi. Chytro ich usadila, odpratala zopár vecí, aby mali dosť miesta, a vyšla z izby.


  Joe, prišli za tebou traja páni! zavolala.


  Z kuchyne sa ozval mužský hlas: Hneď prídem, len čo sa poumývam.


  Pani Bartlettová sa usmiala.


  Poďte dnu, pani Bartlettová, vyzval ju plukovník. Sadnite si.


  Kdeže, pane, zhrozila sa pani Bartlettová, to nemôžem.


  Ste spokojná so svojím podnájomníkom? spýtal sa Melchett zdanlivo iba preto, aby reč nestála.


  Lepšieho by som nenašla. Joe Ellis je spoľahlivý mládenec. Pijatiky sa ani nedotkne. A má rád svoju prácu. Často mi pomáha v domácnosti. Tieto police robil on a spravil mi aj nový kredenc do kuchyne. Okolo domu je stále dosť roboty a Joe to berie ako samozrejmosť, nič za to nečaká. Jaj, pán môj, na svete je málo takých ako Joe.


  Šťastná žena, čo ho raz dostane, poznamenal Melchett. Nebol zaľúbený do Rose Emmottovej?


  Pani Bartlettová vzdychla. Viete, už som sa na to nemohla pozerať. Joe by bol bozkával zem, po ktorej chodila, ale ona? Nezáležalo jej na ňom ani zamak.


  Kde sa Joe zdržiava po večeroch?


  Zvyčajne tu, pane. Sem-tam niečo urobí, alebo sa učí účtovníctvo, viete, prihlásil sa do korešpondenčného kurzu.


  Zaujímavé. A včera večer bol doma?


  Áno, prosím.


  Ste si istá, pani Bartlettová? spýtal sa sir Henry.


  Obrátila sa k nemu. Celkom istá, pane.


  Nešiel von, povedzme, okolo ôsmej, pol deviatej?


  Kdeže. Pani Bartlettová sa zasmiala. Celý večer v kuchyni montoval kredenc a ja som mu pomáhala.


  Sir Henry pozrel do jej usmiatej tváre a zmocnili sa ho prvé pochybnosti.


  Vtom vošiel do izby Joe Ellis.


  Bol to vysoký, plecnatý, urastený mládenec, dedinský krásavec. Mal plaché modré oči a dobrácky úsmev. Jednoducho prívetivý mladý obor.


  Melchett ho oslovil prvý. Pani Bartlettová odišla do kuchyne.


  Vyšetrujeme smrť Rose Emmottovej. Poznali ste ju?


  Áno. Zháčil sa a potom zamrmlal: Dúfal som, že sa s ňou ožením. Chúďa dievča.


  Počuli ste, že bola v druhom stave?


  Áno, počul. V mládencových očiach sa mihol hnevlivý záblesk. Zradil ju, aby ste vedeli. Ale všetko zlé je na niečo dobré. Nebola by s ním šťastná. Myslel som, že príde za mnou, keď sa to stalo. Bol by som sa o ňu postaral.


  Aj napriek…


  Nebola to jej vina. To on ju zviedol sľubmi a sladkými rečami. Sama mi to povedala. Nemala sa utopiť. On za to nestojí.


  Kde ste boli včera večer o pol deviatej?


  Sir Henry nevedel, či sa mu to zdalo, ale v tej príliš pohotovej odpovedi čosi zaškrípalo.


  Bol som tu. Robil som niečo pre pani domácu. Spýtajte sa jej. Povie vám.


  To bolo príliš rýchle, pomyslel si sir Henry. Za normálnych okolností by tak rýchlo nereagoval. Vyzerá to, akoby mal dopredu pripravenú odpoveď.


  Potom si však povedal, že sa mu to len zdalo. A záblesk v modrých očiach bol tiež iba dielom jeho fantázie.


  Položili Ellisovi niekoľko ďalších otázok a rozlúčili sa. Sir Henry ešte pred odchodom vošiel do kuchyne. Pani Bartlettová mala plné ruky práce pri sporáku. Zdvihla hlavu a prívetivo sa usmiala. Pri stene stál novučičký kredenc. Ešte nebol dokončený, na dlážke ležali nástroje a zopár dosák.


  Takže na tomto Ellis pracoval včera večer?


  Áno, prosím, pekná robota, čo poviete? Joe má zlaté ruky.


  V jej očiach sa neobjavil ani záblesk hnevu, ani rozpaky.


  Ale Ellis  naozaj sa mu to len zdalo? Nie, čosi tam bolo.


  Musím si naňho posvietiť, pomyslel si sir Henry.


  Keď chcel odísť, narazil do kočíka. Dúfam, že som nezobudil bábätko, preľakol sa sir Henry.


  Nie, pane, nebojte sa. Bohužiaľ, nemám deti. V tom kočíku vozím bielizeň.


  Aha, už chápem. Odmlčal sa, ale vzápätí dodal: Pani Bartlettová, vy ste poznali Rose Emmottovú. Povedzte, aká bola?


  Skúmavo naňho pozrela. Nuž, viete, bola dosť prelietavá. Ale teraz je mŕtva  a o mŕtvych len dobre.


  Lenže ja mám dôvod  vážny dôvod, prečo sa pýtam práve vás, nástojil sir Henry.


  Pani Bartlettová sa zamyslela, chvíľu si ho premeriavala od hlavy po päty a napokon sa rozhodla.


  Bola to fľandra, povedala potichu. Pred Joom by som to nevypustila z úst. Robila si s ním, čo chcela. Také ako ona sa vyznajú… Veď viete, ako to chodí.


  Áno, sir Henry vedel, ako to chodí. Mládenci ako Joe Ellis sú zraniteľní a slepo dôverčiví. Ale práve preto ho odhalenie pravdy mohlo hlboko zasiahnuť.


  Sir Henry odchádzal z domčeka celkom zmätený. Zrazu sa ocitol v slepej uličke. Joe Ellis bol celý večer doma. A pani Bartlettová mu pomáhala. Nedá sa ísť hlavou proti múru. Veď nemá žiadne dôkazy  okrem pocitu, že Joe odpovedal podozrivo rýchlo , že ich historka nie je pravdivá.


  Nuž, povedal Melchett, myslím, že je to jasné.


  Máte pravdu, prisvedčil inšpektor. Sanford je ten, koho hľadáme. Jeho výpoveď stojí na hlinených nohách. Je to jasné ako facka. Podľa mňa sa Rose a jej otec pokúsili Sanforda vydierať. Lenže on dokopy nič nemá a navyše nechcel, aby sa o tom dozvedela jeho snúbenica. Bol zúfalý a podľa toho, prirodzene, aj konal. Čo si o tom myslíte, pane? obrátil sa úctivo k sirovi Henrymu.


  Áno, vyzerá to tak, pripustil sir Henry. Ale neviem si predstaviť Sanforda ako vraha. No súčasne si uvedomoval, že jeho námietka neobstojí. Aj najmiernejšie stvorenie je schopné neuveriteľných činov, keď sa dostane do úzkych. Rád by som sa porozprával s tým chlapcom, povedal zrazu. S tým, čo počul výkrik.


  Jimmy Brown bol inteligentný chlapec s drobnou tvárou, na svoj vek trochu malý. Nevedel sa dočkať, kedy ho začnú vypočúvať, a bol veľmi sklamaný, že nechcú počuť celý príbeh o dramatických udalostiach predchádzajúceho večera.


  Ak sa nemýlim, začal sir Henry, bol si na druhej strane mosta, teda za riekou. Keď si prechádzal cez most, videl si niekoho?


  Niekto bol v lese. Asi pán Sanford, architekt, čo stavia ten čudný dom.


  Páni si vymenili pohľady.


  To bolo asi desať minút predtým, ako si počul výkrik?


  Chlapec prikývol.


  A videl si niekoho iného  na dedinskej strane rieky?


  Po chodníku išiel nejaký chlap. Kráčal pomaly a pískal si. Možno to bol Joe Ellis.


  Nemohol si vidieť, kto to je, ozval sa inšpektor prísnym hlasom. Bolo predsa šero a nad riekou visela hmla.


  Spoznal som melódiu, ktorú si pískal. Joe Ellis si vždy píska to isté  Chcem byť šťastný  inú melódiu nepozná.


  V chlapcovom hlase znelo pohŕdanie všetkým, čo nie je moderné.


  Pískať si mohol ktokoľvek, povedal Melchett. Ten muž šiel k mostu?


  Nie, prosím. Išiel opačným smerom  do dediny.


  Myslím, že neznámeho môžeme pustiť z hlavy, usúdil Melchett. Počul si výkrik, čľupnutie a potom si uvidel telo unášané prúdom. Utekal si po pomoc, takže si sa musel vrátiť na most, prejsť na druhú stranu a zamieriť do dediny. Nevidel si niekoho pri moste, keď si tadiaľ bežal?


  Na chodníku boli dvaja chlapi s fúrikom, ale nevidel som, či prichádzajú, alebo odchádzajú, a dom pána Gilesa bol najbližšie, tak som bežal rovno tam.


  A urobil si dobre, chlapče, pochválil ho Melchett. Správal si sa vskutku príkladne, nestratil si duchaprítomnosť. Si skaut, však?


  Áno, prosím.


  Veľmi dobre. Veľmi dobre.


  Sir Henry mlčky uvažoval. Vybral z vrecka lístok, pozrel naň, pokrútil hlavou… zdalo sa mu, že to nie je možné, ale…


  Napokon sa rozhodol navštíviť slečnu Marplovú.


  Prijala ho vo svojom útulnom, trochu zapratanom staromódnom salóne.


  Prišiel som vám podať hlásenie, začal sir Henry. Obávam sa, že z nášho hľadiska sa veci nevyvíjajú veľmi dobre. Chystajú sa zatknúť Sanforda. A musím priznať, že oprávnene.


  Takže ste neobjavili nič, čo by  ako to mám povedať  podporilo moju teóriu? Tvárila sa znepokojene. Možno som sa zmýlila. Ale vy ste taký skúsený človek, určite by ste ma upozornili, keby som sa mýlila.


  Po prvé, povedal sir Henry, nemôžem tomu uveriť. A po druhé, Joe Ellis má dokonalé alibi. Celý večer montoval v kuchyni kredenc a pani Bartlettová bola s ním.


  Slečna Marplová sa naklonila dopredu a rýchlo sa nadýchla. Ale to nie je možné. Veď bol piatok večer.


  Je to dôležité?


  Áno, je. Pani Bartlettová každý piatok večer rozváža po dedine čistú bielizeň.


  Sir Henry sa pohodlne oprel. Spomenul si na Jimmyho historku o pískajúcom mužovi  áno, to by mohlo sedieť.


  Zdvihol sa a chytil slečnu Marplovú za ruku. Myslím, že už viem, ako na to. Za pokus to stojí…


  O päť minút stál v izbičke medzi porcelánovými psíkmi, zoči-voči Joovi Ellisovi.


  Klamali ste, Ellis, pokiaľ ide o včerajší večer, začal rázne. Medzi ôsmou a pol deviatou ste nemontovali kredenc. Videli vás ísť po chodníku smerom k mostu iba pár minút pred vraždou Rose Emmottovej.


  Mládenec hlasno vydýchol. Nikto ju nezavraždil  to nie. Nemám s tým nič spoločné. Hodila sa do vody, tak to bolo. Zo zúfalstva. Neskrivil by som jej ani vlások na hlave, aby ste vedeli.


  Tak prečo ste nám klamali? chcel vedieť sir Henry.


  Joe Ellis rozpačito sklonil hlavu. Lebo som sa bál. Pani domáca ma tam videla, a keď sme počuli, čo sa stalo  viete, myslela si, že by ma mohli podozrievať. Dohodli sme sa, že poviem, že som pracoval tu v kuchyni, a ona sľúbila, že mi to dosvedčí. Je to vzácna žena, viete. Vždy bola ku mne dobrá.


  Sir Henry bez slova opustil izbu a vošiel do kuchyne. Pani Bartlettová umývala riad.


  Pani Bartlettová, spustil. Viem všetko. Myslím, že je načase priznať sa  pokiaľ nechcete, aby Joe Ellis odvisol za niečo, čo nespáchal… Nie. To by ste určite nechceli. Poviem vám, čo sa stalo. Vracali ste sa domov s bielizňou. Stretli ste Rose Emmottovú. Mysleli ste si, že Joa pustila k vode kvôli tomu architektovi. Lenže teraz sa dostala do ťažkostí  a Joe Ellis bol pripravený podať jej pomocnú ruku  bol by sa s ňou oženil, keby bolo treba a keby súhlasila. Býva u vás už štyri roky. Zaľúbili ste sa doňho. Chceli ste ho iba pre seba. Nenávideli ste Rose  nevedeli ste sa zmieriť s predstavou, že vám ho tá malá fľandra odvedie. Ste mocná žena, pani Bartlettová. Chytili ste ju za plecia a sotili do rieky. O chvíľu ste stretli Joa. Jimmy Brown vás videl, ale v šere a v hmle vás považoval za dvoch mužov, ktorí namiesto kočíka tlačia fúrik. Nahovorili ste Joovi, že ho budú podozrievať, a vymysleli ste alibi, ktoré v skutočnosti malo ochrániť vás, nie Joa. A teraz mi povedzte, mám pravdu? Zadržal dych. Tentoraz všetko stavil na jednu kartu.


  Stála pred ním, utierala si ruky do zástery a rozhodovala sa.


  Bolo to presne tak, ako hovoríte, povedala tichým hlasom (sirovi Henrymu sa zdal nebezpečný). Neviem, čo do mňa vošlo. Bola to nehanebnica, verte mi. A zrazu mi napadlo, že mi nesmie zobrať Joa. Nemala som v živote šťastie, pane. Môj nebožtík bol úbožiak, večne ušomraný mrzák. Ošetrovala som ho, starala som sa oňho, ako sa patrí. A potom prišiel Joe. Nie som taká stará, pane, aj keď mám sivé vlasy. Mám iba štyridsať rokov. Joe je jeden z mála. Urobila by som preňho čokoľvek  čokoľvek na svete. Bol ako dieťa, mierny a dôverčivý. Bol iba môj, pane, chcela som sa oňho starať. A tá… tá… Pani Bartlettová s námahou preglgla a potlačila city. Dokonca aj v takej chvíli to bola stále silná žena. Narovnala sa a pozrela na sira Henryho. Som pripravená, pane. Nikdy mi nenapadlo, že na to niekto príde. Neviem, ako sa vám to podarilo, naozaj neviem.


  Sir Henry mierne pokrútil hlavou. To som nebol ja, povedal  a myslel na lístok, ktorý mal ešte vždy vo vrecku.


  Staromódnym úhľadným písmom na ňom boli napísané tieto slová: Pani Bartlettová z Mill Cottages 2, u ktorej býva Joe Ellis.


  Slečna Marplová mala zase pravdu.

